
DRONNING  KAROLINE  MATILDE 


TIDSRUMMET  1769—72  kan  vel  betragtes  som 
et  af  de  interessanteste  Afsnit  i  Danmarks 
Historie,  og  det  er  navnlig  en  enkelt  Mands 
mærkelige  Skæbne,  der  giver  denne  Periode  sit 
Særpræg. 

En  intelligent  ung  Læge,  stærkt  paavirket  af 
de  franske  Filosoffers  reformatoriske  Skrifter,  med 
aabent  Blik  for  den  daværende  Statsstyrelses  Mang- 
ler, bliver  Livmedicus  hos  en  degenereret  ung 
Monark,  vinder  hans  Fortrolighed  og  Tillid  ogsaa 
i  andre  Retninger  og  bliver  hans  Forelæser,  den 
livslystne  unge  Dronnings  Privatsekretær  og  snart 
hendes  Elsker.  Med  sin  stærkt  fremtrædende  Ær- 
gerrighed og  sine  ikke  mindre  dominerende  epiku- 
ræiske  Tendenser  stiger  han  med  rivende  Hast 
til  enemægtig  Minister,  indfører  med  hensynsløs 
Energi  en  Mængde  Reformer,  gør  de  ældre,  be- 
sindige Statsmænd  til  sine  forbitrede  Modstandere, 
paadrager  sig  Folkets  Had  og  ender  paa  Skafottet 
—  en  saadan  Skæbne  har  ikke  mange  Sidestykker 
i  Verdenshistorien, 

At  en  Mand  som  Johann  Friederich  Stru- 
ensee  i  høj  Grad  maatte  paavirke  Hoffets  let- 
bevægelige Marionetter  af  begge  Køn,  ligger  i 
gagens  Natur,   saa  meget  mere  som  den  af  ham 

2 


10 


forfægtede  Livsanskuelse,  at  det  gælder  om  at 
skaffe  sig  saa  mange  Nydelser  som  muligt,  og  at 
man  ikke  skal  bryde  sig  om  forældede  moralske 
Fordomme,  maatte  finde  en  særlig  gunstig  Jord- 
bund hos  Damer  og  Herrer,  der  satte  en  Ære  i 
at  efterligne  det  glimrende  franske  Hofs  umætte- 
lige Forlystelsessyge  og  elegant  maskerede  For- 
dærvelse. 

Kedsomhed  var  ved  Hoffet  betragtet  som  det 
værste  af  alt.  Den  maatte  forjages  ved  Teater- 
forestillinger, Koncerter,  Baller  og  Maskerader, 
Jagtpartier,  Kanefarter  og  Sommerudflugter,  og 
uafladelige  Intriger  og  erotiske  Eventyr  af  mere 
eller  mindre  uskyldig  Art  maatte  krydre  disse  Ad- 
spredelser. 

Fra  sine  Drengeaar  havde  Eneherskeren  ført 
an  med  sine  Orgier,  hvor  Velanstændighed  var 
et  ukendt  Begreb,  og  Kristian  VII 's  mislykkede 
Ægteskab  med  Karoline  Matilde  skulde  ikke 
bidrage  til  at  bringe  barn  paa  andre  Tanker. 
Kongens  Udskejelser,  som  end  ikke  vragede  Bor- 
delbesøg, Gadeoptøjer  og  Slagsmaal,  var  et  glor- 
værdigt Forbillede  for  Hoffet;  man  kan  da  ikke 
undre  sig  over,  at  Tonen  der  ofte  var  saa  frivol, 
næsten  raa,  at  den  bl.  a.  i  høj  Grad  vakte  de 
fremmede  Diplomaters  forbavsede  Mishag,  og  de 
undlod  ikke  at  sende  Meddelelser  derom  til  deres 
Hjemlande.  Den  engelske  Gesandt  skriver  saaledes 
i  et  privat  Brev  fra  Efteraaret  1770,  at  det  danske 
Hof  ikke  har  den  fjerneste  Lighed  med  noget  an- 
det under  Solen. 

Dertil  kom  Dronningens  aldeles  aabenlyse  For- 
hold til  Struensee,  og  hendes  Majestæts  kaade 
Lystighed  respekterede  ofte  absolut  ikke  Græn- 
serne for  det  passende. 

Kongen    selv    syntes    yderst    tilfreds    med    sin 

Rolle  som  Ægtemand  „å  la  mode".  Hoffets 
Skønheder  har  efter  samtidige  Beretninger  ikke 
gjort  videre  Indtryk  paa  ham,  farligere  var  de 
udenlandske  Aktricer,  farligst  den  berygtede 
„Støvlet-Katrine"  og  andre  Damer  af  lignende 
Kaliber. 

Blufærdighed  blev  betragtet  som  latterlig,  ægte- 
skabelig Trofasthed  som  en  upassende  og  taabelig, 
spidsborgerlig  Dyd,  og  det  er  da  ikke  saa  mærke- 
ligt, at  Hoffets  Ægteskaber  ofte  var  ret  komplice- 
rede. At  invitere  et  Ægtepar  uden  Fruens  „amant 
déclaré"  var  saaledes  næsten  utænkeligt  —  Ægte- 
herren skulde  da  nok  vide  at  holde  sig  skadesløs 
paa  andet  Sted.  Det  var  aabenbart  det  for  begge 
Parter  bekvemmeste  Arrangement. 

At  ved  et  saadant  Hof  Damerne  maatte  spille 
en  særlig  fremtrædende  Rolle,  følger  af  sig  selv. 
Datidens  Memoireliteratur  giver  da  ogsaa  interes- 
sante Oplysninger  om  adskillige  Hofdamer,  ældre 
og  yngre,  som  sikkert  har  haft  større  Indflydelse 
paa  vigtige  Begivenheder  end  mange  af  de  Mænd, 
hvis  Navne  Historien  har  optegnet.  Kvindernes 
Indgriben  i  de  mest  forskelligartede  politiske  For- 
hold, paa  Grund  af  deres  Magt  over  de  ledende 
Statsmænd,  udgør  et  interessant,  men  altfor  lidt 
kendt  Kapitel  af  de  forskellige  Landes  Historie. 
At  Danmark  ikke  har  staaet  tilbage  i  den  Hen- 
seende, giver  de  oldenburgske  Kongers  Historie 
tilstrækkelige  Beviser  for;  men  næppe  har  vel 
noget  andet  Tidsrum  vist  Kvindernes  Indflydelse 
tydeligere  end  Struenseeperioden. 

Et  lille  Udvalg  af  Dameportræter  fra  det  danske 
Hof  paa  denne  mærkelige  Tid  vil  formentlig  ikke 
være  uden  Interesse,  selv  om  de  biografiske  Bil- 
leder paa  Grund  af  de  fragmentariske  og  aaben- 
bart   ofte    stærkt   personligt    farvede    Beretninger 

kun  kan  blive  skitserede.  At  flere  af  disse  Kvinde- 
figurer i  psykologisk  Henseende  giver  gode  Bi- 
drag til  Tidens  Karakteristik,  vil  man  næppe  kunne 
benægte. 

Det  er  navnlig  Detailler,  som  giver  de  historiske 
Skikkelser  Liv,  og  selv  tilsyneladende  Bagateller, 
maaske  meddelte  i  Form  af  Anekdoter,  kan  der- 
for have  Betydning  for  den  psykologiske  For- 
staaelse  af  de  i   Historien  optrædende  Personer. 


LUISE  VON   PLESSEN, 
født  Berckentin.      1725—1799 


LUISE  VON  PLESSEN 

Luise  von  Berckentin  var  født  i  Wien  1725 
-^  som  eneste  Datter  af  den  derværende  danske 
Gesandt,  Grev  Kristian  August  von  Bercken- 
tin, og  Susanne  Margrete  Boineburg. 

Da  Luise  var  16  Aar  gammel,  blev  hun  Hof- 
dame hos  Dronning  Sofie  Magdalene,  og  tre 
Aar  senere  blev  hun  gift  med  den  en  halv  Snes 
Aar  ældre   Kristian  Sigfred  von   Plessen. 

Ægteskabet  blev  barnløst,  og  von  Plessen 
døde  1755  som  Kammerherre  og  Amtmand  over 
Københavns  Amt,  ikke  40  Aar  gammel.  Doro- 
tea  Biehl  [1]  skriver,  at  Fru  von  Plessen  dan- 
nede sig  fuldkomment  efter  Sofie  Magdalenes 
Mønster,  og  at  hun  „bragte  sine  indsuede  Lær- 
domme i  Udøvelse,  da  hun  blev  gift."  Ægteherren 
har  imidlertid  efter  Forfatterindens  Mening  følt  sine 
Lænker  mere  end  Kong  Kristian  VI,  eller  ogsaa 
har  Fruen  intet  gjort  for  at  forsøde  hans  Slaveri. 
Tværtimod  gjorde  hun  ham  „hendes  tyranniske 
Aag  saa  utaaleligt,  at  Græmmelsen  over  det  endte 
hans  Liv  i  en  meget  kort  Tid." 

Som  man  vil  se,  bedømmer  Jomfru  Biehl  Fru 
vpn  Plessen  temmelig  skarpt.    Om  Fruens  Ka- 

rakter  skriver  hun  saaledes,  at  man,  hvis  man 
vilde  opregne  alle  hendes  Dyder  og  gode  Egen- 
skaber, ved  hver  eneste  af  dem  maatte  føje  et 
„men"  til.  Hun  havde  af  Naturen  en  god  Forstand 
og  havde  udviklet  den  ved  at  læse  meget;  men  hun 
var  for  selvbevidst,  gjorde  sig  til  af  sine  Kund- 
skaber og  betragtede  som  noget,  der  fulgte  af  sig 
selv,  at  hendes  Meninger  blev  antagne  „som 
Orakler".  Hun  var  „kydsk  og  troede  sig  endog 
at  være  Reenheden  selv;  men  Overbeviisningen 
om  denne  eene  Dyd,  hvoraf  dog  ingen  kunde 
høste  Nytte  uden  hun  selv,  holdt  hende  skadesløs 
for  Savnet  af  Menneskekierlighed,  Fromhed  og 
Overbærelse  og  avlede  Bagtalelse,  Foragt  og  de 
umildeste  Domme  og  værste  Fortolkninger  over 
deres  Forhold  hos  hende,  som  i  deres  Omgang 
var  meere  frie  og  mindre  stræng  og  tilbageholden 
end  hun."  Fremdeles  hedder  det,  at  hun  „besad 
den  Kunst  at  indtage  og  giøre  sig  elsket  i  en 
høy  Grad,  naar  hun  holdt  det  Umagen  værdt; 
under  Skin  af  en  oprigtig  Deeltagelse  i  en  andens 
Vel  kunde  hun  giøre  sine  Meninger  til  Rætte- 
snoeren  for  en  anden;  men  hendes  Egenkierlighed 
kunde  ikke  tillade  at  fremme  nogen  andens  Vel, 
uden  for  saa  vidt  hun  derved  bekom  en  uindskræn- 
ket Magt  over  den,  som  hun  foregav  at  elske." 
I  Foraaret  1755  fik  den  6aarige  Kronprins  Kri- 
stian sin  egen  Hofstat,  og  til  hans  Overhofmester 
blev  valgt  Fru  von  Plessens  Fader,  daværende 
Gehejmeetatsraad  Berckentin,  Ridder  af  Elefanten 
og  en  meget  anset  Mand.  Da  han  imidlertid  alle- 
rede var  gammel  og,  som  der  fortælles,  noget 
magelig  anlagt,  kom  Prinsens  Opdragelse  væsent- 
lig i  Hænderne  paa  hans  Hofmester,  Grev  Ditlev 
Reventlow  [2],  hvis  rigoristiske  Opdragelses- 
maade    baade    dengang    og   senere    var   Genstand 

for  en  meget  skarp  Bedømmelse.  Allerede  1758 
døde  Gehejmeetatsraad  Berckentin. 

Den  14.  Januar  1766,  ved  Frederik  V's  Død, 
blev  Kronprinsen  Kong  Kristian  VII,  den  1. 
Oktober  blev  han  i  London  per  procura  viet  til 
den  engelske  Prinsesse  Karoline  Matilde,  og 
den  18.  Oktober  steg  den  unge  Dronning  i  Land 
ved  Altona. 

Allerede  i  August  Maaned  var  den  41aarige 
Fru  von  Plessen  bleven  udnævnt  til  Overhof- 
mesterinde  hos  Karoline  Matilde,  og  den  15- 
aarige  Dronning,  som  ved  sin  Ankomst  til  Dan- 
mark blev  omgivet  af  lutter  fremmede  Personer, 
sluttede  sig  hurtigt  til  den  kløgtige  og  erfarne 
midaldrende  Dame.  *) 

Fru  von  Plessen  har  sikkert  en  ikke  ringe 
Andel  i,  at  Karoline  Matilde  forbavsende  hur- 
tigt efter  sin  Ankomst  til  Danmark  lærte  baade 
Dansk  og  Tysk,  som  hun  tidligere  ikke  havde 
kendt  videre  til,  og  samtidige  Optegnelser  beretter, 
at  Overhofmesterinden  den  første  Vinter,  som 
Dronningen    tilbragte    i    København,    viste   hende 


*)  I  „Danisches  Journal"  findes  aftrykt  et  Digt.  som  Fru 
von  Plessen  havde  forfattet  i  Anledning  af  Tron- 
skiftet 1766: 

„Ich  war  entziickt  und  sah  Astra  en  niedersteigen. 
sich  sichtbar,  wie  vordem,  uns  gliicklichen  zu  zeigen. 
Frey  war  ihr  Gang;  voll  Reiz.  voll  Anmuth  ihr  Ge- 
sicht.  Nacht  war's;  doch  ward  es  schnell,  da  wo  sie 
schwebte,  Licht.  „Volck,  traure  nicht  zu  sehrl  hørt  ich 
die  Gottinn  sprechen).  Ich  will  dich  trosten;  will,  dass 
jeder  gliicklich  sey,  die  Tugend  schiitzen;  will  der 
Laster  Tyranney  vertilgen ;  das  Verdienst  hervorziehn ; 
das  Verbrechen  ohn  Ansehn  strafen;  will  Gesetz  und 
Unschuld  råchen."  Ich  staunte,  drang  hinzu,  noch 
nåher  sie  zu  sehn;  schnell  sah  ich  sie  nicht  mehr 
'und  sah  —  den  Konig  stehn.'' 

3 


8 


Byens  Seværdigheder  og  ledsagede  hende  om- 
kring paa  Bibliotel^et,  Kunstakademiet  og  Maleri- 
galleriet,  paa  Holmen,  Dokken,  forskellige  Fa- 
briker o.  s.  V. 

Det  skal  ogsaa  have  været  efter  Overhofmester- 
indens  Forslag,  at  den  unge  Dronnings  kvindelige 
Omgivelser  blev  valgte  mellem  danske  Damer,  blot 
med  Undtagelse  af  Kammerfrøken  von  Eyben. 

Hvorvidt  Fru  von  Plessen  virkelig  har  holdt 
af  den  unge  Dronning,  eller  om  hun  kun  af 
Magtsyge  har  gjort  sig  Umage  for  at  vinde  hende 
og  have  hende  i  sit  Ledebaand,  det  tør  Dorotea 
Biehl  naturligvis  ikke  afgøre;  men  hun  skriver, 
at  „saa  meget  er  vist,  at  vor  elskværdige  og  be- 
klagelige Dronning  ikke  naaede  Byen,  førend  hun 
ingen  anden  Villie  havde  end  hendes  Overhof- 
mesterindes." 

Hvis  Fru  von  Plessens  personlige  Ærgerrig- 
hed har  været  den  væsentlige  Rettesnor  for  hendes 
Handlemaade,  saa  maa  det  jo  have  været  hende 
særlig  magtpaaliggende  at  skaffe  Karoline  Ma- 
tilde et  lignende  Herredømme  over  Kristian 
VII,  som  Dronning  Sofie  Magdalene  havde 
haft  over  Kong  Kristian  VI;  naar  Overhofmester- 
inden  saa  kunde  opnaa  fuldstændig  at  beherske 
den  unge  Dronning,  vilde  hun  faktisk  have  Re- 
geringens Tøjler  i  sine  Hænder.  At  hun  hverken 
manglede  Evner  eller  Energi  til  at  spille  en  saa 
fremtrædende  Rolle,  har  hun  næppe  tvivlet  om; 
men  hun  havde  ikke  anset  det  for  Umagen  værd 
nøjagtigt  at  undersøge  Kongens  Karakter  og  ind- 
rette sin  Opførsel  derefter.  Hun  opnaaede  derfor 
saa  langt  fra  at  gavne  sig  selv  og  Landet,  at  hun 
tværtimod  næppe  kan  frikendes  for  at  have  be- 
fordret baade  Kongeparrets  og  Danmarks  Ulykke, 
ligesom  hun  i  Løbet  af  kort  Tid  paadrog  sig  selv 

Kristian  VII's  afgjorte  Unaade  og  derved  For- 
visning fra  Hoffet  og  Landet. 

Allerede  før  Karoline  Matilde  var  kommen 
til  København,  vakte  det  den  yderst  ceremonielle 
Overhofmesterindes  Misfornøjelse,  at  Kongen,  som 
var  kørt  sin  tilkommende  Gemalinde  imøde  og 
traf  sammen  med  hende  i  Roskilde,  mod  al  Eti- 
kette tog  Plads  i  hendes  Vogn  og  lod  sin  yngre 
Halvbroder,  Arveprins  Frederik,  ledsage  Fru  von 
Plessen.  Dorotea  Biehl  skriver,  at  Overhof- 
mesterinden  nøje  havde  indprentet  den  unge  Dron- 
ning, at  hun  „ved  sin  Høyhed  og  den  Afstand, 
hun  maatte  søge  at  holde  Kongen  i,  skulde  tvinge 
Kongen  til  at  spille  en  sukkende  Elskers  Rolle, 
der  paa  sine  Knæ  bevidnede  sin  Glæde  og  Tak- 
nemmelighed for  den  mindste  Gunstbevisning, 
og  som  af  Frygt  for  at  tabe  den  ingen  anden 
Villie  maatte  have  end  hendes.  Som  en  fød  Prind- 
sesse,  en  regierende  Dronning  og  den,  der  skulde 
bringe  Stammen  Arvinger,  var  hun  saa  høy  og 
hellig  en  Person,  at  Kongen  selv  ikke  maatte 
nærme  sig  hende  uden  Ærbødighed,  og  især 
maatte  hun  ikke  tillade  ham  den  Friehed  at  tage 
sig  selv  Gunstbeviisninger  hos  hende;  thi  derved 
blev  Dronningen  til  en  Maitresse,  til  Maalet  for 
opbragte  Sindslidelser,  i  Steden  for  at  hun  burde 
være  det  for  hans  Tilbedelse  og  Høyagtelse. 

Da  hun  alt  havde  Dronningens  Hierte  ganske 
i  sin  Vold,  og  hendes  Ungdom  og  Uerfarenhed 
ikke  tillod  hende  at  indse,  hvor  skadelige  disse 
Reglers  Efterlevelse  kunde  blive  hende,  dersom 
Kongen  var  af  et  egensindigt  og  selvraadigt  Sinde- 
lag, saa  lovede  hun  vel  at  følge  dem,  men  be- 
vilgede dog  Kongen,  uden  mindste  Indvending 
og  til  Trods  for  Hovmesterindens  Vinken,  sin 
Begiering  og  syntes  ligesaa  fornøyet  over  at  kiøre 

med  ham  som  han  over  at  have  hende  hos 
sig." 

Dorotea  Biehls  skarpe  Bedømmelse  af  Fru 
von  Plessen  kulminerer,  naar  hun  skriver: 
„Denne  Furie  af  en  Hovmesterinde  forbittrede 
ikke  allene  ved  sin  udstrøede  Gift  hendes  heele 
Liv,  men  giorde  endog  heele  Landet  ulykkeligt; 
thi  naar  hendes  Følelser  for  Kongen  ikke  var 
bleven  standsede  og  forvandlede  til  Bitterhed  og 
Foragt,  saa  er  det  troeligt,  at  hun  havde  elsket 
ham  med  al  den  Varme,  som  hun  kunde  elske, 
og  maaskee  meddeelt  hans  den  Tiid  fra  Laster 
ubesmittede  Siel  noget  af  sin  Heede  og  derved 
giort  ham,  sig  selv  og  heele  Landet  lykkeligt." 

Som  Beviser  paa  Overhofmesterindens  malpla- 
cerede Snærpethed  anføres  saa  forskellige  smaa 
Tildragelser  fra  den  første  Periode  af  Kongeparrets 
Ægteskab. 

Kongen  kunde  ikke  lide  at  gaa  ind  til  sin 
Gemalinde  om  Aftenen,  førend  hendes  Kammer- 
jomfruer havde  trukket  sig  tilbage,  og  han  holdt 
mest  af  at  gaa  til  Sengs  ved  Ellevetiden.  Derfor 
sendte  han  i  Almindelighed,  naar  den  Tid  nær- 
mede sig,  et  Bud  til  Dronningens  Gemakker  for 
at  spørge,  om  hendes  Majestæt  var  alene.  Dette 
udtydede  Fru  von  Plessen  som  en  utilladelig 
Uartighed  og  fremstillede  det  for  Karoline  Ma- 
tilde som  „en  Grovhed,  ikke  den  gemeeneste 
Mand  giorde  sig  skyldig  i."  For  at  vænne  Kongen 
af  med  disse  Forespørgsler  fik  Overhofmesterinden 
Dronningen  til  en  Aften  at  svare,  at  det  endnu 
ikke  var  hende  belejligt  at  modtage  hans  Maje- 
stæt. Den  næste  Aften,  da  der  kom  Bud  fra 
Kongen,  blev  der  givet  det  Svar,  at  hendes  Maje- 
stæt spillede  Skak  o^  ikke  vilde  trække  sig  tilbage 
til  sit  Soveværelse,  førend  Partiet  var  ude.   Kongen 

ventede  en  Times  Tid  og  kom  saa,  da  Klokken 
var  over  12,  i  den  Tanke,  at  hans  Gemalinde 
havde  lagt  sig;  men  hun  sad  endnu  og  spillede 
med  Fru  von  Plessen.  Med  en  misfornøjet  Mine, 
som  han  ikke  lagde  Skjul  paa,  gav  Kristian  VII 
sig  til  at  trave  frem  og  tilbage  i  Værelset  uden 
at  sige  et  eneste  Ord;  men,  da  Partiet  først  var 
endt,  efterat  Klokken  havde  slaaet  et,  og,  da 
Dronningen  derpaa  sagde,  at  hun  vilde  spille  et 
Parti  endnu  for  at  faa  Revanche,  til  synlig  Til- 
fredsstillelse for  Overhofmesterinden,  som  ikke 
kunde  skjule  et  triumferende  Smil,  gik  Kongen 
hurtigt  ud  af  Værelset,  idet  han  smækkede  Døren 
haardt  i  efter  sig,  „og  kom  for  første  Gang  ikke 
i  fiorten   Dage  til  Dronningen." 

Kongen  kom  en  Morgen  ind  til  sin  Gemalinde, 
medens  hun  var  ved  at  blive  klædt  paa  og  havde 
et  Tørklæde  lagt  løst  om  Halsen.  Kongen  „skiød 
det  tilbage  med  sit  Ansigt  og  trykkede  sine  Læber 
paa  Stedet,  hvor  det  havde  lagt" ;  men  Overhof- 
mesterinden vendte  sig  ostentativt  bort  „med  en 
Miine,  som  om  hendes  Tugtighed  var  høyligen 
fornærmet  ved  saa  forargeligt  et  Syn,"  og  Dron- 
ningen blev  vred,  bebrejdede  ham  hans  uanstæn- 
dige Opførsel  og  viste  ham,  hvor  krøllet  Tørklædet 
var  blevet.  Han  rev  det  fra  hende,  flængede  det, 
kastede  Stykkerne  paa  Gulvet  og  trampede  paa 
dem,  gik  yderst  ophidset  bort  og  „blev  atter  nogle 
Dage  borte". 

Dorotea  Biehl  skriver,  at  det  er  Dronningens 
daværende  Kabinetssekretær,  Etatsraad  Nielsen 
[3],  som  nogle  Aar  senere  har  fortalt  hende  de  to 
omtalte  Scener  med  den  Tilføjelse,  at  det  var 
Kongen  selv,  han  havde  Beretningen  fra,  og  at 
hans  Majestæt  ved  samme  Lejlighed  havde  be- 
klaget sig   meget  over  Dronningens   Kølighed  og 

beskyldt  Fru  von  PI  essen  for  at  være  Aarsagen 
til,  at  hans  Gemalinde  var  saa  tilbageholdende 
imod  ham.  Kabinetssekretæren  havde  da  alvorligt 
fraraadet  Overhofmesterinden  at  blande  sig  i 
Kongeparrets  intime  Forhold  og  derved  fremkalde 
saadanne  Smaastridigheder  mellem  Ægtefællerne; 
hvis  hun  vilde  være  fornuftig,  burde  hun  snarere 
raade  Dronningen  til  at  slaa  af  paa  sin  Tilbage- 
holdenhed og  rette  sig  mere  efter  hans  Majestæts 
Ønsker.  Det  havde  Fru  von  Plessen  aldeles 
ikke  villet  give  Etatsraaden  Ret  i,  men  havde 
svaret  ham,  at  „Kongens  Forhold  var  utaalelig 
og  af  en  Beskaffenhed,  som  der  kun  kunde 
giøres  Brug  af  hos  slette  Fruentimmere  og  i 
liderlige  Huuse." 

Prins  Karl  af  Hessen  [4]  fortæller  i  sine  Me- 
moirer, hvorledes  han  en  Balaften  paa  Frederiks- 
berg Slot  skulde  anføre  „Kehraus" en  gennem 
alle  Slottets  Værelser  og  ved  Indgangen  til  Dron- 
ningens Gemakker  blev  standset  af  den  ceremo- 
nielle Overhofmesterinde,  indtil  hun  maatte  for- 
trække efter  Kongens  Befaling  til  ham:  ikke  at 
bryde  sig  om  hendes  „alt  Weibergewasch".  Og- 
saa  andre  af  Datidens  Kronikører  klager  over 
Fru  von  Plessens  „pruderie",  som  jo  ganske 
vist  heller  ikke  harmonerede  med  den  almindelige 
Tone  ved  Hoffet,  hvor  den  gammeldags  Etikette 
just  ikke  stod  i  høj  Kurs.  At  Fru  von  Plessens 
skarpe  Tunge  har  skaffet  hende  mægtige  Fjender, 
giver  samtidige  Optegnelser  adskillige  Meddelelser 
om;  hun  skal  saaledes  ved  sin  frie  Tale,  ogsaa 
overfor  Kongen,  have  gjort  et  meget  ubehageligt 
Indtryk  paa  den  arrogante  russiske  Minister  von 
Saldern  [5],  som  ogsaa  har  følt  sig  krænket  af 
hende  baade  personligt  og  paa  sit  Hofs  Vegne. 

Det  fortælles  forøvrigt,    at  Kristian  VII   selv 

havde  stor  Respekt  for  Fru  von  Plessens  For- 
stand og  Kundskaber,  og  at  han  derfor  fandt  sig 
i  hendes  frimodige  Bemærkninger.  Hun  skal  til 
hans  Majestæt  have  ytret  sig  temmelig  skarpt 
om  det  efter  hendes  Mening  altfor  store  Hensyn, 
der  blev  taget  til  Rusland  og  dets  anmassende 
Repræsentant;  det  havde  von  Saldern  faaet  at 
vide  og  havde  i  sit  stille  Sind  lovet  hende  Hævn. 
Det  er  ogsaa  utvivlsomt,  at  hun  for  en  stor  Del 
kan  tilskrive  ham,  hvad  der  senere  skete. 
^  En  samvittighedsfuld  Spionering  fra  begge  Si- 
der holdt  stadig  Kongen  omhyggeligt  å  jour  med 
alt,  hvad  Fru  von  Plessen  fortalte  om  ham  til 
Dronningen,  navnlig  omi  hans  erotiske  Meriter 
baade  før  og  efter  Bryllupet,  ligesom  Karoline 
Matilde  gennem  Overhofmesterinden  fik  detail- 
leret Underretning  om  alt,  hvad  hendes  Gemal 
fremdeles  foretog  sig.  Det  er  næppe  sandsynligt, 
at  Fru  von  Plessen  har  brugt  formildende  Om- 
skrivninger, naar  hun  har  underholdt  Dronningen 
med  Beretninger  om  hans  Majestæts  mere  eller 
mindre  uskyldige  Adspredelser,  og  det  er  noto- 
risk, at  Kongen  har  hævnet  sig  paa  hende  ved 
at  gøre  hende  latterlig  og  vise  særlig  Opmærk- 
somhed overfor  de  Damer  ved  Hoffet,  som  mindst 
tiltalte  den  strænge  Overhofmesterinde.  Dronnin- 
gen følte  sig  da  kun  yderligere  fornærmet,  For- 
holdet mellem  Ægtefællerne  blev  stadig  mere 
spændt,  og,  at  dette  ikke  kunde  skjules  for  det 
skandalelystne  Hofpersonale,  følger  af  sig  selv. 

Det  var  rimeligvis  tildels  for  at  undgaa  Fru 
von  Plessens  Selskab,  at  Kongen  ikke  vilde 
have  Dronningen  med  paa  den  holstenske  Rejse 
i  Sommeren  1767,  og  deri  blev  han  bestyrket  af 
Holck  [6],  som  var  Overhofmesterindens  svorne 
Fjende.      Fru    von    Plessen    udtalte    aabent   sin 

Misbilligelse  af  de  Midler,  Holck  benyttede  for 
at  bevare  sin  Yndest  hos  Kongen,  og  arbejdede 
ligesaa  aabenlyst  paa  at  faa  ham  bort.  Paa  den 
anden  Side  gjorde  Holck  sikkert,  hvad  han  kunde, 
for  at  befri  sig  for  den  generende  Overhofmester- 
inde;  men  den  høje  Stjerne,  hun  havde  hos  Karo- 
line Matilde,  som  ikke  paa  nogen  Maade  vilde 
af  med  hende,  gjorde  det  meget  vanskeligt  at  for- 
trænge hende.  At  Fru  von  PI  essen  da  benyttede 
Kongens  Fraværelse  til  yderligere  at  forbitre  Dron- 
ningen mod  hendes  Ægtefælle,  kan  næppe  be- 
tvivles. 

Dorotea  Biehl  mener,  at  Valget  af  Fru  von 
PI  essen  til  Overhofmesterinde  var  den  første 
Aarsag  til  Dronningens  Ulykke.  Ved  stadig  at 
indprente  Karoline  Matilde  Koldsindighed  mod 
og  Foragt  for  Kongen  gjorde  hun  det  umuligt  for 
hende  nogensinde  at  komme  til  at  føle  nogen 
oprigtig  Hengivenhed  for  sin  Gemal,  og,  naar  hun 
ikke  kunde  det,  var  det  let  at  forudsige,  at  hun 
med  sit  fyrige  Temperament  vilde  kaste  sin  Kær- 
lighed paa  en  anden.  Man  kunde  ikke  vente, 
hedder  det,  til  dette  virkelig  var  sket,  men  ud- 
spredte, længe  førend  der  var  nogen  alvorlig 
Grund  dertil,  de  mest  krænkende  og  usandfær- 
dige Rygter  om  hende.  Maaske  haabede  man, 
mener  Jomfru  Biehl,  at  Dronningen,  naar  hen- 
des Ære  allerede  var  tabt  i  Verdens  Øjne,  ved 
given  Lejlighed  vilde  vise  mindre  Modstandskraft, 
med  det  Ræsonnement,  at  Verden  dog  ikke  kunde 
tænke  eller  tale  værre  om  hende,  end  man  alle- 
rede gjorde. 

Med  de  fleste  af  Hoffets  Damer  var  Overhof- 
mesterinden  paa  Kant  —  „Serailet",  som  hun 
kaldte  denne  Forsamling  af  gennemgaaende  meget 
letlevende  Skønheder.  Da  der  nu  en  Dag  skulde 

foretages  en  større  Kanetur  til  Charlottenlund, 
skal  Fru  von  Plessen,  efter  at  hun  havde  for- 
talt det  til  Dronningen,  spydigt  have  tilføjet  det 
Spørgsmaal,  hvem  af  Sultanerne  Tørklædet  mon 
skulde  tilfalde  ved  den  Lejlighed.  Det  havde  Kon- 
gen uheldigvis  faaet  at  vide,  og,  da  man  skulde 
til  at  køre,  henvendte  han  sig  med  et  spodsk 
Smil  til  Overhofmesterinden:  han  havde  glædet 
sig  til  en  téte-å-téte  med  hende  og  havde  udvalgt 
hende  til  at  køre  sammien  med  ham.  Paa  denne 
meget  omtalte  Kanetur  væltede  Kongen  hende  da 
i  en  Snedrive,  og,  under  Paaskud  af  at  ville 
hjælpe  hende  paa  Benene,  tumlede  han  i  den 
Grad  med  den  snærpede  Dame,  at  man  omsider 
maatte  lade  hente  en  Karet  til  at  køre  hende 
hjem  i.  —  En  Maaneds  Tid  efter  Dronningens 
Nedkomst  med  Kronprins  Frederik,  den  28de 
Januar  1768,  skulde  Dommen  over  den  forhadte 
Overhofmesterinde  endelig  fuldbyrdes;  men,  da 
Kongen  ikke  selv  ønskede  at  meddele  Dronnin- 
gen, hvad  der  skulde  ske,  overdrog  han,  efter 
Dorotea  Biehls  Beretning,  det  ubehagelige 
Hverv  til  den  ældre  Grev  Bernstorff  [7].  Gre- 
ven mødte  da  med  en  Befaling  til  Fru  von  Ples- 
sen om  at  forlade  Byen  inden  6  Timer  og  uden 
at  tale  med  Dronningen.  Til  Karoline  Matilde 
medbragte  han  en  egenhændig  kongelig  Skrivelse, 
hvori  hans  Majestæt  forsikrede,  at  det  kun  var 
Kærlighed  til  hans  Gemalinde,  der  bragte  ham 
til  at  fjerne  den  intrigante  Dame,  som  benyttede 
sin  Magt  over  Dronningen  til  at  ødelægge  For- 
holdet mellem  Ægtefællerne.  Brevet  forfejlede 
imidlertid  aldeles  sin  Hensigt  overfor  hendes  Maje- 
stæt; hun  vilde  ikke  engang  læse  det  til  Ende, 
men  erklærede  forbitret,  at  ingen  havde  Ret  til 
mod  hendes  Villie  at  skille  hende  ved  den  eneste 

Person,  som  var  hende  oprigtigt  hengiven.  Karo- 
line Matilde  endte  med  den  Ytring,  at  „samme 
Øyeblik,  Frue  Plessen  skulde  forlade  Slottet,  saa 
vilde  hun  forlade  det  med  og  følge  med  hende, 
i  hvad  Kandt  af  Verden  hun  tog  sit  Opholds  Sted." 
Det  var  Bernstorff  umuligt  at  berolige  Dron- 
ningen, som  svor  at  ville  hævne  sig  paa  ham  og 
alle  dem,  der  havde  taget  Del  i  Sagen;  men  den 
næste  Formiddag,  medens  Dronningen  endnu  sov, 
maatte  Overhofmesterinden  forlade  Slottet  og  Byen. 

I  nogle  avtobiografiske  Optegnelser,  som  skyl- 
des Grev  Adam  Gottlob  Moltke  [8],  staar  der, 
at  han  d.  22.  eller  23.  Marts  (!)  1768  havde  faaet 
kongelig  Befaling  til  at  meddele  Karoline  Ma- 
tildes Overhofmiesterinde,  at  hun  var  afskediget 
og  hurtigst  muligt  skulde  forlade  Slottet.  Greven 
skriver,  at  han,  skøndt  nødig,  maatte  paatage  sig 
den  ubehagelige  Kommission  og  forsøgte  „  jhr 
selbige  auf  beste  Arth  und  Weyse  bekant  zu  ma- 
chen." Han  tilføjer,  at  han  havde  den  Lykke  at 
udføre  Kommissionen  til  Kongens  Tilfredshed. 
Naar  Dorotea  Biehl  lader  Bernstorff  udføre 
hele  det  ubehagelige  Hverv,  maa  det  altsaa  bero 
paa  en  Misforstaaelse ;  rimeligvis  har  han  kun  talt 
med  Dronningen,  hvad  Beretningen  forøvrigt  hel- 
ler ikke  modsiger. 

Medens  Fru  von  Plessens  Fjernelse  fra  Hoffet 
foregik,  opholdt  Kongen  sig  paa  Frederiksborg: 
han  var  vel  ikke  ganske  sikker  paa,  at  det  vilde 
gaa  saa  let  at  faa  den  kløgtige  og  karakterfaste 
Dame  til  at  fortrække.  Overhofmesterinden  havde 
da  ogsaa  energisk  gjort  Forsøg  paa  at  faa  Dron- 
ningen i  Tale;  men  det  var  ikke  lykkedes  hende. 

Havde  Karoline  Matilde  ikke  kunnet  for- 
hindre Fru  von  Plessens  Afskedigelse,  fik  hun 
dog  sat  igennem,  at  hendes  udvalgte  Efterfølgerske, 

Fru  von  Berckentin  [9],  som  rimeligvis  havde 
været  med  i  Komplottet,  ligeledes  blev  sendt  bort, 
hvorimod  hun  fandt  sig  i,  at  Gehejmeraadinde 
Margrete  von  der  Liihe,  en  Søster  til  Grev 
Holck,  blev  hendes  nye  Overhofmesterinde. 

Fru  von  Plessens  Fader  havde  af  Enkedron- 
ning Sofie  Magdalene,  som  ejede  det  hørs- 
holmske Gods,  faaet  overladt  et  Stykke  Jord  ved 
Strandvejen  paa  den  Betingelse,  at  han  der  skulde 
opføre  en  ny,  smuk  Bygning.  Paa  denne  Ejen- 
dom, som  var  kaldt  Kokkedal,  tog  den  dybt  kræn- 
kede, afskedigede  Overhofmesterinde  foreløbig 
Ophold,  indtil  hun  en  Uge  senere  maatte  forlade 
Danmark. 

IReverdils[10]  Memoirer  hedder  det  om  Luise 
von  Plessen,  at  hun  „était,  å  la  vérité,  une 
femme  honnéte,  mais  austére,  hautaine,  frondeuse." 
Hendes  Værelser,  skriver  Reverdil,  var  Møde- 
sted for  de  misfornøjede,  og  to  Gange  om  Ugen 
samledes  Ministrene  og  de  ældre  Hofmænd  hos 
hende  efter  det  kongelige  Taffel  for  at  beklage 
sig  over  hans  Majestæts  Udskejelser  og  over  den 
fordærvede  Samling  unge  Mennesker,  han  var 
omgiven  af.  Hun  var  oprørt  over  den  Kulde, 
Kongen  viste  sin  unge  Gemalinde:  han  saa  hende 
kun  lidt  og  med  Ligegyldighed.  Da  Kongen  havde 
tiltraadt  den  berømte  Udenlandsrejse,  hvor  Dron- 
ningen, som  bekendt,  ikke  var  med,  var  det  hen- 
des Haab,  at  hun,  naar  Kongen  kom  til  England, 
ved  sin  Moders  Assistance  skulde  faa  Fru  von 
Plessen  tilbage.  Prinsesse  Augusta  holdt  ogsaa 
det  Løfte,  hun  i  den  Anledning  havde  maattet 
give  sin  Datter,  og,  da  hun  formodede,  at  Kon- 
gen vanskeligere  vilde  kunde  give  hende  Afslag, 
naar  hun  fremsatte  Ønsket  i  manges  Nærværelse, 
end  naar  de  var  under   fire  Øjne,   sagde  hun  en 

Dag  ved  Taflet,  at  hun  havde  en  Bøn  til  hans 
Majestæt  og  vilde  blive  meget  lykkelig,  hvis  hun 
fik  den  opfyldt.  Kristian  VII  svarede,  hun  havde 
ikke  at  bede,  men  at  befale;  det  skulde  være 
ham  en  Ære  og  Glæde  at  opfylde  hendes  Ønske. 
Prinsessen  bad  da  om,  at  hendes  Datter  maatte 
faa  sin  tidligere  Overhofmesterinde  tilbage. 

Saa  snart  Kongen  havde  hørt  Fru  von  PI  es- 
se ns  Navn,  skiftede  han  Farve  og  sagde,  at  hans 
Gemalinde  havde  sin  Frihed  i  den  Retning  som 
i  alle  andre;  men  han  havde  svoret  en  hellig  Ed 
paa,  at  han  aldrig  vilde  være  paa  samme  Sted 
som  nævnte  Dame.  Hvis  Dronningen  imidlertid 
foretrak  hendes  Selskab  for  hans,  maatte  han 
finde  sig  i  det. 

Sandsynligvis  har  Moderen  raadet  Karoline 
Matilde  til  at  forandre  sin  Opførsel  imod  Kongen; 
det  er  ialfald  bekendt,  at  hun  modtog  sin  Gemal 
meget  venligt,  da  han  kom  tilbage  fra  Rejsen. 

I  Celle  i  Hannover  havde  Fru  von  Plessen 
en  Ejendom,  hvor  hun  saa  tog  Ophold  og  blev  bo- 
ende til  sin  Død. 

At  Dronning  Karoline  Matilde  ikke  havde 
glemt  sin  tidligere  Overhofmesterinde,  viste  hun 
bl.  a.  derved,  at  hun,  da  Matildeordenen  blev 
oprettet  paa  Kongens  Fødselsdag  1771,  straks 
sendte  Fru  von  Plessen  den. 

Næppe  halvandet  Aar  senere  blev  Karoline 
Matilde  efter  Januarkatastrofen  1772  og  dens 
Følger  forvist  til  det  gamle  Slot  i  Celle,  som  til- 
hørte det  brunsvigske  Hus;  men  hun  skal  kun 
en  enkelt  Gang-  have  talt  med  Fru  von  Ples- 
sen, da  hun  kort  Tid  før  sin  Død  ønskede  at  se 
hende*).  I   Odense  Avis  for   25.  Juni   1790  læser 

*)  Heimbiirger  [11]   fortæller  derimod,    at    Karoline 
Matildes  „miitterliche  Freundin   und    friihere  Ober- 

man  en  Beretning  om  et  Besøg,  som  Prinsesse 
Luise  Augusta  har  aflagt  Fru  von  Pies  sen  i 
Celle:  „To  Dage  før  Hds.  K.  H.  Prindsessen  af  Au- 
gustenborg Hendes  Ankomst  her  til  Byen  modtog 
den  Højsalige  Dronning  Caroline  Mathilde  Hen- 
des Oberhovmesterinde,  Baronesse  v.  Plessen, 
født  Grevinde  af  Berkentin,  et  naadigt  Brev  fra 
Prindsessen,  hvori  hun  meldte  hende  Sin  fore- 
staaende  Ankomst  til  Zelle,  bevidnede  hende,  hvor 
stor  en  Fornøielse  det  skulde  være  Hende  at 
lære  at  kiende  denne  værdige  Dame  og  sendte 
hende  tillige  Sit  og  Sin  Broders,  Hs.  K.  H.  Kron- 
prindsens,  Portrait.  Ved  Hendes  Ankomst  hertil 
blev  Prindsessen  modtaget  med  almindelig  Jubel  og 
Højtidelighed.  Sandelig  et  rørende  Øjeblik!  Mor- 
genen efter  Hendes  Ankomst  begav  Prindsessen 
Sig  til  Fods  op  paa  Slottet  for  at  besee  Værelserne, 
som  den  Høisalige  Dronning,  Hendes  Moder,  havde 
beboet.  Hun  besaae  ogsaa  det  Monument,  som 
Stænderne,  Hende  til  Erindring,  havde  ladet  op- 
reise  i  den  Franske  Hauge,  som  ogsaa  den  præg- 
tige Liigkiste  i  den  fyrstelige  Begravelses  Hvel- 
ving.  Efterat  Prindsessen  havde  opofret  Erindrin- 
gen af  Sin  Moder  de  ømmeste  Taarer,  saa  indtog 
Hun  Frokost  hos  Baronesse  von  Plessen,  som 
af  Hende  og  Hendes  Gemahl  blev  overvældet 
med  Kiendetegn  paa  Kierlighed  og  Høiagtelse. 
Efter  en  temmelig  lang  Spadseregang  i  Fru  von 
Plessens  Hauge  fortsatte  denne  elskværdige 
Prindsesse  Reisen  over  Brunsvig  til  Carlsbad." 


hofmeisterin"  fulgte  hende  til  Celle  og  blev  boende 
der  til  sin  Død.  Han  fortæller  ogsaa  om  den  Kreds 
af  højtdannede,  interessante  Mænd  og  Kvinder,  hun 
samlede  om  sig,  og  om  de  Opmærksomheder,  hun 
havde  Lejlighed  til  at  vise  Dronningen  ved  Gaver  og 
Festligheder. 

I  Sommeren  1792  havde  Fru  von  Plessen 
Besøg  af  Grevinde  Luise  Stolberg,  tidligere 
Fru  Gramm,  som  i  den  Anledning  skriver  til  en  af 
sine  Brødre,  at  den  forhenværende  Overhofmester- 
inde  havde  været  meget  høflig,  men  kølig  og  til- 
bageholdende, og  at  hun  ikke  havde  spurgt  til 
nogensomhelst  af  sine  gamle  Bekendte  ved  Hof- 
fet. Hendes  Hus  var  møbleret  med  den  over- 
daadigste  Pragt,  men  ikke  med  saa  megen  Smag, 
fortæller  Grevinden.  Hun  havde  talt  om  Karo- 
line Matilde,  som  hun  ejede  et  Portræt  af; 
hendes  Død  var,  sagde  hun,  „une  chose  inexpli- 
cable." 

Som  bekendt  døde  Karoline  Matilde  d.  10. 
Maj  1775  af  en  tyfoid  Feber,  som  hun  skal  have 
paadraget  sig,  idet  hun  opholdt  sig  nogen  Tid 
ved  Liget  af  en  af  hendes  Pager,  der  var  død  af 
den  Sygdom. 

I  Efteraaret  1799  døde  Luise  von  Plessen 
i  Celle,  omtrent  74  Aar  gammel. 


KIRSTINE  SOFIE  VON  GÅHLER, 
fodt  Ahlefeldt.     (1745—1792). 


KIRSTINE  SOFIE  VON  GÅHLER 

jy^irstine  Sofie  Ahlefeldt,  Datter  af  Oberst 
A*- Henrik  Ahlefeldt  og  Marsilia  Kragh, 
var  født  i  Eckernforde  1745  og  var  17  Aar  gam- 
mel bleven  gift  i  København  med  Peter  Elias 
von  Gahler. 

Han  var  27  Aar  ældre  end  sin  Hustru,  blev 
et  Aarstid  efter  Bryllupet  under  St.  Germains 
[12]  Auspicier  Generalløjtnant  og  2.  Deputeret  i 
det  nylig  oprettede  Generalkrigsdirektorium,  men 
ligesom  Generalen  fjernet  ved  Kristian  \nrs 
Tronbestigelse.  De  kom  dog  begge  tilbage  Aaret 
og  efter,  og  von  Gahler  blev  udnævnt  til  1.  Depu- 
teret og  i  Sommeren  1770  til  Præses  for  det  ny- 
dannede Generalitets-  og  Kommissariatskollegium. 
Han  sluttede  sig  nøje  til  Struensee  og  blev, 
efter  Ophævelsen  af  Gehejmekonsiliet  i  December 
1770,  Formand  i  den  saakaldte  Gehejmekonfe- 
rens,  som  var  dannet  af  Landets  fornemste  Mænd. 
Han  var  en  dygtig  og  rnodig  Officer,  der  havde 
deltaget  i  adskillige  Batailler  i  udenlandsk  Krigs- 
tjeneste, og  en  mangesidig  dannet  Mand. 

Den  unge  Generalinde  var  en  særdeles  feteret 
Skønhed,    livlig,    vittig  —  og  meget   koket.    Hun, 

Baronesse  Biilow  og  Grevinde  Holstein  gik 
under  Navnet  „Hoffets  tre  Gratier".  Generalinde 
G  ah  ler  var  maaske  den  af  Hoffets  samtlige  Da- 
mer, som  Dronning  Karoline  Matilde  havde 
mest  Fortrolighed  til;  de  var  næsten  bestandig 
sammen,  paa  Maskeballer  og  Kanefarter,  Rideture 
og  Sommerudflugter  *). 

I  Efteraaret  1767  var  hun  sammen  med  Dron- 
ningen, Baronesse  Biilow  og  Fru  de  Malleville 
paa  Frederiksborg  —  de  opvartende  Kavalerer  var 
ikke  de  respektive  Ægtemænd,  men  Generalkrigs- 
kommissær  Classen  [13],  Oberst  Sperling  [14], 
Etatsraad  Fabritius  [15]  og  flere  livslystne  Her- 
rer, der  blev  betragtede  som  de  unge  Fruers  be- 
gunstigede Tilbedere.  At  Damernes  Rygte  under 
disse  Omstændigheder  ikke  kunde  bevares  spejl- 
blankt, er  let  at  forstaa,  og  det  gik  selvfølgelig 
ogsaa  ud  over  den  smukke  Generalinde.  Det  er 
dog  et  Spørgsmaal,  om  ikke  baade  Reverdil  og 
Holstein  [16]   er  for  haarde  i  deres  Dom. 

I  Sommeren  1770  var  den  unge  Generalinde 
mellem  de  udvalgte,  som  ledsagede  Kongeparret 
paa  den  noksom  omtalte  Rejse  gennem  Hertug- 
dømmerne, og  der  eksisterer  fra  den  mærkelige 
Periode  en  Samling  Breve,  hun  har  skrevet  til 
sin  Gemal.  I  disse  gennemgaaende  grumme  pro- 
saiske Skrivelser  optræder  den  kokette  Dame, 
hvis  Ødselhed  og  Toilettepragt  var  Genstand  for 
almindelig  Omtale  og  Misundelse,  som  den  for- 
nuftige og  sparsommelige  Hustru  og  Moder.    Hun 


*)  Allerede  i  1765  var  hun  bleven  hædret  med  Enkedron- 
ningens Orden,  og  efter  Indstiftelsen  af  .,Matilde-Orde- 
nen"  1771  fik  hun  ogsaa  denne  sjeldne  Udmærkelse, 
som,  foruden  af  Kongehusets  Medlemmer,  kun  blev 
baaret  af  4  Damer  og  5  Herrer,  der  stod  Karoline 
Matilde  særlig  nær. 

beklager  sig  over  de  Masser  af  Drikkepenge, 
hun  har  maattet  af  med  paa  Rejsen,  hun  er  me- 
get ked  af,  at  hun  en  Aften,  hvor  hun  har  sid- 
det i  Uheld,  har  tabt  36  Rigsdaler  i  ^Spil,  og 
hun  skriver,  at  hun  er  begyndt  at  skatte  Pen- 
genes Værdi.  Hun  har  forøvrigt  aldrig  haft  Held 
i  Spil,  og  hun  bryder  sig  slet  ikke  om  Kort.  Saa 
fortæller  hun  om  Dronningens  „uendelige  God- 
hed", som  er  al  hendes  Glæde,  og  om  de  mange 
fornøjelige  Køreture  og  livlige  Maaltider,  som 
Dronningen  arrangerer  med  Struensee,  Brandt, 
Bulow[17]  og  Warnstedt  [18],  og  hvor  al  Eti- 
kette er  banlyst.  Hun  synes  at  være  en  afgjort 
Hader  af  Sladder  og  Misundelse,  og  hun  er  selv 
skaansom  og  mild  i  sin  Dom.  Grev  Rantzau- 
Ascheberg  [19]  kan  hun  egentlig  ikke  lide;  men 
hans  Vid  og  Livlighed  kan  man  ikke  andet  end 
more  sig  over.  Fru  Biilows  Intriger  synes  hun 
heller  ikke  rigtig  om;  men  hun  finder  sig  i  dem 
og  har  bestemt  at  omgaas  hende  saa  lidt  som 
muligt,  naar  Rejsen  er  vel  overstaaet,  og  Hoffet 
igen  er  i   København. 

At  hun  længes  efter  Gemalen,  synes  at  frem- 
gaa  af  flere  af  Brevene,  hvor  hun  skriver  det 
med  jævne  Udtryk.  „Jeg  har  ikke  fundet  nogen 
sand  Lykke  uden  i  Dit  Selskab,"  hedder  det  et 
Sted,  og  hun  glæder  sig  til,  at  hendes  Mand  og 
deres  lille  Søn  skal  modtage  hende  med  aabne 
Arme,  naar  hun  kommer  hjem. 

Den  unge  Generalinde  synes  at  have  vurderet 
den  langt  ældre  Gemals  Dygtighed  og  andre  gode 
Egenskaber  efter  Fortjeneste,  og  Reverdil  skri- 
ver om  hende,  at  hun  af  sine  mange  Tilbedere 
foretrak  dem,  der  kunde  være  hendes  Ægtefælle 
til  Nytte:  hun  vidste  nok,  at  han  var  meget  ja- 
loux, men  endnu  mere  ærgerrig. 

Med  Struensee  synes  hun  at  have  staaet  paa 
en  meget  fortrolig  Fod,  saa  fortrohg,  at  det  gjorde 
Karoline  Matilde  urolig.  I  et  Brev,  som  Luise 
Gramm  i  August  Maaned  1770  skrev  til  en  Ven- 
inde, staar  der  omtalt  som  paalideligt,  at  Kongen 
og  Dronningen  en  Nat  er  gaaet  ind  ad  Vinduet 
hos  Fru  G  åh  ler,  og  at  Motivet  skulde  være  Dron- 
ningens Skinsyge.  Hun  troede,  at  Struensee 
var  der.  Reverdil  skriver,  at  Struensee,  da 
han  ønskede  at  blive  knyttet  til  Kristian  VII's 
Hof,  mindre  adlød  sin  Ærgerrighed  end  sin  Til- 
bøjelighed for  en  højtstaaende  Dame,  som  efter 
Reverdils  Formodning  var  Fru  Gåhler.  Onde 
Tunger  fortalte  ogsaa,  at  hun  fandt  sig  i  Grev 
St.  Germains  Tilnærmelser,  fordi  hans  pekuniære 
Assistance  var  nødvendig  baade  for  hendes  Mand 
og  hendes  Elsker. 

Om  Morgenen  d.  17.  Januar  1772  blev  Ægte- 
parret Gåhler  fængslet  og  bragt  til  Kastellet. 
Arrestationen  blev  foretaget  af  Oberst  Køller  [20] 
tilligemed  en  anden  Officer  af  det  falsterske  Regi- 
ment, og  navnlig  Generalinden  skal  have  været 
ret  uanfægtet  af  Begivenheden  og  skal  spøgende 
have  sagt,  at  det  var  hende  en  Fornøjelse  at 
skulle  gøre  sin  Mand  Selskab;  kun  ærgrede  det 
hende  „dass  dieser  Tort  nicht  zu  repariren  stunde." 
Deres  lille  Søn  skal  efter  Fængslingen  have  ytret, 
at  han  ikke  var  ængstelig  for  sin  Faders  Skyld, 
som  nok  havde  set  sig  for,  men  at  han  var  me- 
get bange  for  sin   Moder. 

Man  anklagede  Generalen  for,  at  han  straks 
havde  sluttet  sig  til  Struensee  og  ved  enhver 
Lejlighed  havde  bidraget  til  at  drage  ham  frem. 
Der  blev  ogsaa  afholdt  Forhør  over  Generalinden, 
som  bestemt  paastod,  at  hun  aldrig  havde  blandet 
sig  i   Politik,  men  at  hun  ganske  vist  havde  fra- 

raadet  sin  Gemal  at  trække  sig  tilbage  fra  Stats- 
tjenesten,  hvad  han  ofte  havde  følt  sig  fristet  til, 
da  de  ikke  var  saa  heldigt  stillede  i  økonomisk 
Henseende,  at  de  kunde  undvære  Generalens 
Gage. 

Fru  Gåhlers  bekendte  fortrolige  Forhold  til 
Struensee  og  hendes  ligeledes  noksom  omtalte 
intime  Omgang^  med  Dronningen  havde  navnlig 
gjort  hendes  Korrespondance  med  Manden  under 
Hoffets  Rejse  i  Hertugdømmerne  i  Sommeren 
1770  mistænkelig.  De  Naadesbevisninger,  hendes 
Majestæt  stadig  lod  blive  baade  hende  og  Gene- 
ralen til  Del,  forøgede  Mistanken,  og  der  gik  det 
Rygte,  at  vigtige  Dokumenter  med  Statshemme- 
ligheder var  betroede  Fru  von  Gåhler  til  Op- 
bevaring. Da  det  imidlertid,  uagtet  der  blev  an- 
stillet de  grundigste  Undersøgelser  i  Ægteparrets 
Hjem,  ikke  lykkedes  at  skaffe  nogensomhelst  fæl- 
dende Beviser  imod  hende,  og  da  navnlig  hendes 
talrige  Breve  til  Manden,  som  under  Hoffets  Rejse 
havde  opholdt  sig  i  København,  viste  sig  ikke  at 
indeholde  det  fjerneste,  der  kunde  bestyrke  Mis- 
tanken, var  Kommissionærerne  nødte  til  at  er- 
klære, at  man  absolut  ikke  kunde  finde  noget  at 
bebrejde  hende. 

Allerede  kort  efter  d.  17.  Januar  var  Fru  Gåh- 
ler fra  Kastellet  bleven  bragt  tilbage  til  sit  Hjem, 
hvor  hun  havde  Tilladelse  til  at  modtage,  hvem 
hun  vilde.  Den  brutale  Arrestation  og  Fængsels- 
opholdet havde  dog  afficeret  hende  stærkere,  end 
hun  vilde  være  ved,  og  i  omtrent  fire  Maaneder, 
saa  længe  Sagen  mod  Generalen  endnu  ikke  var 
endt,  havde  hun  kun  sin  Frihed  med  visse  Ind- 
skrænkninger. Det  var  saaledes  paalagt  hende 
foreløbig  at  holde  sig  borte  fra  Hoffet,  hvor  hun 
under    de    daværende    Omstændigheder    forøvrigt 

vel    næppe    følte    nogen    særlig    Lyst    til    at   vise 
sig. 

I  Slutningen  af  Maj  Maaned  afgav  Kommis- 
sionen den  Erklæring  om  Generalløjtnant  Gåh- 
ler,  at  han  ikke  kunde  siges  fri  for  at  have  væ- 
ret delagtig  i  enkelte  af  Struensees  Intriger. 
Det  var  saaledes  mere  end  sandsynligt,  at  han 
havde  foreslaaet  og  befordret  Ophævelsen  af  Ge- 
hejmekonsiliet,  og  det  var  sikkert,  at  han  paa 
den  Tid  fremfor  alle  blev  benyttet  som  Raadgiver 
af  Kabinetsministeren.  Kommissionen  mente  at 
have  Grund  til  at  tro,  at  det  ikke  havde  været 
Gahler  saa  magtpaaliggende  at  befordre  det  al- 
mindelige Vel  som  blot  at  tilvejebringe  Foran- 
dringer. Intet  havde  han  haft  mere  Mod  paa  at 
reformere  end  Marinen,  og  han  havde  sat  alt  ind 
paa  at  skaffe  sig  Indflydelse  i  saa  Henseende. 
Man  bebrejdede  ham,  at  han  havde  blandet  sig  i 
vigtige  Ting,  som  han  ikke  forstod  sig"  paa,  og 
betegnede  ham  som  en  skadelig  Person,  der  og- 
saa  i  Fremtiden  let  vilde  kunne  afstedkomme 
Forviklinger.  Som  noget,  der  talte  i  hans  Favør, 
fremhævede  man,  at  han  i  den  senere  Tid  syn- 
tes at  have  været  mindre  vel  anskreven  hos 
Struensee,  navnlig  maaske  fordi  han  kraftigt 
havde  fraraadet  Ophævelsen  af  Hestgarden  og 
vistnok  ret  aabent  gjort  opmærksom  paa,  at  Stru- 
ensees enestaaende  Magt  var  en  Usurpation,  der 
stod  i  absolut  Strid  med  Kongeloven  og  derfor 
maatte  blive  farlig  for  dens  Indehaver. 

D.  12.  Juli  blev  Gahler,  paa  Grund  af  sin 
ubetænksomme  og  utilladelige  Opførsel  („wegen 
seines  unbedachtsamen  und  unerlaubten  Vorneh- 
mens"),  ved  kongelig  Resolution  afskediget  fra  alle 
sine  Embeder.  Desuden  blev  det  ham  forbudt  at 
tage  fremtidigt  Ophold  paa  Sjælland,  paa  Fyn  og 

i  Slesvig.  Der  blev  rigtignok  tilstaaet  hver  af 
Ægtefællerne  en  Pension  af  500  Rigsdaler;  men, 
da  ingen  af  dem  havde  personlig  Formue,  vilde 
det  for  dem  med  deres  Fordringer  til  Livet  have 
været  ensbetydende  med  at  lide  Mangel.  Men  saa 
gav  Generalmajor  Classen,  som  var  en  intim  Ven 
af  Gåhler,  og  som  tidligere  havde  modtaget  bety- 
dehge  Tjenester  af  ham,  Ægteparret  en  Forskriv- 
ning paa  1200  Rigsdaler  aarlig  for  dem  og  deres 
Efterkommere,  og  dette  Legat  udbetales  endnu  af 
det  classenske  Fideikommis'  Godser  paa  Falster. 

Generalen  og  hans  Frue  tog  da  Ophold  først  i 
Vejle,  senere  i  Itzehoe,  hvor  Gåhler  døde  i  For- 
aaret   1783. 

Ni  Aar  senere  ægtede  Enken  General  Karl 
Aleksander  Greve  von  der  Goltz,  som  1789, 
i  sit  halvtredsindstyvende  Aar,  var  bleven  ind- 
kaldt til  Danmark  fra  Preusen,  hvor  han  havde 
indtaget  en  fremragende  militær  Stilling;  men 
selve  Bryllupsnatten  døde  hun  af  et  Slagtilfælde. 
Paa  hendes  Kiste  læser  man:  „gestorben  den  18. 
Juli  friih  um  2  Uhr  in  den  Armen  ihres  zweiten 
Gemahls,  alt  45  Jahr."*) 


')  Bobé:  Slægten  Ahlefeldts   Historie.    II.    1899.    Pag. 
152—155. 


FREDERIKKE  LUISE  GRAMM, 
født  Reventlow,   senere  Grevinde  Stolberg.  (1746—1824). 

.    FREDERIKKE  LUISE  GRAMM 

Frederikke  Luise  Reventlow  var  født  1746 
som  eneste  Datter  af  Grev  Kristian  Ditlev 
Reventlow  og  Baronesse  Johanne  Sofie  Fre- 
derikke Bothmer.  Hun  blev  opkaldt  efter  Kong 
Frederik  V  og  Dronning  Luise,  der  lod  sig  re- 
præsentere som  Faddere  ved  Hjemmedaaben  Dagen 
efter  hendes  Fødsel. 

Da  Frederikke  Luise  var  8  Aar  gammel, 
døde  Moderen,  og  Barnet,  som  var  smuk  og  op- 
vakt, fik  af  den  svagelige  og  altfor  eftergivende 
Fader  Lov  til  at  gøre  omtrent,  hvad  hun  vilde. 

Hendes  Opdragelse  stod  i  paafaldende  Modsæt- 
ning til,  hvad  der  var  almindeligt  paa  den  Tid 
med  sin  gennemgaaende  strænge  Tugt  og  Respekt 
for  Forældrene,  men  forøgede  maaske  hendes  Hen- 
givenhed for  Faderen,  som  var  meget  nedbøjet 
over  Hustruens  Død. 

Om  den  unge  Pige  har  haft  godt  af  sin  tvangfrie 
Opdragelse,  kan  maaske  være  et  Sporgsmaal;  men, 
at  Faderen  ikke  har  været  heldig  i  Valget  af 
hendes  Ægtefælle,  kan  der  næppe  være  forskellige 
Meninger  om. 

Allerede  som  ganske  ung  Pige,  i  sit  femtende 

Aar,  blev  hun  viet  til  den  24-aarige  Kammer- 
herre og  Hofjægermester  Kristian  Frederik 
von  Gramm,  en  smuk  og  elegant  Kavaler,  som 
tilhørte  en  gammel  brandenburgsk  Adelsfamilie, 
var  vel  anskreven  ved  Hoffet  og  efter  nogle  sam- 
diges Beretninger  senere  i  særlig  Yndest  hos  Dron- 
ning Karoline  Matilde.  Hans  „franske  Sæder", 
erhvervede  paa  længere  Udenlandsrejser,  passede 
kun  daarligt  for  en  ærbar,  ung  Ægtemand,  og  han 
tilbragte  sin  meste  Tid  udenfor  Hjemmet,  hvor 
han  fortsatte  sit  lystige  Ungkarleliv,  medens  hans 
„Barnekone"  legede  med  sine  Dukker,  som  hun 
havde  ondt  ved  at  skille  sig  af  med.  Svigerforæl- 
drene, der  ikke  havde  nogen  Indflydelse  paa  Søn- 
nen, men  var  vel  vidende  om  hans  Udskejelser, 
sørgede  i  den  første  Tid  efter  Bryllupet  omhyggeligt 
for  at  holde  Svigerdatteren  borte  fra  det  farlige 
Hof,  og  et  Par  Aar  lykkedes  det  dem  virkelig. 
Efterhaanden  som  hun  blev  ældre,  var  det  dog 
umuligt  at  overholde  en  saadan  Isolation,  allerede 
fra  1763  begyndte  den  unge  Frue  at  tage  ivrigt 
Del  i  Hoffets  Festligheder,  hun  blev  lidt  efter 
lidt  trukket  stadig  dybere  ind  i  det  livslystne 
Hofs  utallige  Adspredelser,  og  efter  Tronskiftet 
og  Kong  Kristian  VII's  og  Karoline  Ma- 
tildes Bryllup  forstod  hun  straks  at  gøre  sig  yn- 
det af  den  unge  Dronning.  Uheldige  Ægteskaber 
var  de  beggs  komne  ind  i,  og  man  kan  da  egentlig 
ikke  undre  sig  over,  at  de  søgte  at  glemme  deres 
Skuffelse  ved  en  forrceret  Deltagelse  i  Forlystelser 
af  mangfoldig  Art. 

Det  er  utvivlsomt,  at  Fru  Gramm  har  haft 
mange  Fjender  og  Misundere  mellem  Hoffets  Da- 
mer, og  man  kan,  hvis  man  vil  tro  samtidige  Be- 
retninger, næppe  fraskrive  hende  selv  al  Skyld. 
Fra  sin  tidligste  Barndom  var  hun  vant  til  at  faa 

sin  Villie  i  saagodtsom  enhver  Henseende,  havde 
vel  derfor  sædig  vanskeligt  ved  at  tage  Hensyn 
til  andre,  og  hendes  gode  Forstand  hjalp  hende  til 
at  hævde  sin  Stilling,  ogsaa  paa  andres  Bekostning. 

Om  hendes  Talent  til  at  tage  Del  i  Hoffets  In- 
triger skriver  Dorotea  Biehl:  „Hun  vidste  at 
forebringe  Dronningen  noget,  som  enhver  af  de 
Damer,  Dronningen  var  jaloux  over,  skulde  have 
sagt  om  hende,  og  hver  af  dem  berettede  hun 
noget  igien,  som  hun  foregav  at  have  hørt  af 
Dronningen,  og  som  maaskee  ogsaa  var  giørligt; 
men  var  det  skeedt,  da  var  det  i  Anledningen  af 
det,  som  hun  havde  forebragt  hende  —  men  det 
tav  hun  med.  Hun  spillede  sit  Kort  saa  vel,  at 
hun  i  lang  Tid  var  alles  Fortroelige,  indtil  det  om- 
sider ikke  blev  meere  ved  forblommede,  bittre  Ta- 
lemaader,  men  der  forlangtes  Forklaring  paa  dem 
og  blev  henviist  til  det,  man  havde  sagt  til  Ma- 
dame Gramm,  men  bekom  Anviisning  tilbage  paa 
samme  Person,  og  enhver  saa  sig  tvungen  til  at 
nævne  hende  som  Angiver  og  Mellembærer,  hvor- 
paa  hende  og  Manden  blev  forbuden  Hoffet  paa 
nogle  Uger,  endskiønt  han  hverken  havde  Deel 
deri  eller  bekymrede  sig  om  sin  Kone  og  hendes 
Forhold." 

I  Holsteins  Memoirer  omtales  ogsaa,  at  Gramm 
syntes  i  en  særlig  Grad  at  have  fundet  Naade  for 
Dronning  Karoline  Matildes  Øjne.  Man  læser 
bl.  a.  deri,  at,  hvis  hun  med  nogen  Sandsynlighed 
har  givet  tilkende,  at  hun  syntes  om  nogen,  saa 
var  det  Hofjægermester  Gramm,  der  „de  son 
coté  ne  se  sentoit  rien  pour  elle"  og  hverken 
havde  villet  for  sit  eget  Vedkommende  eller  vovet 
for  sine  Slægtninge  at  forfølge  dette  Æventyr 
„plus  loin,  qu'il  ne  convenoit  et  était  decent  de 
le  faire."    Hvorledes   dette    nu  end  forholder  sig, 

er  det  en  Kendsgerning,  at  Fru  Gramms  Ægte- 
skab var  meget  ulykkeligt;  men  heldigvis  fik  det 
heller  ikke  nogen  lang  Varighed. 

Den  altfor  livlige  Hofjægermester  maatte  om- 
sider betale  for  sine  Udskejelser  og  var  kun  32 
Aar  gammel,  da  Følgerne  af  hans  ryggesløse  Liv 
kastede  ham  paa  det  sidste  Sygeleje.  Uagtet  det 
ikke  kan  have  været  Fruen  videre  tiltalende,  plejede 
hun  ham  omhyggeligt  i  flere  Uger,  men  har  næppe 
kunnet  føle  nogen  dyb  Sorg,  da  han  døde  i  Efter- 
aaret  1768.  Hun  var  led  ved  det  overfladiske 
Hofliv,  som  hun  derfor  i  længere  Tid  trak  sig 
fuldstændig  tilbage  fra,  saa  meget  mere,  som 
hendes  Helbred  langtfra  var  tilfredsstillende. 

A.  P.  Bernstorff  [21],  der  efter  Gramms  Død 
blev  den  unge  Enkes  Kurator  og  ligesom  sin  Kone 
satte  megen  Pris  paa  hende,  havde  tidligere  for- 
søgt at  lægge  en  Dæmper  paa  hendes  livlige  Del- 
tagelse i  Hoffets  mange  Festligheder,  men  gjorde 
sig  nu  Umage  for  at  vække  hendes  Livslyst  og 
formindske  de  Skrupler,  hun  gjorde  sig  over  sin 
tidligere  Livsførelse.  Fra  Sommeren  1769,  da  den 
struenseeske  Periode  begyndte,  indfandt  hun  sig 
da  igen  ved  Hoffet;  men  hun  var  ikke  mere  saa 
godt  anskrevet  hos  Dronningen,  og  i  talrige  efter- 
ladte Breve  dadler  hun  skarpt  adskillige  af  Hof- 
fets letsindige  Skønheder,  navnlig  Frøken  Eyben, 
Baronesse  Biilow  og  Generalinde  Gåhler. 

Forholdet  mellem  disse  tre  Damer  og  Fru 
Gramm  blev  efterhaanden  utaaleligt,  Karoline 
Matilde  var  aabenbart  helt  paa  Trekløverets  Side, 
og  Misstemningen  mod  Fru  Gramm  blev  yder- 
ligere forøget  ved,  at  hun  ikke  vilde  slutte  sig  til 
dem,  der  med  Dronningen  i  Spidsen  gjorde  alt 
for  at  faa  Holck  fortrængt  fra  Hoffet.  Naar  Fru 
Gramm  ikke  hørte  til  dem,  der  ønskede  Holck 

fjernet,  var  det  vistnok  navnlig  af  Sympati  for 
hans  unge  Kone  i  andet  Ægteskab,  .som  var  en 
Datter  af  den  berygtede  Grev  Danneskjold- 
La  urvig  [22].  Fru  Gramm  gjorde,  hvad  hun 
kunde,  for  at  hjælpe  den  næppe  voksne  „Barne- 
kone", som  Holck  havde  ægtet  for  Medgiftens 
Skyld  —  hun  havde  jo  gjort  sørgelige  Erfaringer 
i  sit  eget  altfor  tidlige  og  ulykkelige  Ægteskab. 

Saa  hedder  det  videre  i  Dorotea  Biehls  hi- 
storiske Breve:  „Havde  nu  disse  Fruentimmer- 
Tracasserier  ikke  gaaet  videre  end  til  deres  ind- 
byrdes Had,  saa  havde  de  ikke  fortjent  at  bemærkes; 
men,  uagtet  Sammenhænget  var  bleven  oplyst, 
klævede  der  dog  noget  af  det  forebragte  hos  en- 
hver, som  bragte  dem  til  at  stræbe  efter  at  giøre 
sig  et  Partie,  der  kunde  være  mægtig  til  at  holde 
det  modsatte  Stangen,  og  da  Naturen  havde  været 
for  gunstig  imod  dem  til,  at  de  kunde  mangle 
Tilbedere,  saa  antoge  disse  deres  Herskerindes 
Meeninger,  gjorde  hendes  Sag  tilderes  og  kappedes 
om  at  styrte  og  forjage  hinanden,  uden  nogen 
anden  Aarsag  end  dette   Fruentimmer  Had." 

I  mange  af  sine  efterladte  Breve  udtaler  Fru 
Gramm  sin  Forargelse  over  Dronningens  og  Stru- 
ensees  Opførsel.  For  „denne  væmmelige  Stru- 
ensee"  har  hun  den  dybeste  Foragt.  „Jeg  er 
rasende  paa  denne  Slyngel.  Gid  jeg  kunde  skaffe 
ham  100  Stokkeslag!  Det  vilde  være  den  eneste 
passende  Maade  at  straffe  ham  paa  —  og  saa  sende 
ham  tilbage  dertil,  hvor  han  er  kommen  fra". 
Saadan  staar  der  i  et  af  Brevene. 

Saa  er  hun  ikke  mindre  forarget  over,  at  Dron- 
ningen benytter  Herredragt.  „Var  hun  saa  endda 
velskabt,"  hedder  det,  „saa  kunde  jeg  forstaa  det; 
men  tænk  engang  paa  hendes  Hofter,  hendes  Bag- 
del!  De  kan  ikke  tænke  Dem  noget  hæsligere  end 

hendes  Figur  i  Mandsdragt".  Hun  kan  ikke  forstaa, 
at  Dronningen  ikke  skulde  kunne  mærke,  hvor 
forandrede  alle  er  overfor  hende:  tidligere  flokke- 
des de  om  hende,  nu  flygter  de  for  hende. 

Holck  skal  senere  have  sagt  til  Fru  Gramm, 
at  Dronningen  havde  beklaget  sig  over,  at  alle  lod 
hende  i  Stikken,  og  navnlig  over,  at  Fru  Gramm 
selv  undgik  hende,  „at  hun  altid  løb  til  den  ene 
Side,  naar  Dronningen  gik  til  den  anden."  Fruen 
erklærede  da,  at  hun  aldrig  havde  søgt  at  undgaa 
Karoline  Matilde;  men  at  hun  var  bange  for, 
at  Dronningen  kedede  sig  i  hendes  Selskab. 

Om  Grev  Ditlev  Reventlow,  Kristian  VII's 
saa  skarpt  bedømte  Hofmester,  skriver  hun,  at 
han  ganske  vist  har  sine  Fejl,  men  at  man  glem- 
mer dem  fuldstændig,  naar  man  er  sammen  med 
ham.  Hun  roser  hans  Begejstring  for  alt  stort 
og  godt,  morer  sig  over  ham,  naar  han  spotter 
Narrene,  men  undgaar  omhyggeligt  enhver  Sam- 
tale, som  kan  føre  til  Disput.  Greven  har  nu  en- 
gang visse  Meninger,  som  han  aldrig  kan  eller  vil 
forandre,  og  hvis  man  bestrider  dem,  „bliver  han 
haard  eller  synes  at  blive  det."  Fru  Gramm  er 
glad  over,  at  hun  har  kendt  ham  saa  nøje  og 
skriver,  at  hans  Karakter  er  „einer  der  interessante- 
sten Beytrage  zur  Geschichte  des  menschlichen 
Herzens."  Et  andet  Sted  hedder  det,  at  hun  ofte 
er  forbavset  over,  at  hun  kan  holde  saa  meget 
af  et  Menneske,  som  er  saa  forskellig  fra  hende 
i  Tænkemaade  —  men,  saasnart  hun  er  sammen 
med  ham,  føler  hun  kun  Glæden  over  hans  Sel- 
skab og  glemmer  hans  Fejl. 

Det  er  en  ganske  interessant  og  vistnok  upartisk 
Karakteristik  af  en  Mand,  som  ellers  har  været 
Genstand  for  en  ualmindelig  haard  Dom,  og  hvem 

man  oftest  tilskriver  en  væsentlig  Skyld  i  Kristian 
VII 's  ulykkelige  Sindstilstand. 

I  et  Brev  til  en  af  sine  Brødre,  dateret  Jægers- 
borg d.  30.  Juni  1770,  omtaler  Luise  Gramm 
den  stødende  Mangel  paa  Hensyn,  Hoffet  har  vist 
i  Anledning  af  Enkedronning  Sofie  Magdalenes 
Død  og  Begravelse.  Hun  skriver,  at  Skuespil  og 
Koncerter  er  begyndte  igen  umiddelbart  efter  Be- 
gravelsen, og  at  Hoffet  kun  havde  anlagt  Sorg 
paa  selve  den  Dag.  Der  bliver  ikke  engang  brugt 
sorte  Klæder;  Damerne  bærer  Ridedragter,  og  „le 
tout  est  aussi  bizarre  que  possible".  Da  hun  for- 
moder, at  Broderen  ikke  er  videre  underrettet  om 
Hoffets  „Anekdoter"  —  og  dem  er  der  utallige 
af  —  vil  hun  blot  meddele  ham,  at  „le  Signore 
Struensee"  spiser  sammen  med  Kongen  paa 
hele  Rejsen;  „mais  il  vaut  mieux  parler  de  tout 
cela",  skriver  hun. 

I  et  senere  Brev  til  den  samme  Broder,  dateret 
Løvenborg  d.  12.  Oktober,  læser  man,  at  Fru 
Gramm  kun  er  altfor  vel  underrettet  om,  hvad 
der  passerer;  hun  har  selv  været  Øjenvidne  til 
adskilligt,  og  „les  choses  sont  si  peu  secrétes". 
Hun  er  altfor  bedrøvet  til  at  kunne  sige  ham 
mere  og  ender  med  de  Ord:  .,Je  pieure  comme 
amie  et  comme  Danoise". 

Den  1.  August  1771  skriver  hun,  at  man  paa 
en  af  Portene  til  Ridehuset  har  fundet  opklæbet 
en  Kløverdame  og  en  Kløverknægt,  som  træder 
paa  Hjerterkonge,  og  paa  Siderne  tegnet  en  Galge, 
et  Hjul  o.  s.  V.  Tillige  omtaler  hun  som  Rygte, 
at  Vallø  og  Møen  skulde  gøres  til  Grevskaber  (for 
Struensee  og  Brandt). 

I  et  Brev  af  9.  August  skriver  hun,  at  Reverdil 
er  kaldt  tilbage,  men  stiller  den  Betingelse,  at  han 
vil  have   Lov  til  at  rejse  igen,    om    han  ikke    vil 

blive.  Man  har  aldrig  haft  andet  at  bebrejde  ham, 
end  at  han  har  været  den  første  til  at  tale  Bøn- 
dernes Sag.  I  samme  Brev  fortæller  hun  i  al 
Korthed,  at  „la  fameuse  Milady"  [23J  beholder  sin 
Afsked. 

Den  30.  Juli  1771  skriver  hun  til  en  anden 
Broder  om  Prinsesse  Luise  Augustas  Daab. 
Dronning  Juliane  Marie  bar  Barnet,  Kongen  og 
Arveprins  Frederik  var  Faddere.  Dronning  Ka- 
roline Matilde  sad  paa  en  Sofa  i  samme  Væ- 
relse, og  Fru  Gåhler  viste  efter  Daaben  Barnet 
frem.  Overhofmesterinden  var  ikke  tilstede;  hun 
havde  ikke  set  Dronningen  siden  hendes  Forløs- 
ning. Om  Aftenen  var  der  stort  Taffel  og  Fyr- 
værkeri; men  det  mærkeligste  var,  at  Struensee 
og  Brandt  blev  Grever  —  hun  gratulerer  sine 
Brødre  til  de  to  nye  Kolleger.  Der  er  samtidig 
givet  Ordre  til  at  udbetale  Struensee  100,000 
Rigsdaler  „til  et  vis  Brug".  Om  Brandt  fortæller 
hun,  at  han  har  foreslaaet  at  gøre  den  paabegyndte 
Fredrikskirke  til  et  Skuespilhus,  men  at  Bygme- 
steren Jardin  [24]  har  givet  ham  et  skarpt  Svar. 

Den  smukke  unge  Enkefrue  fik  adskillige  Ægte- 
skabstilbud; men  hun  betænkte  sig  paa  at  opgive 
sin  Frihed  for  et  nyt  og  usikkert  Ægteskab.  A. 
P.  Bernstorff  skriver  om  hende,  at  hun  næppe 
saa  snart  vilde  tænke  paa  at  gifte  sig  igen,  da 
det  ikke  laa  i  hendes  Karakter  let  at  blive  indtaget 
i  nogen,  hvorimod  han  roser  hendes  Retskaffenhed 
og  „en  Forstand,  der  er  over  hendes  Alder  og 
lidet  almindelig  for  hendes  Køn". 

Fru  Gramm  trak  sig  da  tilbage  og  tilbragte  i 
de  følgende  Aar  Vinteren  paa  Faderens  Godser, 
hvor  hun  navnlig  beskæftigede  sig  med  Læsning, 
var  baade  Faderen  og  Stedmoderen  velkommen 
og  paa  ingen  Maade  førte  nogen  uselskabelig  Til- 

værelse.  Sommeren  tilbragte  hun  gerne  med  Be- 
søg paa  forskellige  Herregaarde,  til  •  hvis  Ejere 
hun  stod  i  Venskabsforhold. 

Omsider,  da  hun  var  i  sit  30.  Aar,  ægtede  hun 
den  et  Par  Aar  yngre  Grev  Kristian  Stolberg. 

Kristian  Stolberg,  af  gammel  sachsisk  Adel- 
slægt, var  født  i  Hamburg  1748.  Faderen,  Kri- 
stian Giinther  Stolberg,  var  pietistisk  anlagt. 
Moderen,  en  Grevinde  Castell- Remlingen, 
havde  literære  Interesser  —  Svigerdatteren  kalder 
hende  senere  „en  Kvinde,  der  var  forud  for  sit 
Aarhundrede". 

Faderen,  der  i  tolv  Aar  havde  været  Amtmand 
i  Segeberg,  blev  1756  Overhofmester  hos  Enke- 
dronning Sofie  Magdalene,  og  Familien  flyttede 
derfor  til  København.  Paa  sit  holstenske  Gods 
havde  Greven  ophævet  Vornedskabet,  i  sin  nye 
Stilling  optraadte  han  som  ivrig  Talsmand  for  Bøn- 
dernes Rettigheder,  og  det  var  paa  hans  Opfor- 
dring, at  Sofie  Magdalene  gjorde  sine  Hirsch- 
holmbønder  til  Arvefæstere.  En  Inskription  paa  en 
Mindestøtte,  som  Enkedronningen  lod  rejse  paa 
Hirschholm,  fortalte,  at  hun  „paa  det  vise  Raad 
af  sin  Overhofmester"  ophævede  Hoveriet  og 
gjorde  Fæstebøndernes  Gaarde  til  Ejendomme. 

I  Grev  Stolbergs  Hjem  i  København  samledes 
en  udvalgt  Kreds  af  navnlig  tyske  Videnskabs- 
mænd og  Forfattere;  men  allerede  1765  døde 
Faderen,  og  Moderen  tog  med  Børnene  Ophold 
paa  Rungstedgaard,  indtil  hun  efter  den  ældre 
Bernstorffs  Afskedigelse  i  Efteraaret  1770  flyt- 
tede til  Altona,  medens  Kristian  og  hans  yngre 
Broder  Frederik  Leopold  [25]  besøgte  Univer- 
siteterne i   Halle  og  Gottingen. 

1773  døde  imidlertid  Moderen,  og  Kristian 
tilbragte  nu  megen  Tid  hos  sin  Svoger,  Andreas 

Peter  Bernstorff,  hos  hvem  han  jævnlig  traf 
sammen  med  den  unge  Enkefru  Gramm,  som 
ifølge  nogle  Breve  fra  ham  til  Broderen  straks 
har  gjort  et  stærkt  Indtryk  paa  ham.  Han  skriver 
bl.  a.,  at  han  kender  ingen  Dame,  der  som  hun 
er  i  Stand  til  at  føre  en  virkelig  interessant  Sam- 
tale, og  at  hun  „kan  være  henrivende,  naar  hun 
vil".  Det  vilde  hun  maaske  ikke  altid,  i  Begyn- 
delsen brød  hun  sig  aabenbart  slet  ikke  om  sin 
poetiske  Tilbeder,  og  for  muligvis  at  glemme  hende 
foretog  han  sammen  med  Broderen  en  længere 
Udenlandsrejse.  I  Begyndelsen  af  1776  kom  Kri- 
stian Stolberg  tilbage  uden  at  være  blevet  ku- 
reret, og  i  Slutningen  af  Aaret  gav  Luise  Gramm 
ham  sit  Ja.  Det  følgende  Aar  blev  han  udnævnt 
til  Amtmand  i  Tremsblittel,  omtrent  tre  Mil  fra 
Hamburg,  og  der  indrettede  det  nygifte  Par  sit 
beskedne  Hjem.  Ægtefællerne  kom  ypperligt  ud 
af  det  med  hinanden,  og  Omsorgen  for  Hjemmet 
levnede  Husfruen  tilstrækkelig  Tid  til  at  dyrke  sine 
literære  Interesser  og  til  at  besørge  en  Korre- 
spondance, som  efterhaanden  antog  kæmpemæssige 
Dimensioner.  Det  hed  sig,  at  Brevskriveri  var  for 
Stolbergerne  en  ligefrem  Livsbetingelse,  og  at 
særlig  Kristian  Stolberg  var  besat  af  den  Pas- 
sion. „Pen  og  Blæk  er  det  første,  han  raaber  paa, 
naar  han  kommer  ind  i  et  Værtshus,  hjemme,  paa 
Rejser,  hvor  han  end  er,"  hedder  det  i  nogle  Op- 
tegnelser om  ham.  Og  denne  Trang  til  at  korre- 
spondere gik  i  Overmaal  over  paa  hans  Hustru. 
I  en  Aarrække  har  Luise  Stolberg  ført  nøjagtigt 
Regnskab  over  afsendte  og  modtagne  Breve,  og 
det  viser  sig,  at  hun  i  den  Tid  gennemsnitlig  har 
modtaget  800  og  afsendt  1000  Skrivelser  om  Aaret. 
Uagtet  den  største  Del  af  denne  enorme  Korre- 
spondance naturligvis  er  forsvunden  paa  forskellig 

Maade  i  Tidens  Løb,  kendes  dog  endnu  omtrent 
4000  Epistler  fra  Grevinde  Stolbergs  Haand  og 
omtrent  40  „Skrivekalendere"  med  daglige  Op- 
tegnelser. Ret  betegnende  giver  hun  sig  selv  Øge- 
navnet „la  plume",  og  ganske  karakteristisk  er 
det,  at  hendes  Skrivelser  oftest  mangler  Datering. 
„Min  produktive  Kraft  har  udtømt  sig  i  Brevenes 
Kanaler",  skriver  hun  engang.  At  hendes  Breve 
i  Reglen  var  særdeles  velkomne,  er  let  at  forstaa. 
Hendes  omfattende  Kundskaber,  betydelige  Be- 
læsthed, skarpe  Iagttagelsesevne  og  ualmindelige 
stilistiske  Færdighed  giver  dem  ogsaa  nu  en  stor 
Interesse. 

Mellem  Luise  Stolbergs  skrevne  Efterladen- 
skaber findes  et  Drama  i  tre  Akter,  opkaldt  efter  og 
tildels  foranlediget  af  Rousseaus  „Emile";  men, 
naar  man  fraregner  en  for  Datiden  ualmindelig 
naturlig  Replik  og  en  vis  Evne  til  dramatisk  Frem- 
stilling, har  det  væsentlig  literærhistorisk  Inter- 
esse*). 

Som  bekendt  optraadte  begge  Brødrene  Stol- 
berg som  æstetiske  Forfattere;  men  Kristian 
Stolbergs  literære  Produktion  har  hverken  kvan- 
titativt eller  kvalitativt  nogen  fremragende  Betyd- 
ning. Efter  en  Udtalelse  af  ham  selv  har  hans 
Hustru  været  ham  behjælpelig,  ialfald  med  en- 
kelte af  hans  Arbejder. 

Medens  Manden  vedblev  at  være  yderligt  kon- 
servativ, kom  Fru  Luise  ofte  med  skarpe  Be- 
mærkninger om  Regering,  Adel  og  Gejstlighed, 
ligesom  hun  ogsaa  af  flere  samtidige  dadles  for 
sin  sarkastiske  Udtryksmaade  og  sin  despotiske 
Karakter.    „T  sin  Familie    betragtes   hun   som  en 

*     Dramaet  er  trykt  i  Bobé's:  ,, Efterladte  Papirer  fra  d_en 
reventlowskeFamiliekreds  i  Tidsrummet  1770—1827". 
'  III.   1896.  Pag.  305—355. 

Sandsigerske,  hvem  ingen  vover  at  modsige", 
skriver  en  tidligere  Veninde  af  hende,  som  senere 
har  følt  sig  frastødt  af  hendes  ejendommelige  An- 
skuelser og  navnlig  af  hendes  Railleren  over 
Standsfællernes  Hovmod  og  Luksus. 

Efter  den  første  Pariserrevolution  skriver  hun 
til  en  af  sine  Brødre,  at  de  gamle  Stamtræer  nu 
bliver  fældede,  og  minder  ham  om,  at  hun,  som 
han  ved,  har  brændt  sit  den  foregaaende  Vinter; 
hun  mener,  at  de  fleste  er  vantrevne  og  modne  til 
Øksen,  og  at  den  sande  Adel  hverken  er  noget 
Monopol  eller  arvelig. 

I  Tyskland  som  i  Danmark  havde  Ægteparret 
gjort  Bekendtskab  med  adskillige  af  Tidens  be- 
rømte Videnskabsmænd  og  Forfattere,  og  flere  af 
disse  modtog  de  senere  som  Gæster  paa  Trems- 
buttel. 

Boie  [26],  som  besørgede  den  første  Udgave  af 
Brødrene  Stolbergs  Digte,  roser  Grevindens  klare 
Forstand,  men  tilføjer,  at  han  godt  kan  forstaa, 
hun  ikke  kan  behage  alle.  Goethe,  som  hun  ikke 
syntes  om  som  Menneske,  fordi  for  ham  „Formen 
var  mere  end  Indholdet",  har  hun  ikke  været 
sympatisk,  hvad  man  kan  se  af  nogle  Linier  i  et 
Brev  fra  ham  kort  efter,  at  hun  havde  truffet 
ham  i  Weimar.  Han  skriver,  at  han  helst  har  holdt 
sig  borte  fra  Grevinden,  „da  hendes  utæmmede 
Lyst  til  at  dadle  alt  omgiver  hende  med  en  saa 
ublid  Luft,  at  ingen  af  hans  Hjerteblomster  har 
kunnet  udfolde  sig".  Den  senere  literære  Fejde 
mellem  Goethe  og  Schiller  paa  den  ene  Side 
og  Brødrene  Stolberg  paa  den  anden  skulde  ikke 
bidrage  til  at  formilde  hendes  skarpe  Bedøm- 
melse af  Tysklands  Digterkonge  som  Menneske. 
Wieland  var  hende  meget  imod  paa  Grund  af  Fri- 
voliteterne   i    hans  Arbejder,    uagtet   hans  private 

Liv  aldeles  ikke  svarede  dertil.  Den  unge  Bag- 
gesen, som  hun  har  hjulpet  paa  mangfoldige  Maa- 
der,  kalder  hende  „Holstens  Aspasia,  Mønstret 
for  alle  Grevinder  paa  Jorden",  og  Vilhelm 
Humboldt  skriver  om  hende,  at  hun  vel  har 
mangfoldige  Kundskaber  og  en  sund  Forstand,  men 
at  hun  ofte  er  ensidig  stræng  i  sin   Dom. 

I  Aarene  1798 — 99  var  Hjemmet  paa  Trems- 
biittel  ligefrem  et  Asyl  for  franske  Emigranter, 
og  navnlig  Husfruen  fik  overfor  dem  Lejlighed  til 
at  vise,  hvor  varmt  hun  interesserede  sig  for 
deres  Fædreland. 

I  Efteraaret  1799  købte  Kristian  Stolberg 
Godset  Vindeby  ved  Eckernforde  og  tog  nogle 
Maaneder  senere  sin  Afsked  som  Amtmand.  God- 
sets Udbytte  svarede  imidlertid  langtfra  til  Forvent- 
ningerne, hans  Finanser  kom  efterhaanden  i  en 
sørgelig  Forfatning,  og  ved  hans  Død  i  Begyndel- 
sen af  Aaret  1821  viste  Boets  Status  sig  at  være 
saa  ringe,  at  Enken  kun  med  store  personlige  Op- 
ofrelser kunde  stille   Kreditorerne  tilfreds. 

Efter  Mandens  Død  tilbragte  Luise  Stolberg 
sine  sidste  Aar  hos  Broderen  paa  Pederstrup. 
Hendes  Syn  var  efterhaanden  bleven  stærkt  svæk- 
ket, og  hun  var  næsten  lam,  da  hun  døde  i  Slut- 
ningen af  Aaret  1824  og  blev  begravet  ved  sin 
Ægtefælles  Side  paa  Horslunde  Kirkegaard.  Paa 
hendes  Gravsten  læses,  at  hun  „med  bramfri  Virk- 
somhed ikke  alene  iagttog  de  hende  nærmest  paa- 
liggende  Pligter,  men  vidste  saavel  ved  Læsning 
som  ved  Omgang  med  mange  aandrige  Mænd  og 
Qvinder.at  vedligeholde  og  udvide  den  Interesse, 
hun  stedse  nærede  for  den  menneskelige  Tænk- 
nings høieste  Gienstande". 


ELISABET  SOFIE  MARIE  VON  EYBEN. 
(1745—1780. 


ELISABET  SOFIE  MARIE  VON 
EYBEN 

piisabet  Sofie  Marie  von  Eyben  var  født  i 
^  Liibeck  1745  som  Datter  af  den  daværende 
Overhofmester  hos  Enkehertuginden  af  Holstein- 
Gottorp,  Konferensraad  Kristian  August  von 
Eyben,  og  forhenværende  Kammerfrøken  hos 
Enkehertuginden  af  Braunschweig-Ltineburg  Eli- 
sabet Sofie  Marie  von  Hassbergen.  Et  Aar 
gammel  blev  Elisabet  indskrevet  i  St.  Johan- 
nesklosteret ved  Slesvig,  et  strængt  adeligt  Frø- 
kenkloster, og,  da  hun  var  bleven  15  Aar  gam- 
mel, blev  hun  optaget  ved  det  danske  Hof. 

Ved  Kristian  VII's  og  Karoline  Matildes 
Bryllup  den  8.  November  1766  blev  Elisabet 
von  Eyben  saa  ansat  som  Kammerfrøken  hos 
den  unge  Dronning,  efter  Overhofmesterinden  Fru 
von  Plessens  udtrykkelige  Ønske,  uagtet  hun 
blev  den  eneste  af  Karoline  Matildes  Hof- 
damer, som  ikke  var  danskfødt.  Havde  den  strænge 
Overhofmesterinde  kunnet  se  en  Smule  ind  i 
Fremtiden,  vilde  hun  sikkert  ikke  have  truffet 
dette  Valg. 

Som  Dronningens  Kammerfrøken  var  Elisabet 

von  Eyben  med  hende  overalt,  og  hun  synes  i 
en  særlig  Grad  at  have  haft  Karoline  Matil- 
des Fortrolighed. 

Medens  Kongen  i  Sommeren  1767  var  paa 
Rejsen  gennem  Hertugdømmerne,  opholdt  Dron- 
ningen sig  paa  Frederiksborg,  hvor  hun  levede 
stille  og  tilbagetrukket  og  hovedsagelig  havde 
Omgang  med  de  to  Enkedronninger,  den  67aarige 
Sofie  Magdalene  og  den  38aarige  Juliane 
Marie.  Men,  da  Kongen  allerede  i  Begyndelsen 
af  August  Maaned  kom  tilbage,  blev  det  rolige 
Liv  afløst  af  Festligheder,  navnlig  af  de  saa  mo- 
derne Parforcejagter,  som  blev  afholdt  i  Jægers- 
borg Dyrehave,  i  Almindelighed  et  Par  Gange 
om  Ugen. 

Den  unge  Dronning  var  en  passioneret  Ryt- 
terske, og  det  skal  have  været  Kammerfrøkenen, 
der  først  fik  Karoline  Matilde  overtalt  til  ved 
disse  Jagter  at  ride  i  Mandfolkesaddel  —  „å  cali- 
fourchon",  som  det  kaldtes  —  og  i  Mandsdragt, 
noget,  som  vel  var  mindre  farligt,  men  som  ab- 
solut ikke  var  flatterende  for  Dronningens  tem- 
melig korpulente  Skikkelse. 

Det  skal  ligeledes  have  været  Frøken  von  Ey- 
ben, der  opmuntrede  hendes  Majestæt  til  saa 
ivrigt  at  tage  Del  i  de  mangfoldige  Festligheder, 
hvor  de  livlige  Fruer  Gahler,  Bulow  og  Malle- 
ville  flirtede  af  Hjertens  Lyst  med  deres  opvar- 
tende Kavalerer.  Som  Frøken  Elisabets  trofaste 
Tilbeder  omtales  i  Datidens  Memoirer  den  ele- 
gante unge  Overhofmarskal  Kristian  Frederik 
Moltke  [27],  hvis  Gemalinde,  der  hørte  til  Hof- 
fets mest  feterede  Skønheder,  imidlertid  trøstede 
sig  med   Kammerjunker  von  Plessen  [28]. 

Fru  Luise  Gramm  beskylder  i  sine  efterladte 
Breve  gentagne  Gange  Frøken  Eyben  for  at  have 

en  væsentlig  Skyld  i  Dronningens  Demoralisation, 
og  Rygtet  omtaler  endog  i  et  Par  Tilfælde  Karo- 
line Matilde  og  hendes  Kammerfrøken  som 
Rivalinder. 

Den  første  Gang,  hvor  Hofsladderen  omtaler 
dem  paa  den  Maade,  er  den  mandlige  Hovedper- 
son en  fransk  Skuespiller. 

Ved  Begyndelsen  af  Kristian  VIl's  Regering 
blev  der  paa  den  danske  Skueplads  kun  opført 
danske  Skuespil  og  Balletter.  Den  unge  Konge 
havde  megen  Forkærlighed  for  Teatret  og  satte 
ikke  alene  Pris  paa  at  se  Skuespil,  men  vilde 
ogsaa  gerne  selv  optræde  paa  Scenen.  Han  mente 
selv,  at  han  var  en  stor  Skuespiller,  og  skal  for- 
øvrigt, efter  samtidige  Beretninger,  have  haft  ikke 
saa  lidt  dramatisk  Talent.  Hans  Yndling,  Grev 
Holck,  delte  denne  Passion  og  holdt  navnlig 
meget  af  at  tilbringe  den  Tid,  Hoftjenesten 
levnede  ham,  i  Selskab  med  muntre  Teater- 
damer. 

I  Efteraaret  1766  arbejdede  Holck  saa  ivrigt 
for  at  faa  indkaldt  et  fransk  Skuespillerselskab,  som 
skulde  lønnes  af  Kongen  og  optræde  paa  et  sær- 
ligt „Hofteater",  hvor  der  skulde  være  fri  Ad- 
gang for  Publikum.  De  fleste  Hoffer,  sagde  han, 
saa  fransk  Komedie,  som  ogsaa  overalt  i  høj 
Grad  tiltalte  det  finere  Bourgeoisie,  det  vilde  være 
forholdsvis  let  at  indrette  et  Teater  oven  over 
Staldrummene  i  den  sydlige  Gaardfløj  af  Kristians- 
borg  Slot,  og  det  var  jo  ikke  utænkeligt,  at  og- 
saa Hoffet  af  og  til  fik  Lyst  til  at  divertere  sig 
med  en  Dilettantforestilling.    ■ 

Det  lykkedes  Holck  at  faa  Kongen  overtalt, 
man  begyndte  straks  paa  Indretningen  af  „Hof- 
teatret", og  der  blev  skrevet  til  et  fransk  Skue- 
spfillerselskab,    som    havde   givet    Forestillinger   i 

Berlin,  og  som  vistnok  ikke  havde  noget  imod 
at  forsøge  sig  i   København. 

Selskabet  kom  og  fik,  indtil  det  nye  Teater 
kunde  blive  færdigt,  Lov  til  for  egen  Regning  at 
give  Forestillinger  paa  den  danske  Scene.*) 

Der  blev  opført  baade  Tragedier,  Lystspil  og 
Syngestykker;  men  hverken  Udførelsen  eller  Ud- 
byttet svarede  til  Forventningerne. 

I  Slutningen  af  Januar  1767  var  Hofteatret 
saa  færdigt  og  blev  indviet  paa  Kongens  Fødsels- 
dag med  fri  Adgang  „for  Rangspersoner  og  de 
honnette  Borgerfolk,  der  til  Kassen  henvende  sig 
om  Billetter".  Her  kunde  det  franske  Selskab 
nogenlunde  fylde  Huset,  medens  de  paa  Kongens 
Nytorv  havde  spillet  for  tomme  Bænke. 

Ogsaa  Hoffets  Medlemmer  forsøgte  sig  paa 
Brædderne  og  opførte  bl.  a.  Voltaires  Tragedie 
„Zaire"  med  Kongen  som  Orosman,  Gehejme- 
raadinde  Gabel  i  Titelrollen  og  Fru  Bulow  som 
Fatime.  Blandt  de  andre  rollehavende  omtales 
Brandt  og  —  Reverdil.  Stykket  blev  først  op- 
ført for  nogle  faa  udvalgte,  senere  for  en  Kreds 
af  fornemme  Damer  og  Herrer  og  endelig  et  Par 
Gange  for  et  større  Publikum. 

Til  det  omtalte  franske  Skuespillerselskab  hørte 


*)  Der  var  ialt  24  Personer  under  en  Direktrice,  og 
Selskabet  blev  foreløbig  engageret  paa  Vj^  Aar,  fra 
Oktober  1766  til  April  1768.  Til  Rejseomkostninger 
var  der  beregnet  12,400  Livres,  de  skulde  spille  to 
Gange  om  Ugen  og  derfor  have  48,000  Livres  om 
Aaret. 

Da  de  1^2  Aar  var  forløbne,  blev  der  oprettet  en 
ny  Kontrakt,  som  skulde  gælde  fra  Foraaret  1768  til 
Foraaret  1770,  og  ifølge  denne  skulde  Kongen  ga- 
gere Selskabets  enkelte  Medlemmer.  (Den  kongelige 
Partikulærkasses  Regnskaber  i  Rigsarkivet). 

en  yndet  Aktør  og  Sanger  la  Tour,*)  en  meget 
omtalt   „Charmeur". 

Medens  nu  Dronningen  under  sin  Gemals 
Udenlandsrejse  1768 — 69  opholdt  sig  paa  Frede- 
riksborg Slot,  blev  der  udbredt  et  Rygte  om,  at 
hendes  Majestæt  interesserede  sig  mere  end  til- 
ladeligt for  den  farlige  Franskmand.  Det  lod  sig 
ikke  benægte,  at  la  Tour  kom  meget  ofte  til 
Frederiksborg;  men  det  var  almindelig  omtalt,  at 
Frøken  von  Eyben  var  saa  optaget  af  den  frem- 
mede Aktør,  at  hun  en  Tidlang  ikke  havde  Tanke 
for  sin  stadige  Tilbeder,  Frits  Moltke.  Det  blev 
indrømmet,  at  man  aldrig  saa  la  Tour  sammen 
med  Dronningen,  hvorimod  han  bestandig  gik  ind 
og  ud  hos  Elisabet  Eyben;  men  ondskabsfulde 
Tunger  mente,  at  det  ganske  vist  var  Kammer- 
frøkenens Værelse,  der  blev  benyttet  til  de  mis- 
tænkelige Sammenkomster,  men  at  den  kvindelige 
Hovedperson  var  Karoline  Matilde. 

Med  Hensyn  til  dette  Rygte  bemærker  Doro- 
tea  Biehl  i  sine  historiske  Breve,  at  enhver, 
som  kender  lidt  til  Kvinder,  maa  kunne  indse, 
„hvor  umueligt  det  var,  at  et  Fruentimmer,  der 
havde  forelsket  sig  i  den  Grad,  som  Frøken  Ey- 
bens Forhold  udviste,  at  hun  var,  kunde  godvil- 
lig giøre  Afstaaelse  til  noget  andet  Fruentimmer, 
hvem  det  endog  var,  endsige  være  Haandlangere 
og  Skalke-Skiulet  i  denne  Forstaaelse,  og,  saafremt 
hun  var  det  og  ikke  havde  været  andet  i  denne 
Begivenhed,  saa  taalede  Dronningen  lige  saa  lidet, 


^)  I  den  kongelige  Partikulærkasses  Regnskaber  ved- 
rørende „de- franske  Acteurs"  for  1769—70  staar  la 
Tour  opført  først  paa  Listen  med  1200  Rigsdaler 
aarligt;  men  den  27.  Marts  1770  er  han  bleven  af- 
skediget og  har  faaet  udbetalt  500  Livres  som  Rejse- 

'  penge.  Hans  Kvittering  findes  mellem  Bilagene. 

at  la  Tour  var  heele  Timer  og  længere  allene 
med  Frøkenen,  som  dog  ingen  kunde  nægte, 
siden  man  ofte  saae  Dronningen  paa  adskillige 
Steder  i  den  Tiid,  at  la  Tour  var  hos  Frøkenen". 

Noget,  som  væsentlig  maatte  bidrage  til  at  give 
Rygtet  om  et  utilladeligt  Forhold  mellem  Dron- 
ningen og  den  franske  Aktør  Næring,  var  de 
kostbare  Foræringer,  han  ved  alle  Lejligheder 
fremviste,  og  som  han  angav  at  have  modtaget 
„fra  en  høy  Haand".  Forøvrigt  mente  de  fleste 
af  Hoffets  Medlemmer  vistnok,  at  Dronningen  var 
uskyldig,  men  at  hun  maatte  have  mægtige  Fjen- 
der, hvem  det  var  magtpaaliggende  at  sværte 
hende  i  Kongens  Øjne  —  det  hed  sig,  at  der  var 
sendt  anonyme  Skrivelser,  som  bekræftede  Ryg- 
tet, til  hans  Majestæt  —  og  som  skaffede  la  Tour 
de  omtalte  Pretiosa  i  Hænde  paa  en  saadan 
Maade,  at  han  kunde  have  Grund  til  at  antage, 
at  de  kom  fra  Karoline  Matilde.  At  den  for- 
fængelige Skuespiller  saa  skulde  føle  sig  forplig- 
tet til  at  vise  Spor  af  Diskretion,  var  vel  for 
meget  forlangt. 

Det  var  ogsaa  noksom  omtalt  ved  Hoffet,  at 
Frøken  von  Eyben  i  en  vis  Periode  havde  kun- 
net regne  Struensee  mellem  sine  ivrige  Til- 
bedere, og,  da  Frøkenen,  uagtet  hun  var  „la  pre- 
miere des  filles  d'honneur",  paa  Hoffets  berømte 
Rejse  i  Hertugdømmerne  i  Sommeren  1770  sam- 
men med  flere  af  Hofpersonalet  pludselig  blev 
sendt  til  København,  var  det,  efter  hvad  Rever- 
dil  meddeler  i  sine  Memoirer,  fordi  hun  havde 
givet  nogle  Scener  af  Jalousi  overfor  Dronningen, 
der  efter  hendes  Mening  ikke  havde  saa  megen, 
eller  i  al  Fald  ikke  saa  gammel  Ret  til  Stru- 
ensee som  hun,  der  havde  kendt  ham  længe 
før  den  Tid,  da  Forholdet  til  Dronningen  begyndte. 

Karoline  Matildes  senere  Defensor  under 
Skilsmisseprocessen,  Højesteretsadvokat  Uldall 
[29],  skriver  i  nogle  efterladte  Optegnelser,  at 
Struensee  „var  i  nølere  Bekiendtskab  med  Frø- 
ken von  Eyben,  end  Anstændighed  tillod",  og 
at  hun  havde  gjort  sig  al  mulig  Umage  med  at 
anbefale  ham  til  Dronningen. 

I  et  Brev,  hvori  Fru  Gramm  omtaler  den 
Uforsigtighed,  Karoline  Matilde  har  vist  i  sin 
Opførsel  overfor  Struensee  paa  en  Maskerade, 
skriver  hun:  „Frøken  Eyben  maa  være  den 
eneste,  der  har  nogen  Glæde  af  alt  dette;  hun 
har  arbejdet  troligt  paa  at  ødelægge  dette  Barn, 
og  desværre  har  hun  haft  Held  med  sig",  og  i 
et  andet  Brev  hedder  det:  „Det  er  den  nedrige 
Frøken  von  Eyben,  der  spinder  Intrigen". 

At  Fru  Gramm  og  Frøken  von  Eyben  just 
ikke  havde  noget  godt  Øje  til  hinanden,  er  tid- 
ligere omtalt. 

I  Foraaret  1771  fik  Elisabet  Eyben  saa  de- 
finitivt sin  Afsked  fra  Hoffet  med  en  lille  Pen- 
sion paa  300  Rigsdaler  aarlig.  Hun  skulde  igen 
have  haft  et  hæftigt  Sammenstød  med  Karoline 
Matilde  og  skarpt  bebrejdet  hende  Forholdet  til 
Struensee,  hvad  hun  efter  Dronningens  Mening 
mindst  af  alle  var  berettiget  til. 

Efter  at  have  forladt  Hoffet  tog  Frøken  von 
Eyben  til  Holsten,  og,  da  der  efter  Januarkata- 
strofen 1772  blev  samlet  Vidneudsagn  til  Brug 
ved  Skilsmisseprocessen  imellem  Kristian  VII  og 
Karoline  Matilde,  blev  den  tidligere  Kammer- 
frøken opfordret  til  at  besvare  forskellige  Spørgs- 
maal  vedrørende  Forholdet  mellem  Dronningen  og 
Struensee,  som  hun  maatte  antages  at  kende 
fremfor  nogen.  Hun  blev  forhørt  i  Liibeck,  hvor- 
fra -hendes   beedigede   skriftlige   Vidnesbyrd   blev 

sendte  til  København,  og  disse  Vidnesbyrd  kom 
til  at  tynge  stærkt  i  Vægtskaalen  mod  den  ulykke- 
lige  Dronning. 

Aktor  i  Skilsmissesagen,  Kammeradvokat  Bang 
[30],  skriver  i  sit  Indlæg  paa  Kongens  Vegne,  at 
„det,  som  hendes  Majestæt  havde  nægtet  for  hen- 
des Kammerjomfruer,  har  hun  tilstaaet  for  hendes 
Kammer-Frøken  von  Eyben". 

Frøken  Eyben  havde  bl.  a.  erklæret,  at  hun 
ikke  vidste,  naar  Dronningen  første  Gang  havde 
talt  med  Struensee;  men  Struensee  havde 
fortalt  hende,  at  Kongen  havde  befalet  Karoline 
Matilde  at  modtage  ham  som  Læge,  og  Dron- 
ningen havde  sagt  hende,  at  hans  Majestæt  en 
Morgen,  medens  hun  var  ved  at  gøre  Toilette, 
var  kommen  ind  til  hende  med  Struensee. 

Frøken  Eyben  vidste  bestemt,  at  Struensee 
nogle  Uger  efter,  at  han  var  kommen  til  Køben- 
havn, havde  søgt  Avdiens  hos  Karoline  Ma- 
tilde, og  at  Overhofmesterinden,  som  ikke  kunde 
fordrage  ham,  til  sin  store  Ærgrelse  ikke  havde 
kunnet  nægte  ham  Adgang.  Efter  en  anden  Ver- 
sion skal  Frøkenen  selv  have  overtalt  Dronningen 
til  en  Dag,  da  Livlægen,  Just  von  Berger  [31], 
ikke  var  nærværende,  at  konsulere  Struensee; 
men  det  har  Frøken  Eyben  ikke  talt  om  under 
Forhøret.  Derimod  har  hun  bekræftet  Kammer- 
jomfruernes Beretning  om,  at  Dronningen  ved  en 
Maskerade  i  Riddersalen  paa  Kristiansborg  Slot  i 
Slutningen  af  Januar  1770  havde  forladt  Salen  i 
længere  Tid,  og,  som  det  senere  viste  sig,  været 
sammen  med  Struensee  paa  hans  Værelse,  der 
jo  efter  den  17.  Januar  1770  var  paa  Slottet  i 
Mezzaninetagen  ved  Kirkeløngangen.  Saa  fortalte 
hun,  at  hun  en  Dag,  da  hun  kom  ind  til  Dron- 
ningen,   fandt  hende  grædende  og  meget  bekym- 

ret,  og,  da  Kammerfrøkenen  spurgte,  hvad  hendes 
Majestæt  fejlede,  havde  Karoline  Matilde  be- 
troet hende,  at  hendes  Kammerjomfruer  netop 
havde  advaret  hende:  der  gik  det  Rygte,  at  Stru- 
ensee  kom  til  hende  om  Natten,  begge  Enke- 
dronningerne og  Gehejmekonsiliet  vidste  det  og 
tænkte  over,  hvad  der  maatte  gøres.  Dronningen 
havde  spurgt  Kammerjomfruerne,  om  de  mente. 
Rygtet  vilde  tabe  sig,  naar  hun  ikke  saa  Stru- 
ensee  saa  ofte,  og  det  havde  de  nok  ment.  Un- 
der en  fortrolig  Samtale  havde  Karoline  Ma- 
tilde da  tilstaaet  for  Frøken  Eyben,  at  Rygtet 
talte  sandt,  og  at  Struensee  havde  raadet  hende 
at  bestikke  Kammerjomfruerne,  hvad  hun  dog  ikke 
havde  kunnet  bekvemme  sig  til.  Kammerfrøkenen 
havde  da  raadet  Dronningen  til  at  lade  Bern- 
storff kalde,  fortælle  ham  om  Rygtet  og  bede 
ham  sørge  for,  at  Struensee  kom  bort  og  fik 
en  god  Ansættelse  et  andet  Sted;  men  dette  virke- 
lig fornuftige  Raad  fulgte  Karoline  Matilde, 
som  bekendt,  ikke. 

Saa  har  den  forrige  Kammerfrøken  endelig  for- 
talt om  Dronningens  mistænkelige  Omgang  med 
Struensee  påa  den  holstenske  Rejse  i  Somme- 
ren 1770,  hvorledes  de  f.  Eks.  kørte  ud  sammen 
alene  tidlig  om  Morgenen  og  var  borte  et  Par 
Timers  Tid. 

I  sit  Forsvar  for  Dronningen  protesterer  hen- 
des Defensor,  Højesteretsadvokat  Uldall,  imod, 
at  den  forrige  Kammerfrøkens  Forklaringer  bliver 
betragtede  som  gyldige  Vidnesbyrd,  da  det  af  hen- 
des Svar  navnlig  paa  et  bestemt  Spørgsmaal  un- 
der Forhøret"  tydeligt  fremgaar,  at  Dronningen 
havde  haft  Grund  til  at  betragte  hende  som  en 
farlig  Person.  Karoline  Matilde  havde  forsikret, 
at  hun    aldrig   havde    „gjort   Frøken  von  Eyben 

saadan  Confidence",  som  hun  havde  paastaaet; 
Dronningen  havde  kun  sagt,  at  „det  var  ridicul 
at  abandonnere  Struensee  for  et  saa  ugrundet 
Rygte". 

At  der  fra  Frøken  Eybens  Side  har  været 
Jalousi  med  i  Spillet,  kan  næppe  betvivles;  men 
hun  har  ikke  stillet  sig  selv  i  noget  godt  Lys. 

Mellem  Bilagene  til  Finanskollegiets  Journal- 
sager for  1774,  som  findes  i  Rigsarkivet,  ligger 
en  Ansøgning  fra  Frøken  Elisabet  von  Eyben, 
dateret  Liibeck  d.  13.  Maj,  hvori  hun  anmoder 
om  et  Tillæg  til  den  hende  tilstaaede  Pension. 

Hun  skriver,  at  hans  Majestæt  ved,  hun  ved 
sin  Afskedigelse  fra  Hoffet  1771  for  sine  elleve 
Aars  Tjeneste  som  Hofdame  og  som  Kammerfrø- 
ken fik  en  Pension  paa  300  Rigsdaler  aarlig.  Da 
hun  nu  har  erfaret,  at  der  for  kort  Tid  siden  er 
død  en  forhenværende  Kammerfrøken,  hvis  Pen- 
sion altsaa  er  falden  bort,  og  da  det  hidtil  har 
været  hende  „ungemein  sauer"  at  komme  ud  af 
det,  saa  beder  hun  allerydmygst  om  Forhøjelse  af 
sin  Pension,  i  det  Haab  „dieser  allerhochsten 
koniglichen  Gnade  fur  meine  so  lange  Zeit  gelei- 
steten  Dienste  nicht  gantzlich  unwiirdig  zu  sein". 

Hvorvidt  hendes  Ansøgning  er  bleven  bevilget, 
faar  man  ikke  at  vide;  men  under  alle  Omstæn- 
digheder havde  Elisabet  Eyben  ingen  lang 
Fremtid  at  være  bekymret  for,  da  hun  døde  i 
Efteraaret   1780,  kun  35  Aar  gammel. 


KAROLINE  TUGENDREICH  SCHIMMELMANN, 
født  Friedeborn.     (1730—1795). 


.    KAROLINE  TUGENDREICH 
SCHIMMELMANN 

1^  aroline  Tugendreich  Friedeborn  var  født 
-'-^  1730  og  opdraget  i  Gehejmeraad  Heinrich 
Ernst  von  Gersdorfs  Hus  i  Dresden. 

Hendes  Forældre  kendes  ikke;  men  i  nogle  Op- 
tegnelserom Familien  Schimmelmann  staar  der, 
at  hun  var  en  yngre  Søster  til  von  Gersdorfs 
Husbestyrerinde,  som  var  Enke  efter  en  Oberst. 
Hun  fik  en  udmærket  Opdragelse  og  blev  en 
meget  smuk  ung  Pige  med  et  indtagende  Væsen. 

Da  hun  var  17  Aar  gammel,  blev  hun  saa  gift 
med  Heinrich  Carl  Schimmelmann,  som 
havde  haft  en  ret  romantisk  Ungdomshistorie*). 

Han  var  født  1724  i  Demmin  i  Pommern,  hvor 
Faderen  var  en  anset  Købmand.  Drengen  blev 
først  sat  nogle  Aar  i  Handelslære  i  Stettin;  men 
det  rolige  Liv  tiltalte  ham  ikke  i  Længden.  Da 
saa  den  anden  schlesiske  Krig  brød  ud  i  Som- 
meren  1744,  fulgte  det  tyveaarige  unge  Menneske 


")  Høst:  „Heinrich  Carl  Greve  af  Schimmel- 
mann". Clio  1.  Hæfte 2.  1813.  Pag.  3—40.  —  Bobé: 
„Efterladte  Papirer  fra  den  reventlowske  Kreds  etc." 
'5.  1902.  Pag.  XI— CVIII. 

med  Preuserkongens  Hær  ind  i  Bøhmen,  blev 
forestillet  Frederik  II  og  fik  snart  indledet  Un- 
derhandlinger om  Leverance  af  Levnetsmidler 
til  Hæren.  Han  havde  Held  med  sig,  og  det  lyk- 
kedes ham  i  Løbet  af  forholdsvis  kort  Tid  at 
samle  sig  en  lille  Formue  paa  omtrent  5000  Rigs- 
daler, som  han,  af  Frygt  for  at  miste  dem,  veks- 
lede i  Guld  og  bar  i  et  Læderbælte  om  Livet. 
Saa  blev  han  en  Dag  overfaldet  af  fjendtligt  Kaval- 
leri,  som  tog  Pengene  fra  ham  og  lod  ham  ligge 
paa  Landevejen,  hvor  han  blev  funden  af  en  van- 
drende Haandværksvend,  Johan  Matias  Schal- 
burg  —  som  forøvrigt  senere  blev  holstensk 
Godsejer  —  og  han  hjalp  ham  efter  bedste  Evne. 

I  Slutningen  af  1745  blev  Freden  sluttet,  det 
lykkedes  Schimmelmann  ved  en  formaaende 
Beskytters  Hjælp  at  faa  største  Parten  af  sine 
Penge  tilbage,  og  med  dem  som  Driftskapital  be- 
gyndte han  en  Materialhandel  i  Dresden.  Her  var 
han  da  saa  heldig  at  gøre  Bekendtskab  med  Ge- 
hejmeraad  von  Gersdorf,  og  i  hans  Hus  traf 
han  sammen  med  Karoline  Friedeborn. 

I  Foraaret  1747  holdt  det  unge  Par  Bryllup, 
og  nøjagtigt  9  Maaneder  senere  blev  den  første 
Søn  født,  forøvrigt  et  svageligt  Barn,  som  ikke 
syntes  at  kunne  blive  ret  gammel,  men  som  blev 
Moderens  Yndling.  I  nogle  Aar  havde  Schimmel- 
mann saa  Uheld,  indtil  han,  da  den  preusiske 
Hær  i  Sommeren  1756  rykkede  ind  i  Sachsen, 
af  Frederik  d.  store  fik  overdraget  Leverancer 
til  en  Del  af  Hæren.  Aaret  efter  blev  han  preu- 
sisk  Gehejmeraad,  og  saavel  ved  sine  Leverancer 
som  ved  heldige  Transaktioner  med  Hensyn  til 
de  af  Preuserkongen  beslaglagte  Porcellænsoplag 
samlede  han  sig  hurtigt  en  meget  betydelig  For- 
mue, som    han    anbragte    i  Hamburg.    Saa  købte 

Schimmelmann  et  fyrsteligt  Palæ  i  Altona, 
Godset  Ahrensburg  med  tilhørende  Slot  i  Nær- 
heden af  Hamburg,  afslog  et  Tilbud  fra  den  preu- 
siske  Konge  om  at  oprette  en  Porcellænsfabrik, 
men  modtog  i  Sommeren  1761  en  Opfordring  til 
at  træde  i  dansk  Tjeneste. 

Foreløbig  fik  han  Kammerherrerang  og  overtog 
Posten  som  dansk  Resident  i  Hamburg. 

Reverdil  skriver,  at  Schimmelmann,  da 
han  var  bange  for,  at  den  preusiske  Konge,  naar 
han  opdagede,  hvormeget  han  havde  profiteret, 
vilde  lade  ham  „rendre  gorge",  trak  sig  tilbage 
til  Altona.  Danmark  har  altid,  hedder  det,  „ac- 
cueilli  les  emigrants,  qui  apportaient  de  la  fortune", 
og  Schimmelmann  havde  oven  i  Købet  et  Fi- 
nanstalent,  som  der  i  høj  Grad  var  Brug  for. 
Der  cirkulerede  Rygter  om,  at  Schimmelmann 
ved  et  halsbrækkende  Ridt  havde  maattet  redde 
sig  fra  preusiske  Ulaner,  som  var  efter  ham,  og 
at  Frederik  V  havde  maattet  love  Preuserkon- 
gen  „at  sætte  ham  bag  Jernstænger"  —  det  blev 
Jerngitteret  foran  Palæet  i  Bredgade. 

Den  danske  Statsgæld  var  dengang  omtrent 
20  Millioner  Rigsdaler,  og  den  ødsle  Hofholdning, 
de  urimeligt  store  Gager  og  Pensioner  og  de 
uforholdsmæssige  Udgifter  til  Armeen  var  Hoved- 
aarsager  til  den  økonomiske  Misere.  Agerbrug, 
Kvægavl  og  Fiskerier  var  i  Forfald,  Haandvær- 
kerne  klagede,  mange  Fabrikker  maatte  standse, 
de  mindre  handlende  generedes  af  omstrejfende 
udenlandske  Kræmmere  og  et  systematisk  Smug- 
leri, og  Landets  Indførsel  oversteg  langt  Ud- 
førselen. 

Imidlertid  købte  Schimmelmann  af  Gehejme- 
raadinde  Plessen  det  bekendte  Palæ  i  Bredgade 
i  København,  blev  Friherre,  købte  Godset  Linden- 

10 


74 


borg  ved  Aalborg  og  Slottet  Wandsbeck  ved 
Hamburg  og  tog  energisk  fat  paa  at  forbedre 
Landets  Finansvæsen.  Han  skaffede  Kredit  og 
Laan ,  solgte  Krongodser  og  fik  udskrevet  en 
Ekstraskat,  8  Skilling  maanedlig  for  enhver  Person 
over  12  Aar  —  en  Skat,  som  næsten  berøvede 
Kongen  hans  Popularitet  og  gjorde  Schimmel- 
mann  grundigt  forhadt  af  den  store  Befolkning. 
Ogsaa  i  Anledning  af  Salget  af  Krongodserne 
blev  der  stor  Misfornøjelse,  da  det  medførte  Ned- 
lægning af  mange  Bøndergaarde,  og  Salgspriserne 
gennemgaaende  var  meget  lave.  At  Friherren 
ikke  glemte  sine  egne  Interesser,  behøver  næppe 
at  bemærkes. 

Schimmelmann  købte  endvidere  af  Staten 
Geværfabrikken  „Hammermøllen"  ved  Hellebæk, 
nogle  Plantager  i  Vestindien  og  et  Sukkerraffina- 
deri, og  alt  blev  til  Formuer  mellem  hans  Hæn- 
der. Ligeledes  som  Statens  Bankier  sikrede  han 
sig  en  rigelig  Provision.  At  han  blev  meget  strængt 
og  tildels  uretfærdigt  bedømt,  maa  maaske  navnlig 
tilskrives  hans  hensynsløse  og  ofte  overdrevent 
selvbevidste  Optræden  —  han  var  altid  den  kolde 
Finansmatador. 

Under  Kristian  VII's  Udenlandsrejse  1768 — 
69  var  Gehejmeraad  Schimmelmann  med  som 
Skatmester.  Kongen,  som  ved  Rejsens  Begyndelse 
var  hans  Gæst  paa  Ahrensburg,  havde  stor  Re- 
spekt for  hans  finansielle  Dygtighed  og  synes 
ogsaa  i  andre  Retninger  at  have  ladet  sig  im- 
ponere af  ham;  det  var  saaledes  navnlig  Schim- 
melmanns  Skyld,  at  den  berygtede  „Støvlet- 
Katrine"  i  Begyndelsen  af  1768  var  bleven 
sendt  til   Hamburg. 

Da  saa  Struensee  begyndte  at  faa  Indflydelse 
paa  Statsstyreisen,   fandt  Schimmelmann  sig  til- 

syneladende  roligt  i  den  unge  Eventyrers  voks- 
ende Magt  og  holdt  som  tidligere  pragtfulde  Fe- 
ster i  Palæet  i  Bredgade,  hvor  endogsaa  Konge- 
familien undertiden  indfandt  sig.  Allerede  i  Marts 
1  767  fortæller  Flensborg  [32]  i  „ Den  danske  Mer- 
curius" : 

„En  Schi  mmel  mann  vi  seer  benaadet  med  den  Ære 
vort  Høye  Herskabs  \'ært  en  Aften-Stund  at  være. 
Han  Aften-Taffelet  et  Ball  loed  følge  paa, 
som  de  saa  naadig  var  ey  heller  at  forsmaae." 

Og  i   Februar   1768  hedder  det  samme  Sted: 

„Hidindtil  holdtes  kun  paa  Slottet  Masqverade; 
men  nu  Monarken  saaes  Høykongeli^  tillade 
af  en  særdeles   Gunst,   at   Hr.  von  Schimmelmann 
gav  Een  i  sit  Hotel  for  Folk  af  Rang  og  Stand  I" 

Maskerader  har,  som  bekendt,  spillet  en  skæbne- 
svanger Rolle  i  Karoline  Matildes  korte  Dron- 
ningtilværelse. Struensee  fortæller  senere  under 
de  Forhør,  som  blev  afholdt  over  ham  i  Kastel- 
let, at  han  bedst  havde  kunnet  „tale  om  amour" 
med  Dronningen  paa  Maskeraderne,  der  blev 
baade  af  Karoline  Matildes  Kamimerjomfruer 
og  af  andre  anført  flere  Lejligheder,  hvor  Dron- 
ningen under  Masken  havde  opført  sig  meget 
uforsigtigt  overfor  sin  Elsker,  og  det  var,  som 
bekendt,  paa  et  Maskebal  paa  Kristiansborg  Slot, 
at  Karoline  Matilde  tilbragte  de  sidste  lykke- 
lige Timer  af  sit  Liv. 

Dronningens  Defensor  under  Skilsmisseproces- 
sen, Højesteretsadvokat  Uldall,  pointerer  ogsaa 
den  demoraliserende  Indflydelse,  Maskeraderne  har 
haft  paa  den  livslystne  Karoline  Matilde,  og 
mener,  de  i  en  væsentlig  Grad  har  bidraget  til 
at  bringe  hende  ind  paa  det  Skraaplan,  som  førte 

til  Tabet  af  hendes  Frihed,  Dronningværdighed 
og  Børn. 

Ved  Festlighederne  paa  Palæet  i  Bredgade 
blev  der  udfoldet  en  fyrstelig  Pragt,  og  Hoffets 
kritiske  Medlemmer  af  begge  Køn  synes  at  have 
befundet  sig  udmærket  som  Skatmesterens  Gæster. 

Den  smukke  og  livlige  Gehejmeraadinde  Schim- 
melmann  hørte  til  den  unge  Dronnings  intimeste 
Omgang  og  var  bl.  a.  en  af  de  første,  hun  ud- 
mærkede med  „Matildeordenen",  som  blev  stiftet 
paa  Kongens  Fødselsdag  d.  29.  Januar  1771,  og 
som  kun  maatte  bæres  af  højst  24  Personer, 
Damer  og  Herrer,  der  stod  Karoline  Matilde 
særlig  nær,  og  ikke  sammen  med  Enkedronning 
Sofie  Magdalenes  Orden,  som  Gehejmeraad- 
inden  syv  Aar  tidligere  var  bleven  dekoreret 
med*). 

At  Schimmelmann  tillod  sin  Gemalinde  at 
færdes  saa  meget  ved  det  fordærvede  Hof  og  have 
saa  intim  Omgang  med  den  letsindige  Dronning, 
blev  der  set  meget  skævt  til  af  deres  gamle 
Venner,  Bernstorfferne  og  deres  Kreds,  som 
ogsaa  skarpt   dadlede  den  Sindsro,    hvormed    han 


Matildeordenen,  som  bestod  af  Dronningens  kronede 
Monogram  i  en  oval  Indfatning,  blev  af  Herrerne  baaret 
i  et  rosenrødt  og  hvidt  Baand  om  Halsen,  af  Damerne 
paa  en  Brystsløjfe.  Foruden  af  Kongen,  Dronningen, 
Enkedronningen  og  Arveprinsen  blev  den  baaret  af  Da- 
merne von  Plessen,  Schimmelmann,  Gahler 
og  Holstein,  af  Herrerne  Struensee,  Brandt, 
Rantzau  -  Ascheberg,  Gahler  og  von  Osten. 
Det  blev  fortalt,  at  Ordenen  var  oprettet  for  S  tru  en- 
se  es  Skyld,  som  ikke  kunde  lade  sig  give  Elefant- 
ordenen og  ikke  vilde  have  Dannebrogsordenen.  Efter 
Januarkatastrofen  1772  blev  Matildeordenen,  som  be- 
kendt, ophævet,  og  der  eksisterer,  saa  vidt  vides,  intet 
Eksemplar  af  den. 

bøjede  sig  under  „Ministerdoktorens"  usurperede 
Magt. 

Fru  Schimmelmann  skal  forøvrigt  med  Be- 
kymring have  fulgt  Udviklingen  af  Forholdet  mel- 
lem Dronningen  og  Struensee,  og  hendes  Gemal 
skal  fra  flere  Sider  være  bleven  opfordret  til  at 
gøre  sin  Indflydelse  gældende  for  at  faa  en  Ende 
paa  Skandalen;  men  han  svarede  stadig,  at  Dron- 
ningen var  Herskerinde  og  kunde  handle,  som 
hun  vilde. 

Det  vilde  næsten  være  utænkeligt,  om  den 
smukke  Gehejmeraadinde,  der  ikke  i  mindste 
Maade  følte  sine  40  Aar,  aldeles  ikke  var  bleven 
smittet  af  den  erotikfyldte  Atmosfære,  hvori  hun 
tilbragte  saa  mange  fornøjelige  Timer.  Saagodtsom 
enhver  af  Hoffets  Skønheder  havde  jo  sin  „amant 
déclaré",  nogle  af  dem  en  hel  Sværm,  og  Fru 
Schimmelmann  fik  da  ogsaa  Skyld  for  at  in- 
teressere sig  mere  end  strængt  taget  tilladeligt 
for  den  smukke,  mandige  Major  Falkenskjold 
[33.]  Om  Rygtet  har  haft  Ret,  faar  staa  hen,  og 
Sagen  har  under  alle  Omstændigheder  næppe 
forvoldt  Gemalen  synderlig  megen  Bekymring  — 
dertil  var  han  altfor  optaget  af  sit  Livs  Formaal: 
at  samle  Penge  til  Staten  —  og  til  sig  selv. 

Wasserschlebe  [34]  roser  i  sine  Optegnelser 
Fru  Schimmelmann  som  en  intelligent  og  god- 
hjertet Dame,  der  omhyggeligt  tog  sig  af  sine 
Børns  Opdragelse  og  som  en  dygtig  Husmoder 
ledede  sit  store  Hus  „avec  une  économie  decente". 
Man  faar  ved  samme  Lejlighed  at  vide,  at  Køk- 
ken og  Tjenerskab  kostede  1000  Rigsdaler  om 
Maaneden  —  Vinkælderen  og  Stalden  naturligvis 
fraregnede. 

Allerede  før  Efteraaret  1770  havde  Struensee 
begyndt  at   forhandle   med  sin  Broder  [35],    som 

var  Professor  i  Matematik  ved  Ridderakademiet 
i  Liegnitz,  om  at  komme  til  København  for  at 
tage  sig  af  det  danske  Finansvæsen.  Det  hedder 
i  et  af  Brevene,  at  Schimmelmann  i  Begyn- 
delsen havde  været  alt  andet  end  behagelig  mod 
Struensee;  man  ved  ogsaa,  at  Skatmesteren 
under  Kongens  Udenlandsrejse  havde  behandlet 
den  unge  Rejselæge  med  en  udsøgt  Overlegen- 
hed. I  Foraaret  1771  kom  Professor  Struensee 
saa  til  København,  satte  sig  hurtigt  og  metodisk 
ind  i  Finanskollegiets  Affærer  og  antydede  straks, 
at  han  i  mange  Retninger  ikke  var  enig  med 
Skatmesteren,  som  derfor  foreløbig  trak  sig  tilbage. 

Saa  kom  imidlertid  Januarkatastrofen  1772,  som 
Schimmelmann  sikkert  havde  forudset,  og  han 
fik  da  snart  sin  tidligere  Indflydelse.  Han  blev  Ele- 
fantridder og  Lensgreve,  og  hans  energiske  Virksom- 
hed i  den  guldbergske  Periode,  bl.  a.  ved  Statens 
Overtagelse  af   Banken,    er  tilstrækkelig  bekendt. 

Schimmelmann  omordnede  Finanskollegiet, 
var  Medunderhandler  ved  Mageskiftet  angaaende 
den  gottorpske  Del  af  Holsten  og  var  Hovedmanden 
for  Anlæggelsen  af  Ejderkanalen;  han  fik  oprettet 
det  vestindiske  og  det  østersøisk-guineiske  Han- 
delsselskab, et  nyt  Kompagni  for  Silde-  og  Kab- 
liavfangsten  og  omordnede  Grønlands,  Islands  og 
Færøernes  Handel. 

Schimmelmanns  Fortjenester  af  den  danske 
Handel  var  saaledes  ubestridelige,  og,  at  han  havde 
sørget  rigeligt  for  sig  selv,  var  kun  ganske  natur- 
ligt. Da  han  kom  til  Danmark,  anslog  man  hans 
Formue  til  omtrent  1  y.  Million  Rigsdaler,  og  den 
var  nu  omtrent  dobbelt  saa  stor.  Grev  Schim- 
melmanns Helbred  var  imidlertid  bleven  stærkt 
medtaget,  og  i  Begyndelsen  af  1782  døde  han, 
kun  58  Aar  gammel. 

Grevinden,  som  ved  sin  Mands  Død  var  i  sit 
52.  Aar,  havde  i  deres  femogtrediveaarige  Ægte- 
skab født  6  Sønner  og  3  Døtre.  Det  ældste  Barn, 
den  tidligere  omtalte  Søn,  Heinrich  Ernst,  var 
nu  34  Aar  gammel. 

En  Datter  var  død  i  Dresden  1751,  8  Maane- 
der  gammel,  en  Søn  var  død  lige  efter  Fødslen  i 
København  1764,  og  en  Søn,  som  studerede  i  Halle 
samtidig  med  Brødrene  Stolberg,  druknede  ved 
Badning  i  Saale  i  Sommeren  1772;  man  fortalte, 
at  ingen  havde  villet  forsøge  at  redde  den  20aa- 
rige  Student,  fordi  der  blandt  Byens  Indbyggere 
herskede  den  Overtro,  at  Floden  hver  Midsommer 
krævede  et  Menneskeliv.  Endelig  var  en  22aarig 
Søn  død  som  Kammerherre  1778,  efter  Rygtet  af 
Sorg  over  en  ung  Dames  Troløshed. 

En  Datter  var  gift  med  Grev  Baudissin  [36], 
som  Aaret  efter  blev  Gesandt  i  Berlin,  en  anden 
Datter  var  gift  med  Grev  Reventlow  til  Em- 
kendorf  [37]. 

Den  næstældste  Søn,  Frederik  Josef,  som 
ved  Faderens  Død  var  27  Aar  gammel  og  gift 
med  en  Søster  til  Generalinde  Gåhler,  arvede 
Ahrensburg,  og  det  yngste  Barn,  Sønnen  Karl 
Kristian,  som  dengang  var  14  Aar  gammel,  ar- 
vede senere  Wandsbeck. 

Den  ældste  Søn,  Heinrich  Ernst,  som  ved  sin 
Fødsel  var  kommen  et  Par  Maaneder  for  tidligt, 
og  som  i  sine  første  Barneaar  havde  været  svage- 
lig, havde  faaet  Undervisning  i  Hjemmet  og  senere 
i  Schweiz,  hvorfra  han  var  rejst  hjem  til  Foræl- 
drene i  København  over  Paris  og  London.  Han 
blev  straks,  20  Aar  gammel,  Konferensraad  og 
Kammerherre,  fik  Enkedronningens  Orden  og  Fa- 
derens Vejledning  i   Finansvæsenets  Mysterier. 

Han    havde    imidlertid  gjort  Bekendtskab    med 

en  jævnaldrende  Dr.  juris,  August  Hennings 
[38J,  Søn  af  en  Amtsforvalter  i  Pinneberg,  en 
ung  Romantiker  og  Revolutionsmand,  og  de  blev 
snart  uadskillelige  Venner;  Hennings  boede  bl. 
a.  paa  Palæet  i  Bredgade,  medens  den  gamle 
Schimmelmann  var  med  paa  Kongens  Uden- 
landsrejse, og  de  to  unge  Mennesker  havde  fore- 
sat sig  i  Fællesskab  at  reformere  Staten. 

Saa  blev  Hennings  i  Foraaret  1770  paa  en 
Hofmaskerade  Vidne  til,  hvor  fortroligt  Forholdet 
var  blevet  mellem  Dronningen  og  Struensee, 
og  fortalte  sin  Opdagelse  til  Skatmesteren ;  han 
vilde  imidlertid  ikke  paa  nogen  Maade  blande  sig 
deri,  men  fik  det  ubelejlige  Vidne  sendt  til  Ant- 
vorskov som  kongelig  Landmaaler.  Hennings 
opgav  dog  snart  sin  Stilling;  men,  da  Faderen 
pludselig  døde,  blev  han  nødt  til  at  anmode 
Struensee  om  en  Virksomhed  og  blev  i  Som- 
meren 1771  ansat  som  Arkivar  ved  det  tyske 
Kammer.  Paa  samme  Tid  var  Ernst  Schimmel- 
mann i  Norge,  og  efter  hans  Hjemkomst  blev 
Vennerne  Vidner  til  Dramaets  Afslutning. 

I  Efteraaret  1772  gik  Hennings  saa  som  Le- 
gationssekretær til  Berlin,  hvor  han  efter  Aftale 
med  sin  Ven  ved  hemmelige  Forhandlinger  med 
den  engelske  Gesandt  søgte  at  virke  hen  til  den 
forviste  Karoline  Matildes  Rehabilitation,  og 
her  blev  han  i  to  Aar. 

Imidlertid  var  Ernst  Schimmelmann  1773 
bleven  Deputeret  i  Økonomi-  og  Kommercekolle- 
giet.  Han  var  i  mange  Henseender  forskellig  fra 
Faderen,  han  havde  videnskabelige  og  literære 
Interesser  og  havde  tildels  bevaret  sine  roman- 
tiske og  revolutionære  Ideer.  Sammen  med  Hen- 
nings havde  han  under  Karoline  Matildes 
Fængselsophold  paa  Kronborg  ved  anonyme  Breve 

til  den  engelske  Gesandt  søgt  at  formaa  ham  til 
at  advare  Dronningen  mod  at  afgive  kompromit- 
terende Tilstaaelser,  og  efter  Karoline  Matildes 
Forvisning  til  Celle  havde  han  i  Altona  forhand- 
let med  den  forhenværende  Staldmester  Bulow, 
der  efter  Katastrofen  sammen  med  sin  noksom 
bekendte  Frue  havde  slaaet  sig  ned  der,  om, 
hvorledes  man  bedst  kunde  faa  Dronningen  til- 
bage til  Danmark. 

Saa  kom  en  ung  engelsk  rejsende  Baronet, 
Wraxall  [39]  i  Efteraaret  1774  til  Celle,  saa 
Dronningen  og  besluttede  at  hjælpe  hende,  hvis 
det  paa  nogen  Maade  var  ham  muligt.  I  Ham- 
burg traf  han  sammen  med  Bulow  og  Ernst 
Schimmelmann,  og  Resultatet  blev,  at  Wraxall 
skulde  bringe  Karoline  Matilde  Meddelelse 
om,  at  nogle  danske  Adelsmænd  vilde  forsøge  at 
sætte  hende  paa  Tronen  igen,  og  opfordre  hende 
til  at  slutte  sig  til  dem. 

Den  unge  Englænder  traf  virkelig  Karoline 
Matilde,  som  med  den  største  Interesse  hørte 
om  Planen,  og  i  den  paafølgende  Vinter  1774 — 
75  kom  der  ivrige  Forhandlinger  i  Gang  mellem 
Celle,  Altona  og  København,  hvor  den  forviste 
Dronning  havde  mange  Venner,  og  Wraxall 
maatte  ofte  gøre  en  anstrængende   Kurertjeneste. 

Man  henvendte  sig  ogsaa  i  al  Hemmelighed  til 
Karoline  Matildes  Broder,  den  engelske  Konge 
Georg  III,  hvis  Samtykke  ikke  kunde  undværes; 
men  han  havde  Betænkeligheder,  Sagen  trak  i  Lang- 
drag, og  Wraxall  var  netop  paa  Vejen  til  London, 
da  han  fik  Meddelelse  om,  at  Dronningen  pludselig 
var  bleven  syg  og  var  død  d.    10.  Maj   1775. 

Det  var  ikke  efter  den  gamle  Grev  Schim mel- 
man ns  Hoved,  at  Sønnen  havde  interesseret  sig 
saa' levende    for    Karoline    Matildes    Genind- 

sættelse  som  Dronning,  og  Efterretningen  om  hen- 
des Død  har  næppe  været  ham  mindre  velkom- 
men end  de  mange,  der  havde  god  Grund  til  at 
frygte,  at  den  forviste  Dronning  igen  skulde  blive 
taget  til  Naade  og  deres  Deltagelse  i  den  beryg- 
tede Hofrevolution  blive  underkastet  en  nøjere  Un- 
dersøgelse. Rygtetom,  at  Gehejmeraad  Schach- 
Rathlou  [40]  som  Medlem  af  den  Kommission, 
der  efter  Afhøringen  af  Vidnerne  holdt  Forhør 
over  Karoline  Matilde  paa  Kronborg  d.  9. 
Marts  1772,  ved  en  uforsvarlig  Fremgangsmaade 
havde  skaffet  Dronningens  Underskrift  paa  Til- 
staaelsesdokumentet,  var  ikke  bragt  til  Tavshed, 
og  Skatmesteren  skal  efter  Modtagelsen  af  Døds- 
budskabet have  gratuleret  Gehejmeraaden  til,  at 
han  for  Fremtiden  kunde  være  rolig. 

Forøvrigt  havde  Ernst  Schimmelmann  nu 
faaet  andet  at  tænke  paa,  idet  han  i  Efteraaret 
1775  giftede  sig  med  Komtesse  Emilie  Rantzau, 
hvis  Fader  havde  været  Chef  for  Dronningens 
Livregiment. 

Bryllupet  blev  holdt  paa  Ahrensburg  med  fyr- 
stelig Pragt  —  den  stolte  Pengematador  vilde 
give  Højtideligheden  et  Rigdomspræg,  som  ikke 
skulde  fordunkles  af  Svigerdatterens  gamle  Slægt- 
navn, paa  det  Gods,  hvor  han  som  Herre  havde 
afløst  Ran tzau'erne. 

Den  unge  Grevinde  Schimmelmann  var  en 
meget  smuk  og  elskværdig  Person  —  hendes  Navn 
er  knyttet  til  „Emilie-Kilden"  ved  deres  bekendte 
Landsted  „Sølyst"  —  og  navnlig  hendes  Sviger- 
moder var  særdeles  tilfreds  med  sin  Yndlingssøns 
Valg;  men  allerede  i  Begyndelsen  af  Aaret  1780 
døde  Grevinde  Emilie  af  en  Brystbetændelse, 
ikke  fuldt  28  Aar  gammel. 

I  omtrent  to  Aar  var  Enkemanden  utrøstelig  og 

trak  sig  tilbage  fra  alle  Adspredelser,  og  ved  Kil- 
den nedenfor  „Sølyst"  lod  han  rejse  en  Minde- 
støtte over  den  døde  Hustru;  men  i  Foraaret  1782, 
nogle  Maaneder  efter  Faderens  Død,  hvorved  han 
blev  Herre  til   Lindenborg,  giftede  han  sig  igen. 

Hans  anden  Gemalinde  var  den  24aarige  Char- 
lotte Schubart,  Datter  af  en  ubemidlet  Officers- 
enke,  og  i  en  Aarrække  var  deres  Hjem  et  Sam- 
lingssted for  fremragende  Videnskabsmænd  og 
Kunstnere.  Enhver  befandt  sig  vel  i  Palæet  i 
Bredgade  om  Vinteren  og  paa  Sølyst  om  Som- 
meren, hvor  Selskabet  var  saa  broget  sammensat 
og  Tonen  saa  fordomsfri  og  utvungen,  som  det 
sjældent  var  Tilfældet  i  et  virkelig  fornemt  Hus 
paa  den  Tid. 

Ernst  Schimmelmanns  Deltagelse  i  Rege- 
ringsskiftet 1784,  hans  Virksomhed  som  Finans- 
og  senere  som  Udenrigsminister,  hans  Arbejde 
for  Negerhandelens  Afskaffelse  og  hans  Virksom- 
hed som  Præsident  for  Videnskabernes  Selskab 
er  tilstrækkelig  bekendt,  og  til  sin  Død  1831  var 
han  en  gavmild  Beskytter  af  Kunst  og  Videnskab. 

Den  gamle  Enkegrevinde  har  efter  Skatmeste- 
rens Død  rimeligvis  opholdt  sig  afvekslende  hos 
sine  Børn  og  Svigerbørn,  til  hun  døde  af  Vat- 
tersot i  Hamburg  i  Slutningen  af  Aaret  1795, 
65V2  Aar  gammel.  I  et  af  Datidens  Hamburger- 
blade for  d.  1.  December  1795  hedder  det  efter 
Meddelelsen  om  hendes  Dødsfald,  at  den  greve- 
lige Familie  har  tabt  „die  zartlichste,  theilneh- 
mendste  Mutter",  hendes  Venner  „die  liebenswiir- 
digste  Gesellschafterin,  deren  Geist  und  unver- 
gleichliches  Herz  ihnen  gleich  schatzbar  waren" 
og  de  fattige  og  lidende  „eine  Versorgerin  und 
Pflegerin,  die  in  der  Milderung  ihrer  Leiden  das 
siisseste  Vergniigen  fand". 

Den  næstældste  Søn,  Frederik  Josef,  der 
blev  Enkemand  1796,  omtales  som  en  livligt  le- 
vende Herre  og  døde  fire  Aar  senere. 

Grevinde  Reventlow,  født  Schimmelmann, 
døde  1816,  hendes  Søster,  Grevinde  Baudissin, 
ti  Aar  senere. 

Den  yngste  Søn,  Karl  Kristian  Schimmel- 
mann, som  var  Kavalleriofficer,  tog  sin  Afsked 
1795  og  døde   som   Gehejmekonferensraad   1842. 


BIRGITTE  SOFIE  GABEL, 
født  Bosenkrantz.     (1746—1769). 


^     BIRGITTE  SOFIE  GABEL 

Birgitte  Sofie  Rosenkrantz  var  en  Datter 
af  Baron  Verner  Rosenkrantz  og  Else 
Margrete  Sehested.  Verner  Rosenkrantz 
havde  først  været  Officer,  men  havde,  43  Aar 
gammel,  taget  sin  Afsked  som  Major  og  bosat 
sig  paa  Krabbesholm  ved  Skive,  som  hans  Sviger- 
moder overdrog  ham. 

Birgitte  Sofie  var  født  1746.  Da  hun  var 
6  Aar  gammel,  blev  Faderen  Kammerherre  og 
Amtmand  over  Skivehus  Amt,  og  to  Aar  senere 
overdrog  Svigermoderen  ham  Juel'ernes  gamle 
Herresæde  Villestrup  i  Aalborg  Amt,  som  1757 
blev  oprettet  til  Baroni.  Samme  Aar  blev  han 
Friherre. 

Om  Birgitte  Sofies  Barndom  ved  man  intet; 
men  i  sit  16de  Aar  blev  hun  gift  med  Kristian 
Karl  Gabel,  der  dengang  var  Hofmester  hos 
Prinsessen  af  Østfriesland. 

Han  var  22  Aar  ældre  end  Birgitte  Sofie 
og  var  i  Foraaret  1761  bleven  Enkemand  efter 
Katrine  Margrete  Cicignon,  som  var  en 
Datter  af  den  daværende  Stiftamtmand  i  Bergen, 
og    som    var    død    efter   en  halv  Snes   Maaneders 

Ægteskab.  Om  Efteraaret  holdt  han  saa  Bryllup 
med  Birgitte  Sofie  Rosenkrantz. 

1764  blev  Kammerherre  Gabel  Hofmester  hos 
Prinsesse  Luise,  Kristian  VII's  yngste  Søster, 
der  to  Aar  senere  blev  gift  med  Prins  Karl  af 
Hessen,  og  1768  blev  han  Deputeret  i  Søetatens 
Generalkommissariat. 

Han  omtales  som  en  ret  ubetydelig  Person,  blev 
vel  Gehejmeraad  1769,  men  har  ikke  spillet  nogen 
Rolle  i  den  mærkelige  Periode,  hvor  Struensee 
behandlede  Mennesker  som  Skakbrikker  og  flyt- 
tede dem  om  efter  Forgodtbefindende. 

Den  unge  Gehejmeraadinde  var  ubestrideligt 
en  af  Hoffets  smukkeste  og  intelligenteste  Damer. 
Samtidig  med,  at  Manden  blev  Hofmester  hos 
Kongens  Søster,  blev  hun  dekoreret  med  Enke- 
dronning Sofie  Magdalenes  Orden  „de  l'union 
parfaite",  og  hun  har  i  sit  korte  Liv  næppe  haft 
nogen   Fjende. 

Den  ældre  Bernstorff  skriver  om  hende,  at 
ingen  som  hun  havde  den  Evne  at  bedaare,  naar 
hun  vilde,  og  at  det  næsten  var  umuligt  for  nogen 
Mand  at  komme  i  nærmere  Berøring  med  hende 
uden  at  blive  forelsket  i  hende. 

Ogsaa  Reverdil  omtaler  hende  med  stor  Ag- 
telse og  Sympati,  og  Grev  Rantzau-Ascheberg,. 
den  skeptiske  og  satiriske  Verdensmand,  skrev 
kort  efter  hendes  Død,  at  hun  havde  saa  paa- 
lidelige  Kundskaber  og  var  i  den  Grad  til  at 
stole  paa,  at  hun  kunde  kappes  med  de  mest 
begavede  og  hæderligste  Mænd. 

Høyer  [41],  Reverdils  unge  Ven  og  Beun- 
drer, som  førte  en  omfattende  Korrespondance 
med  Kongens  tidligere  Lærer  og  Kabinetssekretær 
under  hans  Eksil  1767 — 71,  er  aldeles  indtaget  i 
Fru  Gabel.  „De  ved,  hvordan  hun  forstaar  at  tale'% 


89 

skriver    han   og    roser    i   høje   Toner  hendes  For- 
stand og  Vid,  hendes  Elskværdighed  og  Skønhed. 

En  Tid  synes  den  smukke  Gehejmeraadinde 
at  have  været  Genstand  for  ret  plumpe  Tilnær- 
melser fra  Kongens  Side.  Han  besøgte  hende  end- 
ogsaa  i  hendes  Hjem  i  „Prinsens  Palæ",  og  det 
hed  sig,  at  Saint-Germain  og  hans  Parti  vilde 
forsøge  at  skaffe  hans  Majestæt  hende  til  Elsker- 
inde, for  saa,  naar  Kongen  var  optaget  paa  den 
Maade,  at  kunne  realisere  deres  dristige  politiske 
Planer.  Der  gik  det  Rygte,  som  maaske  ikke  var 
helt  uden  Hjemmel,  at  Saint-Germain  tænkte 
paa  at  styrte  Gehejmekonsiliet  og  sammen  med 
Grev  Rantzau-Ascheberg  overtage  Regeringen. 

Ulrik  Adolf  Holstein  mener  vel  at  smigre 
Fru  Gab  el,  naar  han  skriver,  at  hendes  Skønhed 
og  Elskværdighed  vilde  gøre  hende  til  en  værdig 
Elskerinde  for  hans  Majestæt. 

Det  var  i  Foraaret  1767,  altsaa  et  Aarstid  for 
den  berømte   Udenlandsrejse. 

Den  smukke  unge  Frue  afviste  imidlertid  paa 
det  bestemteste  Kongens  Kurtiseren  og  bruger  i 
nogle  Breve  meget  kraftige  Udtryk  for  den  Mod- 
bydelighed og  Foragt,   hun  følte  for  ham. 

Hans  Majestæt  har  ganske  sikkert  heller  ikke 
været  i  Stand  til  at  gøre  noget  fordelagtigt  Ind- 
tryk paa  en  fint  dannet  ung  Dame.  Snart  op- 
vartede han  med  sarkastiske  Bemærkninger  eller 
Spøgefuldheder,  som  just  ikke  altid  holdt  sig 
indenfor  almindelig  Velanstændigheds  Grænser, 
snart  behagede  det  ham  at  give  efter  for  en  rent 
drengeagtig  Kaadhed,  som  naar  han  en  Dag  ved 
Taflet  strøede  Sukker  paa  den  ceremonielle  Bedste- 
moders Paryk,  eller  naar  han  en  Aften  i  en  Mel- 
lemakt i  Teatret  blæste  i  en  af  Hofdamernes 
Tekop,    saa    at   det   varme    Indhold    sprøjtede    ud 

over  hende.  En  taabelig  Latter  var  hans  eget 
Akkompagnement  til  saadanne   Dumheder. 

Fru  Gab  els  Ægteskab  kunde  umuligt  tilfreds- 
stille hende,  og  hun  søgte  da  at  sprede  sin  Me- 
lankoli ved  at  føre  en  udstrakt  Korrespondance 
bl.  a.  med  Reverdil,  Saint-Germain,  Rantzau- 
Ascheberg  og  Kongens  Svoger,  Prins  Karl  af 
Hessen. 

Hun  tænkte  en  Tid  paa  at  modtage  et  Forslag 
om  at  blive  Hofmesterinde  hos  Prins  Karl  og 
Prinsesse  Luise,  men  opgav  det  —  rimeligvis 
fordi  hun  vidste,  at  Prinsessen  var  meget  skinsyg 
paa  hende  —  og  hendes  Mand  afslog  da  paa  hen- 
des Vegne  Tilbudet. 

Det  er  af  nogle  af  hendes  Breve  let  at  se,  at  den 
unge  Gehejmeraadinde  har  haft  en  sværmerisk  Til- 
bøjelighed for  Prinsen,  og  i  nogle  Breve  fra  den 
ældre  Bernstorff  læser  man,  at  von  Saldern, 
den  russiske  Gesandt  i  København,  havde  forsøgt 
ved  den  smukke  Frues  Assistance  at  bevæge  Prins 
Karl    til  at  komme  tilbage  til  København. 

Da  saa  Kongen  kom  hjem  fra  Udenlandsrejsen 
i  Januar  Maaned  1769,  var  han  tilsyneladende 
aldeles  forandret.  Han  kom  ikke  med  sine  tid- 
ligere raillerende  eller  frivole  Bemærkninger,  men 
var  i  Almindelighed  træt  og  mismodig,  ofte  i  den 
Grad,  at  Fru  Gabel  ligefrem  fik  Medlidenhed 
med  ham. 

Med  Kongen  fulgte  hans  Rejselæge,  Dr.  Stru- 
ensee  fra  Altona,  som  snart  ikke  indskrænkede  sig 
til  at  være  hans  Majestæts  medicinske  Konsulent, 
og  Reverdil  skriver  i  sine  Memoirer,  at  Struen- 
see  fra  det  Øjeblik  af,  da  han  begyndte  at  tænke 
paa  Statssager,  behøvede  en  intelligent  Kvinde, 
som  tilsyneladende  skulde  være  Kongens,  men  i 
Virkeligheden  hans  egen  Elskerinde,  og  at  han  da 

havde  valgt  „une  femme  jeune  et  charmante,  ani- 
mée  d'un  veritable  patriotisme",  som  rimeligvis 
skal  være  Gehejmeraadinde  Gab  el. 

Struensee  fortalte  hende,  at  Kongen  var  en 
helt  anden  end  før,  venlig,  forekommende  og 
arbejdsivrig,  og  at  denne  glædelige  Forandring 
væsentlig  var  hans  Værk.  Nu  behøvede  hans 
Majestæt  kun  en  Kvinde  med  en  fast  og  hæderlig 
Karakter,  som  kunde  vække  hans  moralske  Fø- 
lelse, der  var  sløvet  ved  Udsvævelser  og  anden 
daarlig  Paavirkning  af  hans  samvittighedsløse  Om- 
givelser. En  saadan  Kvinde  vilde  fremfor  nogen 
gøre  sig  fortjent  af  Fædrelandet. 

Fru  Gab  el  begyndte  da  at  vise  sig  mindre 
tilbageholdende  mod  Kongen  —  hun  spillede  saa- 
ledes,  som  tidligere  omtalt,  sammen  med  ham 
som  Orosman  Zaires  Rolle  i  Voltaires  Tra- 
gedie af  samme  Navn  —  men  hun  opdagede  snart, 
at  der  i  Virkeligheden  ikke  var  foregaaet  nogen 
Forandring  til  det  bedre  med  Kongen.  Tværtimod 
traadte  hans  Sindssvaghed  nu  langt  bestemtere 
frem  end  tidligere. 

Holck  havde  i  Begyndelsen  af  Maj  Maaned 
giftet  sig  med  sin  anden  Kone,  Juliane  Sofie 
Danneskjold  -  Laurvig,  og  paa  „Blaagaard", 
udenfor  Nørreport,  hvor  Kongens  Yndling  resi- 
derede, blev  der  ført  et  muntert  Liv;  der  var 
stadig  Forbindelse  mellem  Blaagaard  og  Frede- 
riksberg Slot,  og  den  ene  Festlighed  afløste  den 
anden. 

Paa  den  Tid  var  det.  Hoffet  fik  Besøg  af  Dron- 
ningens Broder,  Hertugen  af  Gloucester,  en 
temmelig  svær  Person  med  et  bredt,  rødt  Ansigt, 
og,  da  Kongen  en  Dag  spurgte  Holck,  hvad 
Hertugen  lignede,  svarede  han  straks:  en  engelsk 
Okse!   Kongen  morede  sig  meget  over  Svaret  og 

fortalte  det  til  Dronningen,  som  imidlertid  ikke 
kunde  goutere  Vittigheden,  men  blev  meget  for- 
bitret paa  Holck,  der  i  Forvejen  ikke  havde 
nogen  høj  Stjerne  hos  Karoline  Matilde. 

Det  var  ganske  vist  forbi  med  Kristian  VII's 
Udskejelser;  men  Rejsen  havde  overanstrængt 
Kongens  svage  Hjerne,  og  efter  Hjemkomsten 
kom  Reaktionen.  De  mangfoldige  bizarre  Fore- 
stillinger og  Indfald,  Kongen  tidligere  havde  haft, 
var  fæstnede  og  forøgede  og  fremtraadte  nu  som 
umiskendelige  Tegn  paa  en  decideret  Sindssyg- 
dom, som  der  ikke  var  mindste  Haab  om  nogen- 
sinde at  faa  Bugt  med. 

Imidlertid  var  Fru  Gabels  Melankoli  tiltaget 
i  en  foruroligende  Grad,  og  efter  at  være  ned- 
kommen med  en  dødfødt  Datter  døde  hun  midt 
i  August  Maaned    1769*). 

I  Wasserschlebes  Optegnelser  læser  man,  at 
„Alverden  kunde  se,  Struensee  var  forelsket  i 
Fru  Gabel;  under  hendes  sidste  Sygdom  forlod 
han  næsten  ikke  Hovedgærdet  af  hendes  Seng, 
og  hun  døde,  saa  at  sige,  i  hans  Arme". 

Det  sidste  er  nu  under  alle  Omstændigheder 
ikke  Tilfældet.  Struensee  var  under  hendes  Syg- 
dom meget  optaget  af  Kongeparret,  og  efter  hendes 
Død  skrev  Høyer  til  Reverdil,  at  den  unge 
Frue,  da  hun  hørte,  Struensee  havde  været  i 
hendes  Forværelse,  med  Bitterhed  havde  sagt,  at 
det  var  for  at  se  hende  dø. 

At  Struensee  virkelig  har  opmuntret  Fru  Ga- 
bel til  at  forsøge  at  paavirke  Kongen,  er  over- 
maade    sandsynligt;     han    fortæller    senere    i    sit 


*)  En  Datter,  Frederikke  Juliane  Charlotte,  født  i 
August  1768,  døde  ugift  i  Aalborg  i  Slutningen  af 
December  1810. 

Forsvarskrift,  at  Gehejmeraadinden  vilde  prøve 
at  faa  fjernet  Grev  Holck,  som  efter  manges 
Mening  havde  en  meget  skadelig  Indflydelse  paa 
hans  Majestæt,  og  han  tvivler  ikke  om,  at  hun 
ønskede  at  faa  Magt  over  Kristian  VII,  hvor- 
imod hun  ikke  kunde  slutte  sig  til  Dronningen. 

Karoline  Matilde  havde  meget  godt  bemærket 
den  unge  Frues  Forsøg  paa  at  gøre  sig  yndet  af 
Kongen,  og  betragtede  Struensee  som  hendes 
Medskyldige;  hun  hadede  dem  begge  og  omtalte  paa 
den  Tid  Livlægen  med  den^dybeste  Foragt.  Men 
kort  efter  gjorde  Struensee  sin  første  Konsulta- 
tionsvisit  hos  Dronningen,  og  saa  kom  Omslaget. 

Fru  Gabel  kunde  ikke  undgaa  at  se,  at  Karo- 
line Matilde  betragtede  hende  med  mistænk- 
somme Øjne;  men  i  sine  Breve  omtaler  hun 
Dronningen  med  stor  Sympati  som  en  yderst 
omhyggelig  Moder  for  den  lille  Kronprins  og  som 
en  ualmindelig  indtagende  Person.  Hun  skriver 
bl.  a.  i  et  Brev  til  Reverdil,  at  hun,  hvis  hun 
var  Mand,  kun  vilde  forelske  sig  i  Karoline 
Matilde.  Hun  beundrer  den  Iver,  hvormed  Dron- 
ningen skaffede  sig  Oplysning  om  Behandlingen 
af  smaa  Børn  og  læste  Afhandlinger  om  deres 
baade  fysiske  og  moralske  Opdragelse. 

Efter  Samraad  med  Struensee,  som  Karoline 
Matilde  hurtigt  havde  faaet  fuldkommen  Tillid 
til,  skulde  Prinsen,  der  i  den  første  Tid  efter 
sin  Fødsel  var  et  svageligt  og  vanskeligt  Barn, 
opdrages  efter  Rousseaus  Principer:  tarveligt 
og  naturligt.  Han  skulde  gaa  simpelt  og  let  klædt, 
have  tarvelig  Næring,  vænnes  til  Haardførhed  og 
lære  at  hjælpe  sig  selv. 

Det  var  sikkert  Struensees  Mening,  at  denne 
Opdragelsesmaade  var  den  rigtige,  og  Resultatet 
har  da  heller  ikke  talt  derimod. 

Mellem  de  Breve,  der  findes  trykte  som  Bilag 
til  Reverdils  Memoirer,  er  der  fire  Skrivelser 
til  ham  fra  Fru  Gabel.  De  tre  er  fra  December 
1767,  umiddelbart  efter  Reverdils  Afskedigelse, 
det  fjerde  fra  Oktober  1768,  og  de  giver  et  in- 
teressant Bidrag  til  Brevskriverindens  Karakteristik. 

En  medvirkende  Aarsag  til  Reverdils  pludse- 
lige Afrejse  skal,  som  bekendt,  have  været,  at  han, 
da  Kongen  en  Aften  kom  hjem  fra  et  af  de  sæd- 
vanlige Strejftog  gennem  Byen  med  en  Morgen- 
stjerne ,  som  det  lystige  Selskab  havde  erobret 
fra  en  Vægter,  efter  Kongens  Beretning  om  deres 
Meriter  ironisk  havde  sagt:  „Voila  un  beau  che- 
min  å  la  gloire",  hvorpaa  Kongen  hidsigt  havde 
svaret:  „Grondez  moi  tant,  que  vous  voulez,  mais 
ne  me  raillez  pas!" 

Reverdil  fik  sin  Afsked  med  Valget  imellem 
at  faa  udbetalt  1000  Rigsdaler  om  Aaret  eller 
10,000  Rigsdaler  en  Gang  for  alle,  og  han  valgte 
det  sidste. 

I  det  første  Brev  skriver  Fru  Gabel,  at  hun 
har  ondt  ved  at  vænne  sig  til  den  Tanke,  at  hun 
ikke  skal  se  Reverdil  mere.  Hun  haaber  dog, 
at  hans  Fraværelse  ikke  skal  vare  længe,  og 
skriver,  at  han  ved,  hvorpaa  hun  grunder  sit 
Haab*).  Han  fortjener,  at  hun  er  saa  bedrøvet, 
da  han  har  vundet  hendes  Agtelse  og  ømmeste 
Venskab,  og  hendes  Følelser  for  ham  vil  vare, 
saa  længe  hun  lever. 

I  det  andet  Brev  hedder  det,  at  hun.  maa  have 
Agtelse  for  Brandt  paa  Grund  af  den  oprigtige 
Sorg,  han  har  vist  ved  Reverdils  Afrejse.  Ogsaa 


*)  Der  er  ingen  Tvivl  om,  at  Holck  i  særlig  Grad  havde 
virket  for  at  faa  Reverdil  fjernet.  Fru  Gabel  kunde 
ikke  fordrage  den  lystige  Greve,  og  det  er  muligvis 
Haabet  om  at  faa  ham  afvejen,  hun  her  hentyder  til. 

i  dette  Brev  taler  hun  om  sin  Hengivenhed  for 
Reverdil.  Hendes  gode  Ønsker  og  Følelser  vil 
følge  ham  overalt,  og  hun  vil  skrive  til  ham  alle 
de  Nyheder,  som  han  maa  kende. 

I  det  tredie  Brev  skriver  Fru  Gabel  om  Grev 
Ahlefeldt  [42],  at  hun  tydelig  ser,  han  ikke  er 
lykkelig.  Hun  er  bange  for,  at  han  ikke  længer 
kan  følge  det  Raad,  Reverdil  har  givet  ham. 
Hun  spørger,  hvorfor  hun  dog  ikke  kan  give  ham 
den  Rolighed  tilbage,  som  hun  har  haft  den 
Ulykke  at  berøve  ham,  og  om  det  da  er  nød- 
vendigt, at  den  Paaskønnelse,  hun  viser  den  virke- 
lige Fortjeneste,  maa  blive  saa  ulykkebringende 
for  dem,  der  er  Genstand  for  den.  Hun  har 
ialfald  intet  at  bebrejde  sig:  hun  har  aldrig  be- 
draget nogen.  Reverdil  har  rørt  hende,  hedder 
det  videre,  ved  i  et  Brev  at  skrive,  at  han  gerne 
vilde  se  hende  lykkelig.  Det  Ønske  har  hun  længe 
ikke  selv  kunnet  nære;  hun  har  indset,  at  hun 
ikke  var  skabt  til  at  være  det  —  hendes  Karakter 
og  saa  mange  Ting  forhindrede  det.  I  Anledning 
af  en  Ytring  fra  Reverdil  om  Prins  Karl  af 
Hessen  skriver  Fru  Gabel,  hvorfor  Reverdil 
ikke  mere  kan  se  paa  ham  som  tidligere.  Hvis 
Prinsen  har  aabenbaret,  hvad  hun  ikke  har  sagt 
ham,  har  han  kun  begaaet  den  Fejl  at  have  talt 
derom  til  andre  end  til  hende.  Hun  har  ikke 
mere  den  Følelse  for  ham,  som  hun  aldrig  har 
kunnet  forklare,  og  som  saa  længe  har  været 
hendes  Livs  Ulykke;  men  den  ømmeste  Deltagelse 
knytter  hende  endnu  til  ham.  Hun  vilde  være 
utrøstelig,  hvis  Prinsen  mistede  Reverdils  Agtelse, 
og,  hvis  det  vår  hendes  Skyld,  vilde  hun  aldrig 
tilgive  sig  det. 

Det  sidste  af  Brevene  er  dateret  Rosenlund 
den  3.  Oktober   1768. 

Fru  Gabel  skriver  om  sin  Agtelse  for  Ejeren 
[43],  en  Familiefader,  som  er  helt  optaget  af  sine 
Omgivelsers  Vel.  Hun  befinder  sig  udmærket  der. 
Heldigvis  for  hendes  Mand  —  og  maaske  des- 
værre for  hende  —  optager  og  interesserer  Mari- 
nens Affærer  ham  saa  stærkt,  at  han  ikke  kan 
blive  der  længere.  Saa  fortæller  hun  Reverdil, 
at  Prins  Karl  maaske  i  Øjeblikket  er  i  Køben- 
havn, men  at  han  skal  være  tilbage  i  Hanau 
inden  Maanedens  Udgang,  og  beder  Reverdil 
beundre  hendes  Klogskab.  Det  er  virkelig  næsten 
heroisk,  skriver  hun,  da  hun  meget  gerne  vilde 
have  set  „ce  bon  prince";  men  man  siger,  at 
hans  Kone  nu  elsker  ham.   Hvis  hun  havde  nogen 

Mistanke ,  vilde  han  være  ulykkelig;  han 

kan  ikke  taale  sin  Kones  Vrede. 

Hun  ender  med  at  citere  nogle  Linier,  som 
hun  har  fundet  hos  en  engelsk  Forfatter,  og  hvori 
en  Mand  taler  om  en  Kvinde:  han  er  glad  ved 
at  være  i  Stand  til  at  tilgive  hende  og  lade  hele 
sin  Hævn  bestaa  i  hendes  Samvittighedsnag  over 
hans  Tilgivelse  og  over  hans  Ønsker  om  at  fremme 
hendes  Lykke. 

I  Aaret  1770  blev  Gehejmeraad  Gabel  afske- 
diget fra  sin  Tjeneste  i  Søetaten,  var  i  tre  Aar 
sukcederende  Stiftamtmand  over  Aalborg  Stift, 
men  blev  derefter  Amtmand  over  Skivehus  Amt. 
Da  dette  1789  blev  henlagt  under  Viborg  Stift- 
amt, blev  han  afskediget  med  fuld  Gage  og  døde 
i  Slutningen  af  Aaret  1800  som  Slægtens  sidste 
Mand. 

To  Aar  efter  Birgitte  Sofies  Død  havde  han 
ægtet  sin  tredie  Hustru,  Claudiane  Erman- 
dinger,  som  overlevede  ham  i  otte  Aar. 

Et  Aarstid    efter  Januarkatastrofen    1772   havde 

Fru  Gabels  Fader  taget  sin  Afsked  som  Amt- 
mand og  solgt  Krabbesholm,  i  Slutningen  af  1775 
døde  hendes  Moder,  og  halvandet  Aar  senere  døde 
Verner  Rosenkrantz  paa  Villestrup,  næsten 
77  Aar  gammel,  som  Gehejmeraad  og  Storkors 
af  Dannebrog. 

AMALIE  SOFIE  HOLSTEIN, 
født  Buchivald.{\148—\823). 


AMALIE  SOFIE  HOLSTEIN 

Amalie  Sofie  von  Buchwald  var  eneste  Barn, 
^^  Datter  af  Schack  von  Buchwald  til  Johan- 
nisdorff  og  Eleonora  Elisabet  von  Plessen. 

Amalie  Sofie  var  født  1748,  og,  da  hun  var 
femten  Aar  gammel,  blev  hun  gift  med  den  om- 
trent 32-aarige  Ulrik  Adolf  Greve  Holstein. 

Han  havde  været  Officer  og  havde  som  ganske 
ung  Mand  været  i  fransk  Tjeneste;  nu  havde  han 
opgivet  Militærvejen  og  tænkte  paa  at  slaa  ind 
paa  den  diplomatiske  Karriere,  havde  et  Par 
Gange  været  anvendt  som  Gesandt  og  en  kort 
Tid  været  Deputeret  i  Generalkrigsdirektoriet. 

Saa  var  det  i  Slutningen  af  1766  Bestemmel- 
sen, at  Grev  Holstein  skulde  gaa  som  dansk 
Gesandt  til  Berlin.  Hans  unge  Frue  foretrak  imid- 
lertid at  blive  i  København,  og  paa  en  af  de 
muntre  Hofmaskerader  lykkedes  det  hende  at  faa 
det  Løfte  af  hans  Majestæt,  at  hun  ikke  skulde 
forlade  Danmark,  men  at  en  anden  skulde  sendes 
i  hendes  Gemals  Sted  til  Berlin. 

Ministrene  fandt  det  naturligvis  højst  paafal- 
dende,  at  den  smukke  Dame  havde  faaet  Lov  til 
at  blande    sig  i   Regeringens  Affærer,    den    ældre 

Bernstorff,  som  forøvrigt  godt  kunde  lide  Grev- 
inden, der  var  en  nær  Slægtning  af  hans  Hustru, 
var  navnlig  yderst  misfornøjet  med,  at  Kongen 
havde  ladet  sig  paavirke,  og  ogsaa  Karoline 
Matilde  skal  have  udtalt  sig  meget  skarpt  om 
den  unge  Frues  usømmelige  Koketteri  overfor 
hendes  Gemal. 

Kristian  VII  blev  saaledes  angrebet  fra  flere 
forskellige  Sider,  og,  da  han  ikke  godt  kunde  lade 
Ægteparret  blive  i  København,  men  paa  den  an- 
den Side  havde  lovet  Grevinden,  at  hun  ikke 
skulde  rejse  til  Berlin,  maatte  Holstein  foreløbig 
modtage  Ansættelse  som  Amtmand  i  Tønder. 

En  meget  sympatetisk  Omtale  faar  Fru  Hol- 
stein nogle  Aar  senere  af  den  yngre  Bernstorff 
og  hans  Gemalinde,  som  begge  satte  stor  Pris 
paa  hende. 

I  et  Brev  fra  A.  P.  Bernstorff*)  til  Onklen 
i  Sommeren  1770  hedder  det:  „Fru  Gramm  og 
min  Hustru  beder  mig  sige  Dig,  hvor  glade  de  er 
over  det,  Du  siger  om  Fru  Holstein.  Hun  er 
deres  Veninde;  de  holder  stadig  meget  af  hende 
til  Trods  for  hendes  Mangler  og  vilde  uendelig 
gerne  finde  hende  værdig  til  deres  Agtelse  og 
meget  nødig  se  sig  nødsagede  til  at  udelukke 
hende  fra  deres  Omgang  og  Tillid." 

Onklen,  der,  som  bekendt,  paa  den  Tid  led- 
sagede Kongeparret  med  Hoffet  paa  den  yderst 
livlige  Rejse  gennem  Hertugdømmerne,  havde 
nogle  Dage  tidligere  skrevet  til  Brodersønnen,  at 
han  havde  været  sammen  med  Grevinde  Hol- 
stein, som  havde  faaet  Embonpoint,  og  som  syn- 
tes at  befinde  sig  udmærket.    „Jeg   er   meget  til- 


*)  Friis:    Breve  fra   Luise   Gramm   og   Bernstorf- 
ferne  1770.  „Tilskueren"   1900. 

freds  med  hendes  Udtalelser  og  hendes  Holdning," 
skriver  han;  „hun  synes  mig  at  have'  tænkt  en 
Del  og  at  have  vundet  betydeligt  i  den  Retning." 

Da  Hoffets  Rejse  gennem  Slesvig  og  Holsten 
var  endt,  kom  Grev  Holstein  med  Gemalinde 
saa  i  Efteraaret  1770  „paa  en  Rekreationsrejse" 
til  København  —  i  Virkeligheden  mente  Greven 
vistnok,  at  der  nu,  da  Struensee  var  kommen 
til  Roret,  muligvis  kunde  aabne  sig  en  Udsigt  for 
ham  i   København. 

For  den  tidligere  Livlæge  nærede  Holstein  en 
meget  stor  Beundring;  han  følte  sig  som  aands- 
beslægtet  med  ham,  og  han  mente  sig  kaldet  til 
at  tage  Del  i  hans  Virksomhed  som  Statsrefor- 
mator.  Og  hans  smukke  Frue,  som  havde  kedet 
sig  gudsjammerligt  under  Eksilet  i  Tønder,  og 
som  nu  mere  end  nogensinde  var  af  den  Mening, 
at  Hofatmosfæren  var  den  eneste  Luft,  hun  pas- 
sede for  og  kunde  trives  i,  haabede,  at  det  nu 
under  de  forandrede  Forhold  maatte  lykkes  hen- 
des Gemal  at  blive  anbragt  i   Hovedstaden. 

Hun  var  kun  22  Aar  gammel,  sprudlende  af 
Livslyst  eller,  som  hendes  galante  Ægteherre  ud- 
tr>'kte  sig,   „munter  som  en   Lærke." 

Greven  og  hans  Hustru  tog  Vinterophold  i  Kø- 
benhavn, og  Holstein,  som  tidligere  kun  havde 
været  meget  lidt  sammen  med  Struensee,  gjorde 
nu  alt  for  at  nærme  sig  ham  og  haabede  navnlig 
at  have  en  virkningsfuld  Støtte  i  sin  gode  Ven, 
Generalløjtnant  Gå  hier,  hvis  smukke  Hustru  jo 
var  særlig  vel  anskreven  ved  Hoffet  og  meget 
fortrolig  med  Struensee,  som  efter  den  ældre 
Bernstorffs  Fald  var  Danmarks  virkelige  Regent. 

Det  lykkedes  over  al  Forventning,  og  allerede 
i  Marts  Maaned  1771  blev  Grev  Holstein  ud- 
nævnt til  Overpræsident  i   København. 

Udnævnelsen  blev  ham  meddelt  ved  en  egen- 
hændig Skrivelse  fra  Kongen,  uden  at  man  havde 
fundet  det  nødvendigt  at  give  Magistraten  nogen 
som  helst  Underretning  derom,  og  ved  nogle  faa 
Linier  —  paa  Tysk  —  lod  den  nye  Overpræsident 
nogle  Dage  senere  den  københavnske  Øvrighed 
vide,  at  den  var  afskediget. 

Der  skete  ingen  Indsigelser;  Borgmestre,  Raad- 
mænd  og  „de  32  Mænd",  der  i  en  særlig  Grad 
blev  betragtede  som  Byens  Repræsentanter,  trak 
sig  i  Stilhed  tilbage,  og  med  lige  saa  faa  For- 
maliteter blev  den  nye  Magistrat  indsat. 

Holstein  er  i  Almindelighed  bleven  meget 
skarpt  bedømt  som  en  uduelig  Embedsmand  og 
mere  end  tilladelig  frivol.  Hans  interessante  Me- 
moirer, som  findes  i  Rigsarkivet,  og  som  giver 
meget  værdifulde  Bidrag  til  Datidens  Historie, 
viser  dog,  at  han  virkelig  med  en  usædvanlig 
Iver  har  givet  sig  i  Kast  med  de  mangfoldige 
forskellige  offentlige  Anliggender,  han  havde  med 
at  gøre;  men  ligesom  sit  Forbillede,  Struensee, 
havde  han  en  altfor  stærk  Tilbøjelighed  for  hur- 
tige Reformer.  Uagtet  han  i  den  tidligere  Altona- 
læge  saa  en  Statsreformator  af  betydelig  Rang, 
havde  han  dog  ogsaa  et  aabent  Øje  for  hans 
Mangler.  Han  betragtede  det  saaledes  som  et  far- 
ligt Misgreb,  at  Struensee  udstedte  sine  Kabi- 
netsordrer  paa  Tysk  og  forlangte  det  samme  Sprog 
benyttet  i  Ansøgninger,  Rapporter  m.  m.  Nationen 
—  som  Holstein  ellers  ikke  selv  satte  særligt 
højt  —  maatte  nødvendigvis  betragte  det  som  en 
Haan  eller  som  et  Bevis  paa  en  utilgivelig  Doven- 
skab, naar  Statens  virkelige  Overhoved  ikke  gad 
gøre  sig  den  Ulejlighed  at  lære  Landets  Sprog. 
Man  var  ganske  vist  ikke  forvænt  i  den  Retning; 

men  Kristian  VII  kunde  dog  baade  tale  og 
skrive   Dansk  bedre  end  sine  Forgængere. 

Om  Kongen  skriver  Holstein  i  sine  Opteg- 
nelser, at  han,  uagtet  han  var  saa  lille  og  spin- 
kel, i  Virkeligheden  havde  en  forbavsende  stærk 
Konstitution.  Hverken  Varme  eller  Kulde  gene- 
rede ham,  Nattevaagen  ikke  heller,  og  til  at  danse 
og  ride  var  han  utrættelig.  Hans  Ufølsomhed  over- 
for legemlige  Smerter  var  næsten  utrolig.  Om 
Kristian  VII's  intellektuelle  Evner  kort  efter 
hans  Tronbestigelse,  skriver  Greven  i  et  Brev  til 
Gahler  i  Slutningen  af  Aaret  1766,  at  hans 
Majestæt,  i  Forhold  til  sin  Alder,  var  et  rent 
Vidunder:  hans  Konversation  var  livlig  og  aand- 
rig,  og  han  kendte  ikke  til  Fordomme,  Bigotteri 
eller  Pedanteri. 

Forholdet  mellem  Dronningen  og  Struensee 
fandt  Holstein  ganske  naturligt;  men  han  ind- 
rømmer, at  begge  Parter  viste  en  aldeles  utrolig 
Uforsigtighed,  og  var  fuldkomment  paa  det  rene 
med,  at  det  maatte  ende  med  Forskrækkelse. 

Der  var  kun  én  Mening  om,  at  den  unge  Grev- 
inde Holstein  var  en  baade  meget  smuk  og 
meget  intelligent  Dame,  og  hun  var  en  af  „Hof- 
fets tre  Gratier". 

Som  hendes  „amant  déclaré"  fungerede  Ene- 
vold Brandt,  der  sikkert  ikke  har  været  en  saa 
ubetydelig  og  halvt  naragtig  Person,  som  han  i 
Almindelighed  er  bleven  gjort  til. 

Reverdil  skriver  saaledes  om  Brandt,  at  han 
som  ungt  Menneske  var  kejtet  og  latterlig  med 
„un  désir  immodéré  de  plaire  aux  femmes."  Da 
han  saa  kom  hjem  fra  en  Pariserrejse,  havde  han 
forbedret  sig  betydeligt:  han  dansede  rigtig  godt, 
kunde  ride  og  førte  en  Kaarde  langt  bedre  end 
tidligere.    Han    var    farlig   for   mange   Kvinder  og 

kendte  tusind  pikante  Anekdoter,  som  han  „ré- 
pandait  sans  ménagement." 

Dorotea  Biehl  skriver  om  Brandt,  at  „han 
havde  en  god  Forstand,  havde  læst  meget  og  var 
tillige  overmaade  opvakt  og  moersom,  uden  at 
hans  Munterhed  var  af  det  larmende  og  støyende 
Slags  eller  gik  udenfor  Velanstændigheds  Grænd- 
ser." 

Enevold  Brandt  var  født  1738,  havde  i  en 
meget  ung  Alder  taget  en  smuk  juridisk  Embeds- 
eksamen og  var  derefter,  kun  21  Aar  gammel, 
bleven  Assessor  auscultans  i  Højesteret  og 
Aaret  efter  Kammerjunker.  En  Strid  med  Kon- 
gens Yndling,  Grev  Holck,  paadrog  ham  vel  i 
Aaret  1768  en  pludselig  Landsforvisning;  men 
allerede  den  følgende  Sommer  blev  han  igen  in- 
troduceret ved  Hoffet  af  Struensee,  hvis  Ung- 
domsven han  var,  og  det  lykkedes  ham  snart  at 
fortrænge  Holck  i  Kongens  Gunst.  Hans  Hoved- 
hverv blev  den  vanskelige  og  utaknemmelige  Op- 
gave at  holde  den  sindssyge  Konge  med  Selskab; 
men  han  blev  tillige  Teaterdirektør,  fik  Overop- 
synet med  de  kongelige  Samlinger  og  blev  ende- 
lig udnævnt  til  „Grand  måitre  de  la  garde- 
robe". 

Saa  snart  Grevinde  Holstein  havde  vist  sig 
ved  Hoffet,  optraadte  Brandt,  der  havde  kendt 
hende  tidligere,  som  den  smukke  og  livlige  Da- 
mes Ridder,  og  hun  var  overmaade  villig  til  at 
tage  imod  hans  Kur.  Blandt  de  mange  forskellige 
Maader,  hvorpaa  han  viste  Fruen  Opmærksom- 
hed, var  der  bl.  a.  den  ret  værdifulde,  at  han 
gennem  Kongen  skaffede  hende  Penge  til  at  be- 
tale sin  Spillegæld  med,  og  det  var  ikke  Smaa- 
summer.  Ved  Hoffet  blev  der,  som  bekendt,  spil- 
let baade  meget  og  højt,  og  Brandt  selv  maatte 


107 


ogsaa  undertiden  hos  hans  Majestæt  hente  Erstat- 
ning for  sine  Tab  ved  Spillebordet. 

Det  var  vel  navnlig  Brandts  Riddertjeneste 
hos  Fru  Holstein,  der  gjorde  ham  Rollen  som 
Kongens  Sygepasser  besværlig.  Kristian  VII  blev 
stadig  mere  overladt  til  sine  to  Legekammerater, 
den  sorte  og  den  hvide  Dreng,  og  Brandt  øn- 
skede at  faa  Kongens  gamle  Lærer  og  Kabinets- 
sekretær, Reverdil,  kaldt  tilbage  fra  Schweiz, 
for  at  tage  sin  Part  af  det  brydsomme  Arbejde. 

Brandts  Forhold  til  Fru  Holstein  var  saa 
aabenlyst  som  vel  muligt,  og  det  omtales  bl.  a. 
med  den  største  Ligefremhed  i  en  Korrespondance 
mellem  ham  og  Struensee,  der  kalder  Brandt 
sin  eneste  fortrolige  Ven. 

Brandt  skriver,  at  han  for  sin  Elskerindes 
Skyld  har  taalt,  hvad  det  ellers  vilde  have  været 
ham  umuligt  at  finde  sig  i,  og  Struensee  skri- 
ver, at  han  har  bragt  sit  Venskab  for  Brandt  et 
meget  stort  Offer  ved  at  finde  sig  i  Omgangen 
med  denne  Dame,  som  var  baade  Dronningen  og 
ham  yderst  ubehagelig,  og  saa  endda  begunstige 
hendes  Mand,  der  kun  har  lønnet  ham  slet  der- 
for. 

Grev  Holstein,  som  stod  paa  en  meget  for- 
trolig Fod  med  sin  Hustrus  Elsker,  var,  efter 
Struensees  Udtalelser,  aldeles  ikke  duelig  til  at 
varetage  de  vigtige  Poster,  som  var  ham  betroede. 
Det  hedder  saaledes  i  et  af  Brevene,  at  det  ikke 
var  Grevens  Skyld,  naar  Finanserne  under  hans 
Varetægt  undgik  at  komme  fuldstændig  i  Forvir- 
ring, og  at  -Struensee  alvorligt  havde  maattet 
sætte  en  Stopper  for  de  Myndighedsovergreb, 
Holstein  havde  gjort  sig  skyldig  i.  Det  var  for 
Grevindens  Elskers  Skyld,  at  Struensee  havde 
sørget  for  at  anbringe  Gemalen  i  København. 

Da  Grev  Holstein  igen  maatte  afgive  Posten 
som  Deputeret  i  Finanskollegiet,  en  Stilling,  han 
i  Begyndelsen  havde  haft  sammen  med  Overpræ- 
sidentværdigheden, blev  han  og  Struensee  Uven- 
ner, men  Suhm  [44]  skriver,  at  Brandt  „soute- 
nerede  ham  for  hans  Kones  Skyld". 

Det  er  tidligere  omtalt,  at  Struensee  ikke 
kunde  fordrage  Fru  Holstein,  som  bl.  a.  spillede 
en  meget  stor  Rolle  ved  Hoffets  mange  Festlig- 
heder. Hun  var  dekoreret  med  Matildeordenen, 
det  var  hende,  hedder  det,  der  fik  indført  de  ked- 
sommelige, kunstige  Danse,  som  Struensee  ikke 
syntes  om,  og  det  var  hende,  som  animerede 
Brandt  til  overfor  den  enemægtige  Kabinetsmi- 
nister  ofte  at  føre  et  Sprog  og  vise  en  Opførsel, 
der  efter  Struensees  Mening  var  baade  stø- 
dende og  uberettiget. 

Den  15.  Januar  1772  spiste  Holstein  Middag 
hos  Brandt  sammen  med  Struensee  og  et  ly- 
stigt Selskab,  hvoriblandt  nogle  franske  Skuespil- 
lerinder, og  Værten  skal  ved  den  Lejlighed  have 
ladet  falde  den  Ytring,  at  han  ventede,  det  snart 
var  forbi  med  deres  Magt,  men  at  det  var  ham 
ret  ligegyldigt,  da  han  blot  ønskede  at  faa  en 
Ende  paa  det  hele. 

Da  Maskeballet  paa  Slottet  to  Aftener  senere 
var  endt,  indbød  Brandt  nogle  af  Selskabet  til 
en  Kop  Te,  inden  de  skiltes;  men  alle  var  trætte 
og  vilde  helst  til  Ro.  Da  Brandt  saa  gik  ned  ad 
Trapperne  med  Fru  Holstein  under  Armen, 
sagde  han  til  hende,  at  han  ikke  kunde  tro  an- 
det end,  at  deres  Rolle  nu  snart  var  forbi.  Han 
havde  dog  vist  næppe  ventet,  at  Dramaets  Afslut- 
ning var  saa  nær  forestaaende,  og  at  han  allerede 
havde  tilbragt  de  sidste  Timer  sammen  med  sin 
Elskerinde. 

Holstein  og  hans  Gemalinde  slap  mærkvær- 
dig godt  fra  Katastrofen,  som  ellers  trak  saa 
mange,  der  havde  staaet  i  nærmere  Forbindelse 
med  Struensee,  i  Ulykke. 

Greven  blev  uopholdelig  sendt  som  Amtmand 
tilbage  til  Tønder,  hvor  de  faa  Maaneder  efter  fik 
Efterretning  om  Struensees  og  Brandts  Ende- 
ligt paa  Skafottet  og  de  gennemgribende  Omvælt- 
ninger,  Revolutionen  havde  ført  med  sig. 

Kort  efter  blev  Holstein  afskediget  som  Amt- 
mand og  slog  sig  med  sin  Gemalinde  ned  i  Al- 
tona,  hvor  han  senere,  sammen  med  den  tidligere 
Staldmester  Biilow,  deltog  i  det  bekendte  For- 
søg paa  at  faa  Karoline  Matilde  tilbage  fra 
hendes  Eksil  i  Celle;  men  for  Fremtiden  er  der 
Tavshed  baade  om  ham  og  hans  engang  saa  fe- 
terede og  omtalte  Frue,  som  i  Efteraaret  1775 
fødte  sit  eneste  Barn,  en  Søn,  der  senere  blev 
Officer. 

1789  blev  Grevinde  Holstein  Enke,  men  le- 
vede endnu  i  mange  Aar  og  døde  1823,  75  Aar 
gammel. 

ANNA  SOFIE  BOLOW 

Anna  Sofie  Danneskjold-Laurvig  var  en 
Datter  af  Grev  Kristian  Konrad  Danne- 
skjold-Laurvig og  Dorte  Sofie  von  Holstein. 

Faderen,  som  allerede,  da  han  var  17  Aar  gam- 
mel, paa  Grund  af  sin  Fødsel  og  højtstaaende 
Forbindelser  var  bleven  Kaptajn  i  Marinen,  blev 
1758,  kun  omtrent  35  Aar  gammel.  Viceadmiral 
og  tre  Aar  senere  Deputeret  i  Admiralitets-  og 
Generalkrigskommissariatskollegiet.  Han  var  den- 
gang Kammerherre,  Ridder  og  dekoreret  med 
Enkedronningens  Orden. 

Anna  Sofie  Danneskjold  var  født  1745  og 
blev  i  sit  18de  Aar  gift  med  Baron  Frederik 
Ludvig  Ernst  Blilow. 

Han  var  født  i  Luneburg,  men  kommen  til 
Danmark  som  ganske  ungt  Menneske  og  var  ved 
sit  Bryllup  i    1762  omtrent  24  Aar  gammel. 

Den  ungdommelige  Grev  Danneskjold,  Anna 
Sofies  Fader,  som  havde  haft  en  væsentlig  Indfly- 
delse paa  Oprettelsen  af  det  første  Privatteater  i 
København  og  havde  opholdt  sig  en  Del  mellem 
Kulisserne,  var  et  Par  Aar  senere  bleven  indtaget 
i  en  ung  Skuespillerinde,  Jomfru   Mette   Marie 

15 


114 


Rose,  der  havde  vakt  megen  Opmærksomhed 
baade  ved  sin  Skønhed  og  ved  sit  betydeHge 
dramatiske  Talent,  og  en  Aften,  da  Forestillingen, 
hvorved  hun  havde  medvirket,  var  forbi,  blev 
den  unge  Dame  bragt  fra  Teatret  til  Danne- 
skjolds Palæ  i  Bredgade,  hvor  hun  blev  holdt 
indespærret  nogle  Dage.   Det  var  i  Foraaret  1765. 

Den  unge  Skuespillerindes  Fader,  den  bekendte 
Skuespiller  Kristoffer  Rose  [45],  tog  imidlertid 
Sagen  meget  alvorligt,  Kongen  fik  Underretning 
om  den  42aarige  Greves  Bedrift,  og  Danne- 
skjold fik  Ordre  til  „ufortøvet"  at  forføje  sig  til 
sine  Godser  i   Norge. 

Baronesse  Biilow  ventede  netop  sin  Nedkomst, 
og  Dorotea  Biehl  fortæller,  at  Greven  skrev 
til  Kancelliet,  at  han  gerne  vilde  have  sin  Af- 
rejse udsat  af  Hensyn  til  Datteren,  „for  at  skaane 
hende  for  Skilsmissens  Bitterhed  i  en  Tilstand, 
hvor  stærke  Sinds  Bevægelser  kunde  have  saa 
farlige  Følger."  Kancelliet  svarede  ganske  kort, 
at  en  Mand,  der  havde  beklædt  hans  Stillinger, 
ikke  kunde  være  uvidende  om,  at  „ufortøvet" 
betød  3  Gange  24  Timer,  og  at  han  altsaa  maatte 
rejse,  naar  den  Tid  var  forløbet. 

Desuden  skulde  Danneskjold  udbetale  den 
fornærmede  Dame  en  aarlig  Understøttelse  og 
forpligte  sig  til,  hvis  hun  senere  giftede  sig,  at 
give  hende  en  ret  betydelig  Sum  til  Udstyr*). 

Saa  afløste  Kristian  VII  imidlertid  sin  Fader 
paa  Tronen,  og  Grev  Danneskjold,    som  under 


Jomfru  Rose,  hvis  Modstand  ved  Bortførelsen  næppe 
har  været  sønderlig  energisk,  blev  forvist  fra  Køben- 
havn i  to  Aar,  kom  ikke  til  at  optræde  mere  som 
Skuespillerinde,  men  ægtede  senere  kgl.  Kammer- 
musikus  Schiørring  og  døde  1819,  omtrent  74  Aar 
gammel. 

sit  Ophold  i  Norge  just  ikke  havde  forbedret  sit 
i  Forvejen  temmelig  medtagne  Rygte,  fik  Tilla- 
delse til  igen  at  vise  sig  ved  Hoffet  i  København. 

Det  hed  sig,  at  Kammerherre  Sperling,  der, 
som  bekendt,  hørte  til  den  unge  Konges  intimeste 
Omgang,  og  som  interesserede  sig  i  høj  Grad  for 
den  smukke  Baronesse  Biilow,  var  Aarsag  til, 
at  den  livlige  Greves  Eksil  fik  saa  kort  Varighed. 
Ikke  længe  efter  blev  Danneskjold  endda  ud- 
nævnt til  Admiral. 

Den  unge,  smukke  Fru  Biilow  var  straks 
bleven  revet  ind  i  den  Hvirvel  af  Fornøjelser, 
som  tog  deres  Begyndelse  umiddelbart  efter  Kri- 
stian VII's  og  Karoline  Matildes  Bryllup 
d.  8.  November  1766.  Overjægermester  Gramm, 
Luise  Gramms  Mand,  skriver  i  December  Maa- 
ned  til  en  af  sine  Venner:  „Her  lever  vi  i  idel 
Fornøjelser;  alle  Dage  af  Ugen  er  optagne  af 
franske  og  danske  Komedier,  Maskerader,  Baller, 
Appartements  o.  s.  v." 

En  yndet  Vinterfornøjelse  var  ogsaa  Kanefarter, 
undertiden  om  Aftenen  ved  Fakkelskin;  men  mest 
Lykke  gjorde  absolut  Maskeraderne,  som  var 
noget  nyt  og  meget  pikant.  Man  kunde  under 
Masken  tillade  sig  adskillige  Friheder,  og  baade 
Herrer  og  Damer  benyttede  sig  rigeligt  deraf. 

I  Begyndelsen  af  December  blev  den  første 
store  Maskerade  afholdt  i  Riddersalen  paa  Kri- 
stiansborg  Slot;  senere  blev  der  ogsaa  holdt 
Maskerader  —  hvortil  der  kunde  købes  Billetter 
—  paa  Hofteatret,  som  jo  blev  indrettet  særligt  af 
Hensyn  til  det  franske  Skuespillerselskab,  Kongen 
havde  indkaldt.  Festlighederne  afsluttedes  med 
Kroningshøjtideligheden  d.  1.  Maj  1767,  hvorved 
der  bl.  a.  blev  givet  en  storartet  Folkefest  paa 
Slottets  Ridebane,  hvor  Gæsterne  blev  beværtede 

med  hele  stegte  Dyr  af  forskellig  Art,  og  hvor 
den  røde  og  hvide  Vin  sprang  fra  en  mægtig 
Fontæne  af  imiteret  Marmor. 

1768  blev  Baron  Biilow  Generaladjutant  og 
Staldmester  og  Aaret  efter  hvid  Ridder,  og  han 
var  med  paa  Hoffets  Rejse  i  Hertugdømmerne  i 
Sommeren  1770;  men  hans  Gemalinde  har  nok 
voldet  ham  Bekymringer.  Som  en  af  „Hoffets  tre 
Gratier"  var  den  smukke  og  livlige  Fru  Biilow 
omsværmet  af  Tilbedere. 

Dorotea  Biehl  fortæller  et  Sted,  hvor  hun 
taler  om  de  mange  besynderlige  Ægteskaber  ved 
Hoffet  og  navnlig  om  de  livslystne  Fruer  med 
deres  ..amants  déclarés",  at  „Baronesse  B.  havde 
forst  Conference  Raad  Fabricius,  siden  efter 
Warnstedt,  og,  da  Frue  Malleville  berøvede 
hende  ham,  kom   Schilden   i  hans  Sted." 

Den  omtalte  Konferensraad  Fabritius  tilhørte 
en  velhavende  Kobmandslægt  og  havde  selv  for- 
øget sin  arvede  Formue  betydeligt  ved  Spekula- 
tioner. 1766  var  den  35aarige  Finansmand  bleven 
Etatsraad  og  to  Aar  senere  blev  han  Konferens- 
raad. 

Han  ejede  Gaarden  „Enrum"  ved  Vedbæk, 
havde  megen  Interesse  for  Kunst  og  førte  et 
yderst  selskabeligt  og  elegant  Hus.  Efter  flere 
samtidiges  Vidnesbyrd  havde  den  ungdommelige 
Konferensraad  ,.et  aabent  Øje  for  den  fornøjelige 
Side  af  Livet",  og  Dorotea  Biehl  fortæller,  at 
hans  Frue,  en  hollandsk  Rigmandsdatter,  imidlertid 
trøstede  sig  med  andre  Kavalerer. 

En  anden  af  Fru  Biilows  Tilbedere  var  Kri- 
stian \MI's  Kammerpage  og  senere  Rejsestald- 
mester, Warnstedt,  og  som  Nr.  3  nævner  Jomfru 
Biehl  den  unge  Kammerjunker  v.  Schilden  [46]. 

I  et  Brev  fra  en   Dame,  som  stod  Hoffet  nær, 

hedder  det  i  Begyndelsen  af  November  1769: 
„Baronesse  Bulow  er  intim  med  Warnstedt. 
Hendes  Mand  har  nu  ligget  til  Sengs  i  8  Dage 
og  vil  hverken  spise  eller  drikke  eller  tale  med 
Folk.  Lægerne  siger,  at  der  intet  fejler  ham. 
Hans  Kones  slette  Opførsel,  der  dog  ikke  kan 
være  ham  noget  nyt,  er  vel  Skyld  i  hans  Tilfælde". 

Ogsaa  Fru  Luise  Gramm  dømmer  i  flere  af 
sine  efterladte   Breve  Fru  Bulow  meget  strængt. 

I  Anledning  af  den  barokke  Sørgehøjtidelighed, 
da  Enkedronning  Sofie  Magdalene  i  Begyn- 
delsen af  Juni  1770  laa  paa  „lit-de-parade",  skri- 
ver hun  saaledes:  „Fru  Biilow  indgyder  mig 
større  Afsky  end  nogensinde  før.  Tænk  Dem,  at 
dette  afskyelige  Fruentimmer,  medens  vi  stod 
omkring  Kisten,  havde  Stævnemøde  med  Warn- 
stedt i  Frøken  Schumanns*)  Værelse".  Det 
var,  som  bekendt,  ved  samme  Lejlighed,  at  Dron- 
ningen og  Struensee  skulde  have  vakt  For- 
argelse ved  at  vise  sig  med  hinanden  under 
Armen  og  i   Ridedragt. 

Sofie  Magdalene  havde  ganske  vist  i  sit 
Testamente  beordret,  at  hendes  Ligbegængelse 
skulde  foregaa  uden  særlig  „Magnificence"  og 
overflødige  Lovtaler;  men  hun  havde  dog  næppe 
ventet,  at  hun  skulde  blive  „begravet  og  glemt" 
med  en  saadan   Ilfærdighed,  som  Tilfældet  var. 

I  en  senere  Skrivelse  fra  Fru  Gramm  hedder 
det,  at  Fru  Biilow  er  „une  infame  créature", 
som  hun  vil  gøre  sig  Umage  for  at  vise  sin 
Foragt.  Men  Fabritius  fortjener  den  ikke  mindre 
—  man  burde  sende  dem  til  Amerika. 

Baade    Staldmesteren    og    hans   Gemalinde    var 


*)  Frøken    Schumann    var    Kammerjomfru    hos    Sofie 
Magdalene. 

med  paa  Hoffets  holstenske  Rejse;  men  navnlig 
henimod  Slutningen  var  Fru  Biilow  ikke  saa 
yndet  som  tidligere. 

Denne  noksom  omtalte  Rejse  begyndte  midt  i 
Juni  og  indlededes  med  et  Besøg  paa  Gottorp 
hos  Prins  Karl  og  Prinsesse  Luise;  men  Stem- 
ningen her  var  noget  trykket,  da  Dronningen  i 
Prinsens  og  Prinsessens  Paasyn  følte  sig  generet 
i  sit  Samvær  med  Struensee,  som  forøvrigt, 
efter  hvad  man  læser  i  Prinsens  Memoirer,  jævnlig 
behandlede  sin  Dronning  og  Elskerinde  ret  skø- 
desløst. Prins  Karl  og  hans  Gemalinde  følte  sig 
ogsaa  saarede  over,  at  de  ikke  blev  anmodede 
om  at  følge  med  til  Traventhai,  den  næste  Station 
paa  Hoffets  Rejse. 

Imidlertid  var  Enevold  Brandt  bleven  kaldt 
tilbage  til  Hoffet,  og  Holck  kunde  ikke  undgaa 
at  bemærke  en  sørgelig  Forandring  i  Kongens 
Opførsel  imod  ham.  Hans  Broder  forsøgte  at  faa 
Grev  Danneskjold-Laurvig  til  at  bede  sin 
Datter,  Fru  Biilow,  tale  hans  Sag  hos  Dronnin- 
gen; men  det  har  ialtfald  ikke  hjulpet.  Holck  fik 
pludselig  Ordre  til  at  rejse  til  København  sammen 
med  adskillige  andre  Medlemmer  af  Hofpersonalet, 
og  faa  Dage  senere  fik  han  Brev  fra  Kongen,  at 
han  var  afskediget. 

Ogsaa  hans  Søster,  Dronningens  Overhofmester- 
inde.  Fru  von  der  Liihe  [47],  blev  sendt  til 
København. 

Og  saa  befandt  man  sig  ypperligt  paa  Traven- 
thai. Kongen  badede,  Dronningen  drak  Valle  — 
hun  led  noget  af  Kolik  —  men  forøvrigt  morede 
man  sig  efter  bedste  Evne.  Havde  man  ikke  andet 
at  tage  sig  for,  talte  man  ondt  om  hverandre, 
skriver  Fru  von  Gåhler  til  sin  Mand  i  Køben- 
havn. 

Saa  blev  Rantzau- Ascheberg  taget  til  Naade, 
og  i  Slutningen  af  Juli  Maaned  rejste  et  lille 
Udvalg,  hvoriblandt  Biilow  og  hans  Frue,  til 
Ascheberg,  hvor  man  tilbragt  en  halv  Snes  Dage 
i  Sus  og  Dus,  uagtet  Grev  Rantzau  var  optaget 
af  Forretninger  i  Gluckstadt  og  derfor  ikke  kunde 
fungere  som  Vært,  og  hans  Gemalinde  optraadte 
kun  en  eneste  Gang  som  Hoffets  Gæst  i  sit  eget 
Hjem. 

Kort  Tid  efter  det  mærkelige  Møde  mellem 
Karoline  Matilde  og  hendes  Moder  i  Liine- 
burg,  hvor  Struensee,  som  bekendt,  ogsaa  var 
med,  begav  det  livlige  Hof  sig  saa  paa  Hjem- 
vejen, og  i  Slutningen  af  August  var  man  igen 
installeret  paa  Frederiksberg  Slot. 

Som  omtalt,  var  Fru  Biilow  efterhaanden  bleven 
noget  distanceret  ved  Hoffet.  Den  unge  Frue  var 
senere  heller  ikke  med  paa  Hirschholm,  hvorimod 
Gemalen  naturligvis  maatte  følge  med  Hoffet. 

D.  10.  Septem^ber  1771  kom  saa  et  Tog  paa 
2 — 300  norske  Matroser  marcherende  fra  Køben- 
havn til  Hirschholm  for  at  klage  til  Kongen  over, 
at  de  i  omtrent  to  Maaneder  ingen  Løn  havde 
faaet.  En  tilstedeværende  Officer  lovede  i  Kon- 
gens Navn,  at  Pengene  skulde  blive  dem  ud- 
betalte tilligemed  en  lille  Godtgørelse,  fordi  de 
havde  ventet  saa  længe,  og  Toget  spadserede 
fredeligt  de  tre  Mil  tilbage  til  København.  Det 
blev  fortalt,  at  Struensee  ved  denne  Lejlighed 
havde  vist  en  paafaldende  Ængstelighed,  medens 
Dronningen  havde  været  aldeles  rolig. 

For  yderligere  at  mildne  Gemytterne  blev  der 
saa  berammet  en  Folkefest,  hvor  Hoffet  havde 
lovet  at  være  tilstede,  paa  Ridebanen  nedenfor 
Frederiksberg  Slot.  Festen  skulde  afholdes  d.  28. 
September,  og  Folk  skulde  beværtes  med  Drikke- 

varer  og  en  hel  stegt  Okse;  „Forsoningsoksen" 
kaldte  man  den. 

Saa  fortæller  Dorotea  Biehl,  at  Baronesse 
Biilow,  da  hun  en  Dag  var  i  Besøg  paa  Fred- 
riksborg,  paa  en  af  Slottets  Trappegange  fandt  et 
aabnet  Brev,  som  var  adresseret  til  en  af  Da- 
merne. Af  Nysgerrighed  læste  hun  det  og  saa, 
at  det  indeholdt  en  detailleret  Beretning  om  et 
Komplot  mod  Dronningen  og  Struensee  og  deres 
Tilhængere.  Ved  Folkefesten  d.  28.  September 
skulde  en  af  Deltagerne  i  Komplottet  træde  frem 
og  i  Folkets  Navn  forlange  Hævn  af  Kongen 
over  Struenseepartiet.  Vilde  Kongen  ikke  hjælpe 
dem,  havde  de  i  Sinde  at  bruge  Magt:  Dron- 
ningen skulde  sendes  til  Kronborg,  Struensee, 
Brandt  o.  fl.  til  Kastellet.  Satte  de  sig  til  Mod- 
værge, skulde  de   „massacreres  paa  Stedet". 

Dorotea  Biehl,  som  var  meget  fortrolig  med 
Fru  Biilow,  skriver,  at  hun  selv  har  haft  det 
ominøse  Brev  i  sine  Hænder. 

Baronessen,  som  var  bange  for,  at  det  ved 
den  Lejlighed  muligvis  ogsaa  kunde  komme  til  at 
gaa  ud  over  hende  og  hendes  Mand,  sendte  da 
„en  Ven,  hun  kunde  forlade  sig  paa"  i  Forklæd- 
ning til  Hirschholm  med  Brevet  og  en  Forkla- 
ring, hvorledes  hun  var  kommen  til  det.  Stald- 
mesteren fik  Skrivelsen,  viste  den  efter  Taffelet 
til  Struensee  og  bad  Overbringeren  melde  hans 
Frue,  at  hun  kunde  være  ganske  rolig. 

Paa  Hirschholm  havde  Budskabet  imidlertid 
fremkaldt  en  ligefrem  Panik.  Man  tænkte  først 
paa  at  flygte  til  Helsingør  og  maaske  videre;  men 
den  Tanke  blev  snart  opgivet.  Man  nøjedes  da 
med  at  sikre  sig  Beskyttelse  af  Kavalleri,  og 
Hoffet  viste  sig  ikke  ved  Folkefesten. 

Reverdil  fortæller,  at  Hoffet  netop  skulde  stige 

tilvogns  for  at  køre  til  Frederiksberg,  da  der  kom 
Bud  omkring  paa  Værelserne,  at  Kongen  var 
bleven  upasselig,  og  at  Turen  derfor  var  opgivet. 

Struensees  Ængstelighed  ved  denne  Lejlighed 
skadede  ham  overordentligt  i  det  almindelige  Om- 
dømme. En  selv  nok  saa  intelligent  Despot,  der 
mangler  personligt  Mod,  har  let  tabt  sin  Magt, 
og  Stemningen  var  allerede  i  Forvejen  stærkt 
imod  den    egenmægtige  Gehejmekabinetsminister. 

En  af  Struensees  Tilhængere  skal  paa  den 
Tid  have  sagt,  at  han,  hvis  han  skulde  kunne 
bekæmpe  alle  dem,  der  i  deres  Hjerter  tog  Parti 
imod  ham  og  lidt  efter  lidt  dukkede  op  paa  Skue- 
pladsen, maatte  kunne  hekse,  og  Struensee  selv 
har  efter  Reverdils  Beretning  sagt  til  ham,  at 
han  for  Alvor  vilde  have  tænkt  paa  at  trække 
sig  tilbage,  hvis  han  ikke  havde  været  bange  for 
at  lade   Dronningen  i  Stikken. 

Vagterne  ved  Slottene  blev  forstærkede,  de 
kongelige  Vogne  havde  altid  Militæreskorte,  og, 
naar  Hoffet  to  Gange  om  Ugen  besøgte  Hof- 
teatret, stod  man  af  ved  Løngangen  og  ikke  ved 
den  almindelige  Trappe. 

Saa  kom  Kabinetsministerens  sidste  skæbne- 
svangre Fejl,  Ophævelsen  af  Fodgarden,  og  den 
saakaldte  „Juleaftensfejde"  blev  paa  en  Maade 
Forspillet  til  den  Tragedie,  der  blev  opført  fra 
Januar  til  Maj   det  paafølgende  Aar. 

Om  Kammerherre  Biilow  og  hans  Frue  hører 
man  i  denne  Tid  intet;  straks  efter  Januarkata- 
strofen 1772  fik  Staldmesteren  og  hans  Ge- 
malinde Ordre  til  inden  3  Gange  24  Timer  at 
forlade  København  og  begive  sig  til  Holsten, 
hvor  Baronen  havde  at  leve  tilbagetrukket  og 
afholde  sig  fra  al  mulig  „verfångliche  Correspon- 
dance",  indtil  han  fik  nærmere  Besked. 

16 

Fru  Biilows  Fader,  Grev  Danneskjold- 
Laurvig,  var  1770  for  Alvor  faldet  i  Unaade 
og  havde  taget  Ophold  i  Norge.  Allerede  tidligere 
havde  han  der  gjort  Bekendtskab  med  en  ung 
Frue,  Ingeborg  Løvenskjold  [48].  Greven  var 
nu  Enkemand,  og  Fru  Ingeborg  var  i  Mellem- 
tiden bleven  separeret  fra  sin  Gemal.  Hun  flyt- 
tede saa  sammen  med  Danneskjold  paa  en  af 
hans  Gaarde  og  blev  boende  hos  ham  til  hans 
Død   1783. 

1773  blev  Biilow  udnævnt  til  Jægermester 
for  Oldenburg  og  Delmenhorst,  men  havde  rime- 
ligvis Bopæl  i  Altona. 

Der  traf  ialfald,  som  tidligere  omtalt,  den  en- 
gelske Baronet  Wraxall,  der  vilde  forsøge  at 
skaffe  Karoline  Matilde  sin  tabte  Dronning- 
værdighed tilbage,  sammen  med  den  forhen- 
værende Staldmester  og  hans  Frue,  og  der  døde 
Anna  Sofie   Biilow  i  Aaret   1787. 

Baronen  blev  i  1793  Gesandt  ved  det  kursach- 
siske  Hof  og  døde  paa  sit  Gods  Reinhardsgrimme 
ved  Dresden    1811,  omtrent  73  Aar  gammel. 

Deres  fem  Børn  blev  alle  i  Tyskland,  hvor  en 
Søn  og  to  Døtre  døde  ugifte,  medens  de  to 
yngste  Børn,  en  Søn  og  en  Datter,  giftede  sig 
ind  i  ansete  tyske  Familier. 


IDA  HEDEVIG  MOLTKE, 
født  Buchwald,  senere  von  Plessen.    (1744 — 1816). 

Der  eksisterer  intet  Portræt  af  hende. 

IDA  HEDEVIG  MOLTKE 

Ida  Hedevig  Buchwald  var  født  1744,  Datter 
af  Gehejmeraad  Frederik  von  Buchwald 
til  Borstel  og  Troyburg  og  Henriette  Emilie 
von  Holstein.  Hun  var  Søster  til  Grev  Johan 
Hartvig  Ernst  Bernstorffs  Hustru  og  Kusine 
til  Amalie  Sofie  Holstein. 

I  Sommeren  1760  blev  hun,  knapt  16  Aar 
gammel,  gift  med  Kammerherre  Kristian  Fre- 
derik Greve  Moltke,  ældste  Søn  af  den  tid- 
ligere omtalte,  bekendte  Statsmand  Grev  Adam 
Gottlob  Moltke  til  Bregentved  i  hans  første 
Ægteskab  med  Kristiane  Frederikke  Briigge- 
mann,  som  havde  født  sin  Gemal  13  Børn.  Med 
sin  anden  Hustru,  Sofie  Hedvig  Råben,  havde 
han   9   Børn. 

Frøken  von  Buchwald  bragte  sin  Mand  det 
gamle  slesvigske  Herresæde  Troyburg  i  Nærheden 
af  Tønder  og  Østerbygaard  i   Ribe  Amt. 

Frits  Moltke  var  født  1736,  var  bleven  Kam- 
merjunker i  >sit  syttende  Aar,  fem  Aar  senere 
Deputeret  i  Kommercekollegiet  og  Kammerherre 
Aaret  efter. 

Omtrent  samtidig  med,  at  han  giftede  sig,  blev 
han  Deputeret  i  Generaltoldkammeret,   Hofmarskal 

og  hvid  Ridder,  og  det  følgende  Aar  blev  Moltke 
sammen  med  Overpræsidenten  i  København  Over- 
direktør for  Komiediehuset  og  den  italienske  Opera. 

Han  havde  megen  Interesse  for  Skuespil,  navn- 
lig for  den  danske  Komedie,  og  virkede  efter 
bedste  Evne  for  Teatret,  som  stadig  havde  meget 
store  økonomiske  Vanskeligheder  at  kæmpe  med. 

Da  Grev  Dan  neskjold- Laurvig  i  Foraaret 
1765  havde  „bortført"  Skuespillerinden  Jomfru 
Mette  Marie  Rose  —  maaske  dog  ikke  saa 
meget  imod  hendes  og  hendes  Moders  Villie  — 
henvendte  Faderen  sig  først  til  Grev  Frits 
Moltke;  men,  som  Dorotea  Biehl  skriver, 
„al  den  Trøst,  han  fik  hos  ham,  bestod  deri,  at 
han  skulde  faae  hende  til  Skuepladsen  igen,  om 
han  forlangede  det".  Saa  blev  Rose  tilsagt  til  at 
møde  hos  Faderen,  Grev  Adam  Gottlob  Moltke, 
og  ham  fortalte  han  om  den  Samtale,  han  havde 
haft  med  Teatrets  Overdirektør.  „Var  det  alt, 
hvad  min  Søn  svarede?"  skal  den  gamle  Greve 
have  spurgt  Rose,  og,  da  denne  sagde:  „Det 
forsikrer  jeg.  Deres  Excellence,  paa  det  hel- 
ligste", lovede  han  at  tale  med  Kongen,  der  var 
meget  forbitret  paa  Danneskjold ,  og  overrække 
ham  et  Bønskrift,  som  Rose  havde  med  sig,  og 
som  Dorotea  Biehl  havde  konciperet. 

Hvad  Udfald  denne  meget  omtalte  Bortførelses- 
historie  fik,  er  tidligere  bleven   fortalt. 

Saa  døde  Frederik  V,  og  den  knapt  sytten- 
aarige  Kronprins  Kristian  blev  Konge. 

Adam  Gottlob  Moltke,  der  havde  spillet 
en  saa  fremtrædende  Rolle  under  den  afdøde 
Konges  Regering,  var  hverken  yndet  af  Enke- 
dronning Sofie  Magdalene  eller  af  Kristian 
VII.  Kristian  VI's  Enke  var  skinsyg  paa  Greven, 
fordi   han   havde    haft  saa  megen  Indflydelse  hos 


127 


hendes  Søn,  Frederik  V,  og  Kristian  VII 
havde  aldrig  I^unnet  lide  ham  —  ^Storch  vom 
unten,  Fuchs  vom  oben"  skal  den  unge  Konge 
engang  have  sagt  om  den  høje,  magre  Greve. 
Allerede  samme  Sommer  fik  Grev  Moltke  plud- 
selig sin  Afsked  uden  Pension  og  trak  sig  tilbage 
til  Bregentved,  medens  Sønnen,  Frits  Moltke, 
afløste  ham  som  Overhofmarskal,  samtidig  blev 
Gehejmeraad  og  to  Aar  senere  Gehejmekonferens- 
raad. 

Umiddelbart  efter  den  ældre  Grev  Bern- 
storffs Fald  fik  Overhofmarskallen  Ordre  til  at 
foretage  en  Reduktion  af  Hofudgifterne;  men,  da 
Struensee  ikke  mente,  han  var  kvalificeret  til 
at  forestaa  Hoffets  Finansvæsen,  blev  der  ansat 
en  særlig  Hofintendant. 

Der  blev  ganske  vist  indført  ikke  ubetydelige 
Indskrænkninger  i  Hoffets  Budget,  navnlig  ved 
Reduktion  af  Personalet;  men  med  Hensyn  til 
Hoffets  Forlystelser  ønskede  Struensee  ingen 
Besparelser.  Til  Skuespil,  Koncerter,  Maskerader 
og  „andre  Amusementer''  blev  der  saaledes  for 
Aaret  April  1771  til  April  1772  bestemt  110,000 
Rigsdaler  —  over  600,000  Kroner  i  vore  Penge. 
Det  var  endda  Meningen,  at  der  skulde  opføres 
en  helt  ny  Teaterbygning,  der  skulde  staa  i  For- 
bindelse med  Kristiansborg  Slot,  da  Hofteatret 
ikke  var  godt  nok  for  „de  franske  Acteurs". 
Ogsaa  Udgifterne  til  „den  kongelige  Garderobe" 
var  ret  respektable,  ikke  mindre  end  10,000 
Rigsdaler  —  omtrent  60,000  Kroner  —  om  Aaret. 

Denne  Hoffets  Ødselhed  vakte  saameget  større 
Forbitrelse,  som  Struensee  i  andre  Retninger, 
navnlig  med  Hensyn  til  Formindskelse  af  Gager 
og  Afskedigelse  af  Betjente  i  højere  og  lavere 
Stillinger,  optraadte  som  den  sparsommelige  Vogter 

af  Statens  Pengemidler.  Reverdil  fremhæver 
særligt  den  Hensynsløshed,  hvormed  Gehejme- 
kabinetsministeren  ved  Afskedigelser  bragte  mang- 
foldige Familier  i   Ulykke. 

Overhofmarskallen  boede  paa  den  Tid  i  „Prin- 
sens Palæ",  der  jo  bl.  a.  blev  benyttet  til  Em- 
bedsboliger for  forskellige  højtstaaende  Personer. 
Samtidig  med  Grev  Frits  Moltke  boede  Kam- 
merherre Gabel,  der  var  gift  med  Birgitte 
Sofie  Rosenkrantz,  i  „det  adelige  Vartov", 
som  Palæet  almindeligt  hed  i   Folkemunde"). 

Det  var  tilstrækkelig  omtalt,  at  Grev  Frits 
Moltke  en  Tid  lang  fungerede  som  Kammer- 
frøken Elisabet  von  Eybens  trofaste  Tilbeder. 
Dorotea  Biehl  skriver,  at  den  intime  For- 
staaelse  mellem  Frøken  von  Eyben  og  den  tid- 
ligere omtalte  Skuespiller  og  Sanger  la  Tour, 
der  som  Medlem  af  det  franske  Selskab  opholdt 
sig  i  København  fra  Efteraaret  1766  til  Foraaret 
1770,    var   saa    almindelig    bekendt,    at    „hendes 


')  Da  Kronprins  Frederik  ved  sin  Tronbestigelse  1746 
havde  taget  Residens  paa  Kristiansborg  Slot,  var  Prin- 
sens Palæ  bleven  overladt  Enkedronning  Sofie  Mag- 
dalenes Søster,  Enkefyrstinde  Sofie  Karoline  af 
Østfriesland,  til  Vinterbolig  —  om  Sommeren  boede 
hun  paa  Sorgenfri  —  og  to  Aar  efter  hendes  Død  blev 
hendes  Lejlighed  en  kort  Tid  benyttet  af  Prins  Karl 
af  Hessen  og  Prinsesse  Luise. 

Enkefyrstinden  af  Østfriesland  var  altid  bleven  be- 
handlet med  megen  Hensynsfuldhed  af  sin  Svoger. 
Kong  Kristian  VI,  og  onde  Tunger  fortalte,  at  Hans 
Majestæt  foretrak  Svigerinden  for  Dronningen,  og  at 
Sofie  Magdalene  var  i  høj  Grad  skinsyg  paa  sin 
Søster.  Det  var  støttet  paa  dette  Rygte,  at  der  1766 
meldte  sig  en  foregiven  Prinsesse,  som  paastod  at 
være  en  Datter  af  Kristian  VI  og  hans  Svigerinde, 
men  som  fire  Aar  senere  blev  sat  i  Møens  Tugthus, 
da  hun  viste  sig  at  være  et  løsagtigt  hollandsk  Fruen- 
timmer. 

store  Kierlighed  til  ham  blev  anført  som  Aar- 
sagen,  at  den  afdøde*)  Frits  M.,  der  brændte  i 
lys  Lue  for  Frøken  Eyben,  maatte  sukke  for- 
gieves". 

At  hans  Gemalinde  imidlertid  var  stærkt  enga- 
geret paa  andet  Sted,  var  ligeledes  almindelig 
bekendt,  og  hun  har  absolut  ikke  haft  noget  at 
lade   Manden  høre. 

Dorotea  Biehl  skriver,  at  den  unge  Frue 
som  „amants  déclarés"  havde  først  Sebastian 
de  Llano  y  la  Quadra,  der  under  Struensee- 
perioden  var  spansk  Gesandt  i  København,  og 
senere  daværende  Kammerjunker  Karl  Adolf 
von   Plessen. 

Naturligvis  var  Frits  Moltke  som  Overhof- 
marskal med  paa  Kristian  VIFs  Udenlandsrejse 
—  uagtet  Kongen  rejste  inkognito  som  „Greven 
af  Traventhai",  havde  han  med  sig  et  Følge  paa 
55  Personer. 

Moltke  var  paa  Dronningens  Parti  imod  Grev 
Holck;  men  han  havde  vistnok  meget  ringe  Ind- 
flydelse. Selvfølgelig  var  han  ogsaa  med  paa 
Hoffets  Rejse  gennem  Hertugdømmerne  —  ved 
den  Lejlighed  var  Følget  i  Begyndelsen  ikke 
mindre  end  300  Personer  i  det  hele  —  og  paa 
denne  Rejse  var  det,  som  bekendt,  at  det  lykke- 
des Holcks  Fjender  at  faa  ham  fjernet. 

I  Foraaret  1771  kom  saa  Turen  til  Overhof- 
marskallen,  idet  han  pludselig  fik  sin  Afsked, 
endda  uden  Pension.  I  et  Brev  til  den  ældre 
Bernstorff  mener  han  at  kunne  takke  Grev 
Rantzau-Aseheberg  for  sin  Fjernelse  fra  Hof- 
fet, paa  Grund  af  hans  Had  til  Slægten  Moltke. 

Han    forlod   straks    København   og   tog   Ophold 


*)  Dorotea  Biehls    Brev  er  dateret  den  3.  April  1784. 

paa  Turebyholm  ved  Fakse,  som  Faderen  i  sin 
Tid  havde  faaet  af  Kong  Frederik  V  og  ind- 
lemmet i  Grevskabet  Bregentved,  og  dér  døde 
han  pludselig  i  Slutningen  af  April. 

I  Anledning  af  den  tidligere  Overhofmarskals 
saa  uventede  Dødsfald  begyndte  straks  de  vildeste 
Rygter  at  cirkulere:  Ærgrelsen  over  hans  Hustrus 
erotiske  Meriter  havde  paadraget  ham  en  ond- 
artet Leversygdom,  som  han  var  død  af,  mente 
nogle  —  han  havde  i  et  Anfald  af  Fortvivlelse 
over  sin  Gemalindes  Opførsel  taget  Livet  af  sig, 
sagde  andre  —  og  endelig  fortalte  det  mest  gra- 
verende Rygte,  at  Greven  var  bleven  forgivet  af 
sin  Frue  og  hendes  Elsker,  Kammerjunker  von 
Plessen. 

Ægteparrets  eneste  Søn  døde  nogen  Tid  efter, 
netop  som  han  kom  fra  et  Besøg  hos  Moderen, 
en  ny  Anledning  til  forvirrede  Rygter,  og  det 
gjorde  ikke  Sagen  bedre,  at  hun  giftede  sig  med 
sin  sidste   „amant  déclaré". 

Hendes  anden  Mand,  Karl  Adolf  vonPlessen, 
var  en  ung  Mand  paa  omtrent  24  Aar  og  omtales  paa 
den  Tid  som  Medlem  af  det  Parti,  der  med  Grev 
Rantzau-Aschebergi  Spidsen  stillede  sig  fjendt- 
ligt overfor  Rusland.  Der  skulde  hos  Greven  holdes 
hemmelige  Sammenkomster,  hvor  ogsaa  den  svenske 
Gesandt  gav  Møde,  og  Partiet  havde  Ord  for  at 
tænke  paa  intet  mindre  end  at  jage  Russerne  ud 
af  Finland  og  Kejserinden  af  St.  Petersburg. 
Enevold  Brandt  skulde  skaffe  Tilslutning  hos 
Hoffet  i  Versailles,  og  von  Plessen  skulde  gaa 
i  en  lignende  Mission  til  Stockholm.  Katrine  II, 
som  hadede  Ran tzau- Ascheberg,  gør  i  nogle 
efterladte  Skrivelser  fra  den  Tid  interessante 
Bemærkninger  om  forskellige  danske  Forhold. 
Struensee    kalder    hun    en     „Pillemager,    som 

skaffer  Landet  en  slet  Fordøjelse  og  skifter 
Embedsmænd,  som  Dronningen  skifter  Skørter  — 
hvis  hun  da  endnu  bruger  saadanne  Klædnings- 
stykker", og  Kongen  omtaler  hun  som  en  Dreng. 
Hun  kunde  ikke  se  noget  unaturligt  i  Dronnin- 
gens Forhold  til  Struensee  og  er  meget  for- 
arget over  den  faldne  Gehejmekabinetsministers 
barbariske  Domfældelse. 

Karl  Adolf  von  Plessen  træder  ikke  mere 
frem  i  Historien;  nogle  Aar  senere  arvede  han 
efter  sin  barnløse  Onkel  Gunderslevholm  ved 
Næstved,  som  han  solgte   1803. 

Han  døde  1810,  og  hans  Enke  overlevede 
ham  6  Aar.  Deres  Ægteskab  havde  været  barn- 
løst. 


JOHANNE  MARIE  AlALLEVILLE, 
født  Meyer,  senere  Grevinde  Schulenburg.  {1750—1817). 


JOHANNE  MARIE  MALLEVILLE 

Johanne  Marie  Meyer  var  en  Datter  af  Kap- 
tajn i  Søetaten  Emanuel  Meyer  og  Johanne 
Mohlholm. 

Hun  var  født  1750  og  blev,  kun  13  Aar  gam- 
mel, gift  med   Kaptajn  Thomas  de  Malleville. 

Han  var  født  paa  St.  Thomas  1739  som  Søn 
af  en  velstaaende  vestindisk  Planter  og  kom  som 
ganske  ungt  Menneske  til  København,  hvor  han 
blev  Løjtnant  1758  og  to  Aar  senere  Kaptajn  i 
det  falsterske  Regiment. 

I  Rigsarkivet  findes  en  Ansøgning  for  Kaptajn 
Malleville  om  Tilladelse  til  at  gifte  sig  med 
afdøde  Marinekaptajn  Meyers  „hinterlassene  Fråu- 
lein  Tochter,  Johanne  Marie  Meyer".  Det  be- 
mærkes i  Ansøgningen,  at  Kaptajn  Malleville 
ikke  er  ubemidlet,  at  dette  Ægteskab  er  „in  allen 
convenabel",  og  at  der  „auf  seiner  Fraulein  Braut 
weder  in  Ansehung  ihres  Standes  noch  sonsten 
das  geringeste  auszusetzen  ist"*). 

Suhm  fortæller,  at  det  var  i  Efteraaret  1770, 
Hoffet  begyndte   at   „lade  Folk  af  adskillig  Stand 


*)  „Refererede  Sager"  for  1763.  Nr.  29    Rigsarkivet). 

spise  ved  Taffelet".  Hensigten  si^ulde  være  at 
lade  Kongen  lære  sine  Undersaatter  at  kende; 
men  Suhm  tvivler  stærkt  om,  at  det  virkelig 
var  Grunden.  Han  mener,  det  snarere  var 
Struensee  om  at  gøre  at  samle  om  Dronningen 
Personer  af  begge  Køn,  som  vilde  se  fordomsfrit 
paa  Tingene  og  navnlig  paa  hans  Forhold  til 
Karoline  Matilde.  Kongen  var  allerede  paa 
den  Tid  saagodtsom  aldeles  aandssløvet.  Suhm 
skriver,  at  han  selv  nogle  Gange  har  spist  ved 
det  kongelige  Taffel,  og  fortæller,  hvorledes  han 
her  saa  Hans  Majestæt  „sidde  nedbøiet,  spise 
stærkt,  see  fæl  ud  og  ei  at  tale  et  Ord,  medens 
Dronningen  ikke  spiste  noget,  ikke  talte  og  saa 
bister  og  suur  ud". 

Det  har  forøvrigt  ved  disse  Tafler  vistnok  ofte 
gaaet  ret  formløst  og  gemytligt  til.  Gæsterne 
placerede  sig  bl.  a.,  som  de  selv  vilde,  og  flere 
af  Datidens  Memoireskrivere  klager  over  den  ufine 
og  upassende  Tone,  som  under  Struensees 
Ægide  havde  faaet  Indpas  ved  Hoffet. 

Da  Kristian  VII's  Svoger,  den  svenske  Kron- 
prins Gustav,  som  i  Slutningen  af  1766  havde 
ægtet  Frederik  V's  Datter  Sofie  Magdalene 
og  i  Februar  1771  som  Kong  Gustav  III  fulgte 
sin  Fader  paa  Tronen,  sammen  med  sin  Broder 
i  Efteraaret  1770  besøgte  det  danske  Hof,  var 
han  højlig  fornærmet  over  den  hensynsløse  Maade, 
hvorpaa  de  blev  behandlede.  De  spiste  kun  en 
enkelt  Gang  ved  stort  Taffel  i  Riddersalen,  og  da 
blev  der  hverken  budt  dem  Pladser  eller  Damer, 
saa  at  de  uopfordret  maatte  sætte  sig  ved  Siden 
af  Kongeparret,  og  ved  Kongens  Aftentaffel  saa 
de  —  foruden  de  meget  omtalte,  yderst  lidt  cere- 
monielle Hofskønheder  ■ —  kun  nogle  aldeles  bor- 
gerlige Fruer. 

Fra  mange  Sider  blev  der  klaget  over  Valget 
af  Dronningens  nærmeste  kvindelige  Omgang. 
Damer  som  Kammerherrinde  Bijlow,  Grevinde 
Holstein,  Generalinde  Gåhler  og  Froken 
Eyben  havde  jo  ikke  det  mest  uplettede  Rygte, 
og  saa  blev  Selskabet  yderligere  suppleret  med 
flere  borgerlige  Damer  af  lignende  Tænkemaade 
og  Sæder.  Blandt  Hoffets  Skønheder  kom  Kap- 
tajn Malle  villes  Frue  snart  til  at  spille  en 
meget  fremtrædende  Rolle.  Hun  var  med  til 
Karoline  Matildes  daglige  Selskaber  og  Spille- 
partier, og  de  sidstnævnte  Adspredelser  paadrog 
hende  efterhaanden  en  ret  betydelig  Gæld.  Fru 
Mallevilles  Forhold  til  Warnstedt,  som  Do- 
rotea  Biehl  beskylder  hende  for  at  have  taget 
fra  Fru  Biilow,  var  en  Tid  meget  omtalt. 

Om  Morgenen  den  17.  Januar  1772  var  Kap- 
tajn Malle  vi  Ile  med  til  at  arrestere  Struensee. 
Ko  11  er,  som  med  stor  Glæde  havde  paataget 
sig  det  Hverv  at  bemægtige  sig  den  forhadte 
Kabinetsminister,  var  ledsaget  af  Malle  vi  Ile  og 
et  Par  Løjtnanter,  da  han  begav  sig  til  S  tru  en- 
se  es  Soveværelse  uden  endnu  at  have  faaet 
Kongens  skriftlige  Ordre  til  Fængslingen.  Førend 
de  gik  ind  i  Værelset,  skal  K  olier  have  paalagt 
Kaptajnen  at  udføre  Arrestationen,  hvis  han 
selv  skulde  blive  skudt  af  Kabinetsministeren ; 
men  Struensee  gjorde  ingen  Modstand,  uagtet 
han  fik  et  benægtende  Svar  paa  sit  Forlangende: 
at  se  Fængslingsordren.  Som  Belønning  for  sin 
Rolle  i  Dramaet  blev  Malle  vi  Ile  Major  ved 
Kongens  Regiment  og  fire  Aar  senere  Komman- 
dant paa  sin   Fødeø. 

Hans  Frue  var  bleven  i  København,  og  i  Pro- 
tokollen for  vestindiske  Sager  findes  en  Kopi  af 
en   kongelig    Skrivelse,    dateret    Fredensborg   den 

31.  Maj  1780,  til  Kancelliraad  Stoud  og  Agent 
Kragh  paa  St.  Thomas,  hvoraf  man  ser,  at  Fru 
Mal  le  vi  Ile  ønsker  sit  Ægteskab  ophævet  ved 
Dom  paa  Grund  af  Gemalens  Utroskab,  men  at 
hun  helst  vil  undgaa  offentlig  Procedure  og  der- 
for beder  om  at  faa  en  Kommission,  bestaaende 
af  de  to  ovennævnte  Herrer,  til  at  dømme  i 
Sagen.  Det  har  næppe  været  den  smukke  Frue 
nogen  stor  Sorg  at  blive  fri  for  sin  oversøiske 
Ægtefælle,  og  Skrivelsen  begynder  saaledes: 

„Eftersom  os  elskelig  Oberstinde  Frue  Jo- 
hanna Maria  de  Malleville  af  vores  konge- 
lig Residentz-Stad  Kiøbenhavn  for  os  allerunder- 
danigst haver  andraget,  hvorleedes  hun  skal  finde 
sig  nødsaget  at  anlegge  Sag  imod  sin  Mand,  os 
elskelig  Oberst  Thomas  de  Malleville,  Com- 
mendant  paa  bemeldte  vort  Eyland  St.  Thomas, 
for  at  faae  det  imellem  hende  og  fornævnte  hendes 
Mand  værende  Egteskab  ophævet,  men  at  det 
derhos  ville  medføre  Vanskeligheder  ligesom  og- 
saa  baade  være  Supplicantinden  smerteligt  og 
hendes  Mand  til  Forhaanelse,  om  Sagen  skulle 
paadømmes  og  de  fornødne  Vidner  først  afhøres 
ved  de  almindelige  Retter  der  i  Landet,  hvorfore 
hun  derhos  allerunderdanigst  har  begiært,  at  vi 
allernaadigst  ville  befale  Eder  som  Commissarier 
at  paakiende  fornævnte  Sag  imod  bemeldte  hendes 
Mand  etc." 

Kancelliraad  Stoud,  Byfoged  paa  St.  Thomas, 
og  Agent  Kragh  blev  da  beordrede  til  at  dømme 
i  Sagen  ifølge  „Danske  Lov",  16.  Kapitel,  15. 
Artikel,  1.  Paragraf,  med  den  Tilføjelse,  at  „hvis 
Vidner,  som  Parterne  til  Sagens  Oplysning  maatte 
have  og  ey  tilforn  for  andre  Retter  eedeligen  ere 
afhørte,  skal  være  pligtige  „sine  exceptione  fori" 
for  Eder  udi  Commissionen  at  møde  og  der  deres 
Vidnesbyrd  at  aflegge". 

Ægteskabet  blev  ophævet,  og  tre  Aar  senere 
fik  Malle  vi  Ile  Tilladelse  til  at  indgaa  nyt 
Ægteskab,  „uagtet  den  af  hans  forrige  Hustru 
over  ham   erhvervede  Skilsmisse-Dom". 

Med  sin  første  Mand  havde  Fru  Malle  vil  le 
kun  haft  en  Søn,  som  var  født  et  Aarstid  efter 
Bryllupet  og  død,  da  han  var  fem  Aar  gammel; 
et  Aar  efter  Skilsmissen  giftede  hun  sig  saa  igen, 
med  den  forhenværende  danske  Gesandt  i  Dres- 
den, Grev  Verner  Schulenburg. 

I  den  vestindiske  Forestillings-  og  Resolutions- 
protokol  for  1796,  som  findes  i  Rigsarkivet,  staar 
der,  at  den  daværende  Generalguvernør  over  de 
dansk-vestindiske  Øer  under  3.  August  har  faaet 
sin  Afsked  efter  Ansøgning  paa  Grund  af  svækket 
Helbred,  og  at  Generalmajor  Malleville  er 
bleven  udnævnt  til  Øernes  Generalguvernør. 
Han  omtales  som  en  Mand,  der  „forbinder  Kund- 
skab om  Bilandenes  Forfatning  med  en  bekiendt 
retskaffen  Tænkemaade,  som  forener  militariske 
Kundskaber  med  ferm  og  god  Conduite,  som  har 
for  disse  Egenskaber  Agtelse  mellem  Fremmede 
og  imellem  Landets  Indbyggere  af  enhver  Farve 
bliver    erkiendt    for  en    retsindig   og   god   Mand". 

Det  hedder  endvidere  om  ham,  at,  „uagtet  de 
Øer,  som  ere  ham  anbetroede,  ere  Friehavne, 
aabne  for  alle  Fremmede,  baade  blanke  og  af 
Couleuren,  saa  har  der  hersket  megen  Orden  og 
Roelighed,  hvilket  Cammeret  tilstaaer  meget  at 
tilskrive  Oberst  Malle  ville  s  ogsaa  mellem 
Negerne  bekiendte  Retskaffenhed". 

Den  17.  Oktober  1797  læser  man,  at.  „om- 
endskiønt  ingen  Efterretning  fra  General-Gouver- 
nementet  i  Vestindien  lader  befrygte  General- 
Gouvernør  Malle  vi  11  es  uformodentlige  Død, 
er    det    dog   i    Betragtning   af    denne   Mands    til- 

tagende  Alder  muligt,  at  samme  kunde  indtræffe", 
hvorfor  der  maa  sørges  for  eventuel  Konstitution, 
og  i  Oktober  1798  døde  Malleville.  Protokol- 
len „Vestindiske  Sager"  indeholder  ogsaa  Kopi 
af  Generalguvernør  Mallevilles  Testamente, 
hvori  det  bl.  a.  hedder,  at  det  er  hans  udtrykke- 
lige Villie,  „at  ingen  Ceremonier  eller  Honneurs 
ved  min  Begravelse  maae  finde  Stæd,  at  jeg  ikke 
vil  klædes  i  Uniform,  men  i  simple  Liigklæder 
og  begraves  paa  de  mahriske  Brødres  Kirke- 
gaard". 

Fru  Mallevilles  anden  Mand,  Verner  Greve 
von  der  Schulenburg*),  var  født  1736  i  Paris, 
hvor  Faderen  fungerede  som  Gesandt.  Seks  Aar 
gammel  kom  han  til  Danmark,  hvor  han  senere 
studerede  i  Sorø  og  blev  Kammerjunker  i  sit 
17de  Aar. 

Faderen,  som  var  bleven  dansk  Lensgreve, 
døde  1755,  medens  Verner  opholdt  sig  ved 
Universitetet  i  Leipzig,  og,  da  han  saa  kom  til 
København,  havde  hans  ældre  Broder  paa  egen 
Haand  aabnet  Testamentet,  og  han  havde  ham 
mistænkt  for  at  have  forstukket  et  Dokument, 
der  sikrede  ham  som  den  yngre  en  Sum  til  hans 
videre  Uddannelse.  Uagtet  Faderen  havde  betalt 
en  betydelig  Gæld  for  den  ældre  Søn,  vilde  denne 
ikke  overlade  sin  Broder  noget;  Verner  rejste 
derfor  til  Berlin,  hvor  den  danske  Gesandt  var 
en  Slægtning  af  ham,  og  der  blev  han  et  Aars- 
tid.  Saa  gik  han  til  Gottingen  og  senere  til  Paris, 
hvor  han  tog  ivrigt  Del  i  Hoflivet.  I  England  var 
han  ogsaa  og  blev  Æresdoktor  ved  Universitetet 
i  Oxford. 


*)  Schmidt:  Das  Geschlecht   von   der  Schulenburg. 
1899.  Pag.  563-64. 

1763 — 68  var  Kammerherre  Verner  Schu- 
lenburg  dansk  Gesandt  i   Dresden. 

50  Aar  gammel  arvede  han  efter  en  Halv- 
broder tre  holstenske  Godser  og  fiyttede  til  Ham- 
burg, og  i  sit  68.  Aar  arvede  han  fire  tyske 
Godser  efter  sin  ældre  Broder. 

Sine  sidste  Leveaar  tilbragte  han  med  sin  Hu- 
stru  i  Salzwedel  i  preusisk  Sachsen;  der  døde 
han  1810  og  hans  Enke  syv  Aar  senere.  Deres 
Grav  findes  i  Mariekirken,  hvor  et  Monument 
bærer  deres  Portrætmedailloner  med  tilhørende 
Inskriptioner. 

Under  Grevindens  Portræt  staar  der:  "Unauf- 
haltsam  flossen  ihre  Zahren.  Unvertilgbar  wie  die 
Seele  lebte  in  der  treuen  Brust  das  Andenken 
des  geliebten  Gemahls." 

Da  Ægteskabet  var  barnløst,  tilfaldt  Godserne 
en  yngre  Slægtning.  Grevindens  Testamente  sva- 
rede til  hendes  Eftermæle:  „Die  Armen  verloren 
an  ihr  die  grosste  Wohlthåterin,  die  Waisen  ihre 
beste  Mutter." 


BIOGRAFISKE  NOTER 

[1]  Forfatterinden  Charlotte  Dorotea  Biehl 
(1731  — 1788)  giver  i  sine  historiske  Breve  vel 
ikke  absolut  paalidelige,  men  meget  interessante 
Oplysninger  om  Livet  ved  Kong  Kristian  VII 's 
Hof.  Hendes  samlede  historiske  Breve  er  trykte 
af  Bang  i  „Historisk  Tidskrift",  III.  4.  1865—66, 
Pag.  341 — 494.  Hendes  Breve  om  Kong  Kristian 
VII  er  udgivne  særskilt  af  Bob é   1901. 

[2]  Grev  Ditlev  Reventlow  (1712—1783), 
som  havde  været  Overpræsident  i  Altona  og  senere 
Gesandt  i  Paris,  blev  1755  Kronprinsens  Hof- 
mester og  senere  Overhofmester.  Han  var  tillige 
Gehejmeraad  i  Konsiliet,  beklædte  forskellige  vig- 
tige finansielle  Poster,  og,  da  han  efter  Tronskiftet 
blev  udnævnt  til  Overkammerherre,  havde  han 
til  enhver  Tid  Adgang  til  den  unge  Konge,  indtil 
han  blev  afskediget   1768. 

[3]  Georg  Nielsen  (1710—1797)  var  1746 
bleven  Pagehovmester  og  ni  Aar  senere  Lærer 
for  Kronprins  Kristian.  1766  blev  han  Kabinets- 
sekretær  og    Kasserer   hos  Dronningen   og  tilHge 

Bibliotekar  ved  det  kongelige  Haandbibliotek.  Han 
havde  ført  en  Dagbog,  som  sikkert  har  indeholdt 
interessante  Oplysninger  om  Livet  ved  Hoffet  paa 
den  Tid,  men  som  brændte  med  Kristiansborg 
Slot   1794. 

[4]  Karl,  Landgreve  af  Hessen-Kassel,  (1744 
— 1836),  kom  12  Aar  gammel  til  København  for 
at  fuldende  sin  Opdragelse  under  Frederik  V's 
Auspicier.  1758  blev  han  Oberst,  20  Aar  gammel 
Generalmajor  og  avancerede  yderligere  i  Begyn- 
delsen af  Kristian  VII's  Regering  til  Komman- 
dør for  Fodgarden,  Elefantridder,  Statsminister, 
ved  St.  Germains  Fald  til  Formand  for  Krigs- 
raadet  og  samtidig  til  titulær  Statholder  i  Norge. 
Samme  Aar,  1766,  ægtede  han  Kongens  Søster, 
den  16aarige  Prinsesse  Luise.  Allerede  det  føl- 
gende Aar  maatte  det  unge  Ægtepar  imidlertid 
forlade  København,  og  1769  tog  han  som  Stat- 
holder i  Hertugdømmerne  Ophold  paa  Gottorp 
Slot.  Efter  Struensees  Fald  blev  Prinsen  udnævnt 
til  Overgeneral  i  Norge,  hvor  begge  Ægtefællerne 
blev  meget  populære  det  Par  Aar,  Opholdet  der 
varede.  1790  ægtede  Kronprins  Frederik  Datte- 
ren Marie  Sofie  Frederikke.  Prins  Karl  del- 
tog i  flere  Felttog,  hvor  hans  Virksomhed  tildels 
blev  skarpt  kritiseret,  og  1836  døde  han,  92  Aar 
gammel.  Hans  interessante  og  velskrevne  „Mé- 
moires  de  mon  temps"   blev  trykte    1861. 

[5]  Kaspar  von  Saldern  (1710—1786),  be- 
kendt russisk  Diplomat,  var  i  en  Aarrække  Ge- 
sandt i  København,  hvor  hans  anmassende  og 
ofte  ligefrem  uforskammede  Opførsel  skaffede 
ham  mange  Fjender.  Han  lukrerede  uforholds- 
mæssigt   ved    sin    Virksomhed,     faldt    senere     i 

Unaade  og  døde  som  Privatmand  paa  sit  Gods  i 
Holsten. 

[6]  Grev  Frederik  Vilhelm  Konrad  Holck 
(1742  — 1800)  havde  ved  sin  Vittighed  og  sine 
selskabelige  Talenter  skaffet  sig  Kristian  VII's 
Yndest.  Efter  Hjemkomsten  fra  Kongens  holsten- 
ske Rejse  blev  han  Hofmarskal ;  men  et  Par  Aar 
senere  fik  han  sin  Afsked  fra  Hoftjenesten.  Han 
blev  1768  gift  med  Kristiane  Stockfleth,  som 
døde  kort  efter  Bryllupet,  og  et  Aarstid  senere 
med  den  tolvaarige  Juliane  Sofie  Danneskjold- 
Laurvig. 

[7]  Den  bekendte  Statsmand,  Grev  Johan  Hart- 
vig Ernst  Bernstorff  (1712- — 1772),  der  havde 
spillet  en  saa  fremtrædende  Rolle  under  Kristian 
VI  og  Frederik  V  og  i  Begyndelsen  af  Kri- 
stian VII's  Regering,  men  som  det  lykkedes 
Struensee  at  styrte  i  Efteraaret   1770. 

[8]  Den  bekendte  Statsmand  Grev  Adam  Gott- 
lob  Moltke  (1710—1792)  var  ikke  yndet  af 
Kristian  VII,  Sofie  Magdalene  var  skinsyg 
paa  ham,  og  allerede  i  Juli  1766  fik  han  pludse- 
lig Afsked  fra  sine  vigtigste  Embeder.  Halvandet 
Aar  senere  kom  han  dog  igen  ind  i  Konsiliet; 
men,  da  han  ikke  vilde  arbejde  sammen  med 
Struensee,  fik  han  sin  endelige  Afsked  i  Slut- 
ningen af  1770.  Resten  af  sit  Liv  var  han  væ- 
sentlig beskæftiget  med  at  udarbejde  sine  Memoi- 
rer, som  findes  trykte  i  „Historisk  Tidskrift",  IV. 
2.    1870—72   og   IV.   4.    1873—74. 

[9]  Anne  Sofie  von  Berckentin,  født  Grev- 
inde   af    Callenberg    (1719—1782),    Enke  efter 

Gehejmeraad  og  Landdrost  i  Pinneberg  Gebhard 
Ulrich  von  Berckentin  (1689—1766),  Fru 
von   Plessens  Halvonkel. 

[10]  Schweizeren  Elie  Salomon  Francois 
Reverdil  (1732—1808)  var  i  Aaret  1760  bleven 
antaget  som  Lærer  for  Kronprins  Kristian,  der 
kom  til  at  holde  meget  af  ham,  og  som  efter  sin 
Tronbestigelse  udnævnte  ham  til  sin  Forelæser 
og  senere  til  sin  Kabinetssekretær;  men  i  Efter- 
aaret  1767  fik  han  pludselig  Befaling  til  at  for- 
lade Danmark.  Omtrent  fire  Aar  senere  bevægede 
Struensee  Reverdil  til  igen  at  komme  til  Dan- 
mark for  at  holde  Kongen  med  Selskab,  indtil 
han  efter  Struensees  Fald  for  bestandig  tog  Op- 
hold i  sit  Fødeland.  Reverdils  værdifulde  Me- 
moirer: „Struensee  et  la  cour  de  Copenhague 
1760  —  72",  udkom  1858  og  blev  straks  oversatte 
paa  Dansk,  og  han  stiller  sig  i  dem  ret  tolerant 
overfor  Struensee  og  navnlig  overfor  Karoline 
Matilde. 

[11]  H.  Ch.  Heimburger:  „Caroline  Ma- 
thilde, Konigin  von  Danemark,  nach  ihrem  Leben 
und  Leiden  etc".  Bogen,  som  udkom  i  Celle 
1851,  begynder  med  en  Fortale,  hvori  Forfatteren, 
der  var  „Archidiaconus"  og  senere  udgav  flere 
mindre,  historiske  Arbejder,  beretter,  at  han  i  den 
Anledning  foretog  en  Rejse  til  København,  Kron- 
borg, Helsingør  o.  s.  v.,  men  at  hans  Forsøg  paa 
„in  dem  Kopenhagener  wie  hernach  in  andern  Ar- 
chiven  die  beziiglichen  Quellen  zu  erhalten",  til- 
dels mislykkedes,  hvorimod  han  har  kunnet  be- 
nytte det  kongelige  Arkiv  i  Hannover  og  nogle 
Registranter  i  Celle. 

[12]  Claude  Louis  de  Saint-Germain  (1707 
— 1778)  havde  ført  en  omflakkende  Tilværelse 
som  Officer,  faaet  en  ypperlig  krigsvidenskabelig 
Uddannelse  og  erhvervet  sig  en  enestaaende  Krigs- 
erfaring, da  han  1761  modtog  et  Tilbud  om  An- 
sættelse som  dansk  Generalfeltmarskal.  Det  blev 
ham  paalagt  at  omorganisere  Hæren;  men  han 
kunde  først  for  Alvor  begynde  at  realisere  sine 
Ideer,  da  Krigskancelliet  og  Generalkommissaria- 
tet 1763  var  bleven  ophævede  og  et  General- 
krigsdirektorium  oprettet  i  Stedet  for  med  ham 
selv  som  Præsident.  Han  tog  energisk  fat  paa 
sit  Arbejde ;  men  hans  Reformer  mødte  megen 
Modstand,  det  var  kun  med  \'anskelighed,  han 
satte  sin  Villie  igennem,  saalænge  Frederik  V 
levede,  og  et  Par  Uger  efter  Tronskiftet  maatte 
han,  uagtet  han  nominelt  beholdt  Overkomman- 
doen over  Hæren,  trække  sig  tilbage,  medens 
der  af  andre  blev  udarbejdet  reaktionære  Planer. 
I  Foraaret  1767  blev  han  dog  kaldt  tilbage;  men 
allerede  inden  Udgangen  af  Aaret  maatte  Kongen 
af  Hensyn  til  Rusland  afskedige  ham  paany.  Fra 
Midsommer  1771  til  Foraaret  1772  var  St.  Ger- 
main  igen  i  København,  men  forlod  saa  Danmark 
for  bestandig. 

[13]  Den  bekendte  Rigmand  Johan  Frederik 
Classen  (1725—1792),  der  sammen  med  Etats- 
raad  Just  Fabritius  havde  anlagt  Krudtmøllen 
og  Kanonstoberiet  „Frederiksværk",  var  1760 
bleven  Generalkrigskommissær  og  tjente  sig  ved 
store  offentlige  Leverancer  og  senere  som  Gods- 
ejer en  meget  betydelig  Formue.  1775  fik  han 
Titel  af  Generalmajor,  og,  da  han  døde  barnløs, 
havde   han   af  sine  samlede  Godser   og  Kapitaler 

oprettet    „Det    classenske    Fideikommis"    som    et 
Fond  til  offentlige  Formaal. 

[14j  Joakim  Ulrik  von  Sperling  (1741  — 
1791)  havde  været  Page  hos  Frederik  V,  blev 
senere  Kammerpage  hos  Kronprinsen,  efter  Tron- 
skiftet Kammerherre  og  Rejsestaldmester  hos  Kon- 
gen, og  1767  blev  han  Oberst.  Sperling  var 
særlig  vel  anskreven  hos  Kongen;  men,  da  hans 
Onkel,  Overkammerherre  Ditlev  Reventlow, 
det  følgende  Aar  fik  sin  Afsked,  maatte  ogsaa 
han  forlade  Hoffet.  Han  døde  som  Gehejmekon- 
ferensraad  og  Amtmand  over  Gottorp  Amt. 

[15]  Konrad  Aleksander  Fabritius  (1731  — 
1805),  af  en  velhavende  Købmandsslægt,  forøgede 
sin  arvede  Formue  betydeligt  ved  heldige  Spe- 
kulationer. 1766  blev  han  Etatsraad,  to  Aar  senere 
Konferensraad,  og  hans  Søstre  blev  giftede  ind  i 
fornemme  Familier.  Han  søgte  da  Adelspatent  og 
fik  det  1773  med  Navnet  Fabritius  de  Teng- 
nagel. 

[16]  Ulrik  Adolf  Holstein  (1731  —  1789)  var 
først  Officer,  baade  i  dansk  og  fransk  Tjeneste, 
men  forlod  Militæretaten  1760.  Han  blev  senere 
nogle  Gange  benyttet  som  diplomatisk  Udsending, 
blev  1764  Deputeret  i  Generalkrigsdirektoriet, 
men  var  uenig  med  St.  Germain  og  var  en  kort 
Tid  Amtmand  i  Tønder.  I  Foraaret  1771  gjorde 
Struensee  ham  til  Overpræsident  i  København; 
men  ved  januarrevolutionen  1772  mistede  han  denne 
Stilling.  Sine  sidste  Leveaar  tilbragte  han  i  Altona 
som  Privatmand,  navnlig  beskæftiget  med  at 
skrive  sine  Memoirer,  som  findes  i  Rigsarkivet, 
og   som    indeholder    adskillige    interessante    Ting. 

1763    havde    han    ægtet    Amalie    Sofie    Buch- 
wald. 

[17]  Frederik  Ludvig  Ernst  Biilow  (1738 
— 1811),  født  i  Liineburg,  var  tidlig  kommen  til 
Danmark  og  blev  1768  Generaladjutant  og  Stald- 
mester. 1773  blev  han  Jægermester  i  Oldenburg, 
fungerede  senere  gentagne  Gange  som  Gesandt 
og  døde  som  Gehejmeraad.  1762  havde  han 
ægtet  Anna  Sofie  Grevinde  Danneskjold- 
Laurvig. 

[18]  Frederik  Karl  von  Warnstedt  (1750 
— 1811)  var  født  i  Norge,  blev  1766  første  Page 
hos  Kongen,  som  satte  megen  Pris  paa  ham, 
fulgte  Kristian  VII  paa  hans  Udenlandsrejse, 
blev  1770  Rejsestaldmester  og  Kammerherre  og 
skal  have  haft  en  god  Indflydelse  paa  Kongen.  I 
Begyndelsen  af  1771  blev  han  afskediget  fra 
Hoftjenesten,  men  færdedes  dog  ved  Hoffet  Som- 
meren igennem  som  Officer  ved  Livregimentet. 
Kort  Tid  efter  Januarkatastrofen  1772  tog  han  sin 
Afsked  fra  Militæretaten,  foretog  en  treaarig 
Udenlandsrejse  for  at  studere  Forstvæsen  og  blev 
ved  sin  Hjemkomst  udnævnt  til  Jægermester  i 
Holsten  og  senere  i  Slesvig.  Han  døde  som  Gods- 
ejer og  Gehejmekonferensraad. 

[19]  Rigsgreve  Schack  Karl  Rantzau-Asche- 
berg  (1717  —  1789)  havde  ført  et  meget  bevæget 
Ungdomsliv,  i  6  Aar  været  Chef  for  Kronprinsens 
Regiment,  i  ligesaa  lang  Tid  opholdt  sig  i  Danzig 
og  en  kort  Tid  i  St.  Petersburg,  hvor  han  fik 
Skyld  for  at  have  deltaget  i  Hofi:evolutionen  1762. 
Saa'  flyttede  han  til  Altona,  hvor  den  vittige  og 
berejste    Greve    blev    en    god    Ven    af   den    langt 

yngre  Dr.  Struensee.  I  Foraaret  1767  blev 
Rantzau  sendt  som  kommanderende  General  til 
Norge,  hvor  han  imidlertid  gjorde  sig  grundig 
forhadt;  saa  blev  han  forvist  til  Holsten,  indtil 
Struensee  i  Sommeren  1770  fik  ham  kaldt  til- 
bage til  Hoffet.  Hans  Deltagelse  i  Januarrevolu- 
tionen 1772  er  noksom  bekendt,  og  han  døde  i 
Avignon    1789. 

[20]  Georg  Ludvig  Køller  (1728— 181 1),  af 
pommersk  Adelslægt,  var  1767  bleven  Chef  for 
det  falsterske  Regiment.  Kort  før  Januarkatastrofen 
1772  følte  han  sig  paa  en  af  sine  Løjtnanters 
Vegne  fornærmet  af  Struensee,  gik  med  sit 
Regiment  pludselig  over  til  Enkedronningens  Parti 
og  kom  til  at  udføre  en  af  Dramaets  Hovedroller, 
hvorfor  han  bl.  a.  blev  optaget  i  den  danske  Adel 
med  Navnet  Køller-Banner.  Han  blev  senere 
Kommandant  i   Rendsburg. 

[21]  Andreas  Peter  Greve  Bernstorff  (1735 
— 1797),  den  bekendte  Statsmand,  Brodersøn  af 
Johan  Hartvig  Ernst  Bernstorff,  som  tidlig 
havde  bemærket  hans  Evner  og  ledet  hans  Stu- 
dier og  første  Skridt  paa  Statsmandsbanen.  Re- 
verdil  anbefalede  ham  til  Stillingen  som  Over- 
hofmarskal hos  Kongen  efter  Adam  Gottlob 
Moltke;  men  det  lykkedes  ikke.  Ved  Farbrode- 
rens Afskedigelse  forlod  han  Statstjenesten  og 
København;  men  paa  Opfordring  af  Kongen  tog 
han  efter  Struensees  Fald  igen  Plads  i  Kolle- 
gierne, blev  i  Foraaret  1773  Udenrigsminister 
og  kom,  som  bekendt,  til  at  spille  en  meget  be- 
tydelig Rolle,  med  en  fireaarig  Afbrydelse  1780 
— 1784,    hvor   han    opholdt   sig  i  Tyskland.    Han 

var  to   Gange   gift,    med    to    Søstre    til    Brødrene 
Stolberg. 

[22]  Grev  Kristian  Konrad  Danneskjold- 
Laurvig  (1723 — -1783)  havde  paa  Grund  af  sin 
Fødsel  og  højtstaaende  Forbindelser  haft  et  meget 
hurtigt  Avancement  i  Marinen.  Den  42aarige 
Mands  Bortførelsesattentat  mod  Skuespillerinden 
Jomfru  Rose  i  Foraaret  1765  paadrog  ham  vel 
Forvisning  til  Norge;  men  allerede  Aaret  efter 
blev  han  taget  til  Naade  og  kort  efter  Admiral. 
Hans  Virksomhed  i  Marinen  var  imidlertid  Gen- 
stand for  begrundet  Misfornøjelse,  og  i  Efteraaret 
1770  fik  han  sin  Afsked.  Han  døde  i  Norge 
1783. 

[23]  Anna  Katrine  Beuthack  (1745—1805) 
var  illegitim  Datter  af  Prins  Georg  Ludvig  af 
Braunschweig-Bevern  og  fik  indtil  sit  10.  Aar  en 
omhyggelig  Opdragelse  hos  en  af  Prinsens  Offi- 
cerer. Da  Kostpengene,  ikke  mindre  end  800 
Rigsdaler  aarlig,  faldt  bort  ved  Faderens  Død, 
kom  hun  hjem  til  Moderen,  som  Prinsen  havde 
faaet  gift  med  en  Støvletskræder.  Det  tiltalte 
imidlertid  ikke  det  forvænte  Pigebarn  at  løbe 
Byærinder  for  Stedfaderen.  Hun  saa  ganske  godt 
ud,  havde  en  smuk  Figur,  en  god  Stemme  og 
var  livlig  og  vittig.  Et  Par  Aar  senere  blev  hun 
saa  Figurantinde  ved  Teatret,  indtil  en  engelsk 
Diplomat  tog  hende  fra  Scenen  og  gjorde  hende 
til  sin  Elskerinde.  Hun  fik  fra  den  Tid  Navnet 
„Mylady";  men  da  hendes  Elsker  rejste  bort, 
kom  hun  helt  paa  Afveje.  Efter  at  have  gjort 
Kristian  VII's  Bekendtskab  deltog  „Støvlet- 
Katrine",  som  hun  blev  kaldt,  oftest  i  Mands- 
dragt,   i  hans  og  hans   Ledsageres  Ekspeditioner; 

hun  kom  med  til  Hofmaskerader,  spillede  Farao 
med  Kongen,  endogsaa  demaskeret,  og  var  sam- 
men med  ham  hver  eneste  Aften.  I  Januar  1768 
lykkedes  det  imidlertid  at  skræmme  Kongen  til 
at  sende  hende  til  Hamburg,  hvor  hun  senere 
blev  gift.  I  Efteraaret  1770  blev  der  tilstaaet 
hende  500  Rigsdaler  aarlig  med  Tilladelse  til  at 
opholde  sig,  hvor  hun  vilde.  Efter  Januarkata- 
strofen 1772  skrev  hun  et  langt  Brev  til  Kongen 
for  at  ønske  ham  til  Lykke  og  tilføjede,  at  hun 
havde  skrevet  flere  Gange  tidligere,  men  at  Stru- 
ensee  rimeligvis  ikke  havde  ladet  Kongen  faa 
Brevene  at  se.  Samtidig  anmodede  hun  om  et 
lille  Postmesterembede  til  sin  Mand;  men  hun 
fik  intet  Svar,  forlod  kort  efter  Gemalen  og  tog 
Ophold  i   Kiel. 

[24]  Nicolas  Henri  Jardin  (1720—1799)  var 
1753  bleven  indkaldt  fra  Frankrig  for  at  fuldføre 
den  paabegyndte  Fredrikskirke  —  „Marmorkirken" 
—  men  1770  var  Bygningen  endnu  kun  15  Alen 
over  Jorden.  Struensee  lod  derfor  Foretagendet, 
som  da  allerede  havde  kostet  henved  800,000 
Rigsdaler  (omtrent  4,800,000  Kroner)  stanse,  og 
Aaret  efter  rejste  Jardin  tilbage  til  Frankrig. 

[25]  Friedrich  Leopold  Greve  Stolberg 
(1750 — 1819)  har  skrevet  Dramaer,  Romaner  og 
Oder,  foruden  at  han  har  oversat  adskilligt,  navn- 
lig fra  Græsk.  1789  blev  han  dansk  Gesandt  i 
Berlin,  to  Aar  senere  Regeringspræsident  i  Eutin; 
men  i  Aaret  1800  trak  han  sig  helt  tilbage  fra 
Statstjenesten. 

[26]  Heinrich  Kristian  Boie  (1744—1806), 
Udgiveren    af    „Musenalmanach"    1770 — 75,    be- 

sørgede  den  første  Udgave  af  Brødrene  Stolbergs 
Arbejder. 

[27]  Kristian  Frederik  Greve  Moltke  (1736 
—  1771),  Søn  af  A.  G.  Moltke,  var  1760  bleven 
Deputeret  i  Generaltoldkammeret  og  Ridder  — 
han  var  i  Forvejen  Kammerherre.  Aaret  efter 
blev  han  sammen  med  Københavns  Overpræsident 
Overdirektør  for  Teatret,  1767  blev  han  Over- 
hofmarskal og  Gehejmeraad,  to  Aar  senere  Ge- 
hejmekonferensraad.  1760  havde  han  ægtet  Ida 
Hedevig  Buchwald. 

[28]  Kammerherre  Karl  Adolf  von  Plessen 
til  Gunderslevholm  (1747 — 1810). 

[29]  Peter  Uldall  (1743—1798),  hvis  Moder 
i  mange  Aar  havde  tjent  som  Køkkenpige  ved 
Hoffet,  var  1755,  kun  tolv  Aar  gammel,  bleven 
Student,  havde  taget  teologisk  Embedseksamen 
og  derefter  tilbragt  et  Par  Aar  i  Assens,  hvor 
Faderen  var  Byfoged  og  Borgmester.  Saa  kom 
han  til  København,  hvor  han  tog  juridisk  Em- 
bedseksamen og  1769.  blev  Højesteretsadvokat. 
Hans  fremragende  Dygtighed  og  usædvanlige  Vel- 
talenhed skaffede  ham  et  stort  Klientel.  Efter 
Katastrofen  den  17.  Januar  1772  blev  han  baade 
Dronningens  og  Struensees  Defensor  og  vandt 
megen  Anerkendelse  for  den  Taktfuldhed,  hvor- 
med han  udførte  det  vanskelige  Hverv.  Uldall 
var  en  liberal  Mand,  som  saa  det  gode  ved  mange 
af  Struensees  Reformer,  skønt  han  ikke  havde 
Sympati  for  ham,  og  han  efterlod  sig  nogle  Op- 
tegnelser vedrørende  de  interessante  Begivenheder, 
han  havde  været  Vidne  til  og  Deltager  i. 

[30]  Den  bekendte  Jurist  Oluf  Lundt  Bang 
(1731  — 1789)  var  som  Kammeradvokat  beordret 
til  at  føre  Sagen  for  Kongen  imod  Karoline 
Matilde. 

[31]Johan  Just  von  Berger  (1723—1791), 
født  i  Celle,  var  bleven  indkaldt  til  Danmark  som 
ung  Dr.  med.  og  udnævnt  til  Hofmedicus  1753. 
1768  var  han  bleven  Etatsraad. 

[32]  Kristian  Flensborg  (1728—1776),  Nu- 
merant  i  Banken  og  Forfatter,  udgav  1766 — 70 
„Den  danske  Mercurius,  efter  Bordings  Maade", 
et  versificeret  Maanedskrift,  som  ophørte  i  „det 
forstyrrede  Aar"    1771. 

[33]  Seneca  Otto  Falkenskjold  (1738 — 
1820)  havde  som  ganske  ung  været  i  udenlandsk 
Krigstjeneste  og  senere  foretaget  vidtløftige  Rejser, 
indtil  han  1768  blev  Kammerherre  og  General- 
adjutant.  Han  deltog  i  russisk  Tjeneste  med  Tap- 
perhed og  Dygtighed  i  Krigen  mod  Tyrkiet,  men 
blev  kaldt  hjem  af  Struensee,  som  1771  sendte 
ham  i  diplomatisk  Ærinde  til  St.  Petersborg.  Han 
gik  for  at  være  en  af  Struensees  trofasteste 
Tilhængere,  men  saa  snart  det  farlige  ved  den 
altfor  voldsomme  Reformators  Stilling.  Han  blev 
fængslet  den  17.  Januar  1772,  var  Genstand  for 
en  yderst  uretfærdig  Behandling  og  blev  forvist 
til  Munkholm,  hvor  han  bl.  a.  skrev  sine  Memoi- 
rer. Fire  Aar  senere  blev  han  dog  benaadet  og 
tog  Ophold  først  i  Sydfrankrig,  senere  i  Lau- 
sanne, hvor  han  døde,  og  hvor  bl.  a.  Reverdil 
hørte  til  hans  Omgang.  Hans  Memoirer  blev 
efter  hans  Død  udgivne  af  en  Schweizer  i  en 
fransk  Bearbejdelse. 

[34]  Joakim  Wasserschlebe  (1709—1787) 
var  tyskfødt,  havde  studeret  i  Tyskland  og  der- 
efter været  Privatsekretær  hos  den  daværende 
danske  Gesandt  i  Paris,  Grev  Verner  Schulen- 
burg.  1738  blev  han  Sekretær  i  „Tyske  Kan- 
celli" og  Aaret  efter  Legationssekretær  i  Paris. 
1752  fortsatte  Justitsraad  Wasserschlebe  som 
Kancellisekretær.  Han  var  en  oplyst  og  frisindet 
Mand,  blev  1768  Konferensraad  og  2.  Deputeret 
i  Kommercekollegiet,  men  tog  sin  Afsked  1771 
og  flyttede  til  Flensborg,  hvor  han  købte  en  lille 
Ejendom.  Hans  store  Kobberstiksamling  blev  købt 
til  det  kongelige  Bibliotek,  som  ogsaa  ejer  hans 
historiske  Optegnelser. 

[35]  Karl  August  Struensee  (1735—1804) 
blev  i  Foraaret  1771  indkaldt  fra  Liegnitz  og 
blev  straks  Deputeret  i  Finanskollegiet.  Han  var 
intelligent,  dygtig  og  almindelig  afholdt.  Han  blev 
fængslet  ved  Januarkatastrofen  1772,  men  løsladt 
efter  et  halvt  Aars  Forløb  og  rejste  til  Tyskland. 
1789  blev  han  som  Erstatning  for  den  Uret,  han 
havde  lidt,  optaget  i  den  danske  Adelstand  med 
Navnet  von  Carlsbach  og  blev  to  Aar  senere 
preusisk  Minister. 

[36]  Henrik  Frederik  Greve  Baudissin 
(1753 — 1818)  var  1775  bleven  Kammerherre  og 
Aaret  efter  3.  Deputeret  i  „det  tyske  Kancelli". 
1783 — 1788  var  han  Gesandt  i  Berlin  og  døde 
som  Godsejer  og  Gehejmekonferensraad.  Hans 
Enke  døde   1826. 

[37]  Frederik  Greve  Reventlow  (1755 — 
1828),  en  Søn  af  Overkammerherre  Ditlev  Re- 
ventlow,   blev    1778    Deputeret    i    Admiralitets- 

og  Kommissariatskollegiet,  1780,  Aaret  efter  sit 
Bryllup,  Gesandt  i  Stockholm  og  arvede  1783 
Emkendorf  efter  Faderen.  Han  var  senere  Ge- 
sandt i  London,  blev  i  Aaret  1800  Kurator  for 
Universitetet  i  Kiel  og  døde  som  Gehejmekonfe- 
rensraad  og  Gesandt  i  Berlin.  1822,  seks  Aar 
efter  sin  første  Hustrus  Død,  ægtede  han  den 
28aarige  Grevinde  Charlotte  Schlippenbach. 

[38]  August  Adolf  Fredrik  Hennings  (1746 

— 1826)  kom  1777  ind  i  Kommercekollegiet,  men 
brugte  navnlig  sin  Tid  til  literære  Arbejder  om 
Kunst,  Handel  og  Industri.  1780  giftede  han  sig 
og  blev  kort  efter  Deputeret  i  Kommercekollegiet. 
Venskabet  med  Ernst  Schimmelmann  kølnedes 
i  Aarenes  Løb,  og  Hennings  fordybede  sig  i 
store  literære  Arbejder,  navnlig  historiske  og 
nationaløkonomiske.  Efter  Regeringsforandringen 
1784  blev  Kammerherre  Hennings  Kommerce- 
intendant  i  Hertugdømmerne,  senere  Amtmand  i 
Pløen.  I  Aaret  1802  besøgte  han  sin  Ungdoms- 
ven paa  „Sølyst",  og  fem  Aar  senere  blev  han 
Administrator  for  Grevskabet  Rantzau. 

[39]  Nathaniel  William  Wraxall  (1751  — 
1831),  engelsk  Baronet,  havde  været  ansat  i 
Bombay,  da  han  1772  kom  tilbage  til  England, 
besøgte  forskellige  evropæiske  Lande  og  traf 
sammen  med  Karoline  Matilde  i  Celle.  Han 
rejste  største  Parten  af  sit  Liv  og  har  udgivet 
forskellige  literære  Arbejder. 

[40]  Otto  Joakim  Schack-Rathlou  (1728— 
1800),  som  havde  beklædt  forskellige  vigtige 
Embeder,  var  bleven  afskediget  kort  efter  Bern- 
storffs  Fald   og   havde   senere   levet   som  Gods- 

ejer,  indtil  han    efter  Januarkatastrofen  1772  blev 
optaget  i  Regeringen. 

[41]  Markus  Haggæus  Hover  (1741  — 1773) 
blev  1767  Protokolfører  for  Landbokommissionen. 
Aaret  efter  Sekretær  i  General-Landvæsenskolle- 
giet,  1770  Justitsraad  og  Medlem  af  General- 
Landvæsenskommissionen  og  1771  tillige  Depu- 
teret i  det  danske  Kancelli.  Efter  Struensees 
Fald  blev  han  udnævnt  til  Amtmand  over  Lunde- 
næs og  Børling  Amter,  men  døde  faa  Dage  efter 
sin  Udnævnelse. 

[42]  Ferdinand  Anton  Kristian  Greve  Ahle- 
feldt (1747—1815)  blev  1766  Kaptajn  ved  Liv- 
garden, to  Aar  senere  Kammerherre  og  Hofjæger- 
mester og  1771  Chef  for  Livgarden.  Efter  at 
have  tilbragt  15  Aar  i  Udlandet  blev  han  1792 
Hofmarskal  og  Teaterchef,  men  fik  sin  Afsked 
to  Aar  efter.  Senere  var  han  en  Tid  Minister  i 
Berlin  og  døde  som  Gehejmeraad.  1780  havde 
han  ægtet  Maria  Theresia,  Prinsesse  af  Thurn 
und  Taxis. 

[43]  Baron  Holger  Rosenkrantz  (1702 — 
1786)  var  oprindelig  Officer,  men  tog  sin  Afsked 
som  Major  1741.  Ved  sit  Ægteskab  med  Hede- 
vig Sofie  Juel  havde  han  faaet  Totterupholm 
ved  Fakse,  som  1748  blev  ophøjet  til  Baroni  under 
Navnet  Rosenlund.  Holger  Rosenkrantz  blev 
samme  Aar  Friherre,  senere  Kammerherre  og 
1767  Formand  i  den  netop  oprettede  Landvæsens- 
kommission.  Han  begyndte  Udførslen  af  Kalksten 
fra  Faksebruddene  og  døde  som  Gehejmeraad 
paa  Rosenlund  1786.  Da  han  døde  barnløs,  gik 
Baroniet    over    til    hans    Brodersøn,    Fru  Gabels 

Broder,     Baron    Iver    Rosenkrantz     til    Ville- 
strup. 

[44]  Den  bekendte  Historiker  og  Forfatter 
Peter  Frederik  Suhm  (1728—1798)  havde 
allerede  fra  sit  21.  Aar  som  Kammerjunker  haft 
Adgang  til  Hoffet,  hvor  Livet  dog  ikke  tiltalte 
ham.  Etter  et  fjortenaarigt  Ophold  i  Trondhjem, 
hvor  han  giftede  sig  en  Formue  til,  slog  han  sig 
til  Ro  i  København,  samlede  sig  et  anseligt  Bib- 
liotek og  blev  1787  kongelig  Historiograf.  Hans 
„hemmelige  Optegnelser"  vedrørende  Kristian 
VII's  Regering  findes  i  Rigsarkivet. 

[45]  Kristoffer  Pauli  Rose  (1723—1784) 
var  Student,  blev  Medlem  af  det  danske  Skue- 
spillerselskab, god  Bekendt  af  Holberg  og  en 
meget  anset  Skuespiller. 

[46]  Hans  HeinrichFriccius  von  Schilden- 
Huitfeldt  (1745 — 1816)  blev  1769  Rejsekam- 
merjunker og  1774  Kammerherre,  senere  Ge- 
hejmeraad  og  Jægermester  i  Holsten ;  han  døde  som 
Gehejmekonferensraad.  Han  omtales  som  en  kund- 
skabsrig Mand  med  udpræget  epikuræiske  Til- 
bøjeligheder. 

[47]  Margrete  Komtesse  Holck  (1741  — 1826), 
Søster  til  Kristian  VII's  mangeaarige  Yndling, 
Grev  Konrad  Holck,  blev  1766  Hofdame  hos 
Prinsesse  Luise  og  to  Aar  senere  Overhofmester- 
inde  hos  Dronning  Karoline  Matilde.  1767 
blev  hun  gift  med  Overpræsident  Volrad  August 
von  der  Liihe,  som  dengang  var  62  Aar  og 
Enkemand.  Han  døde  1778,  og  6  Aar  efter  hans 
Død  giftede  Enken  sig  med  den  43aarige  Gene- 
ralløjtnant Kristian  Frederik  Numsen. 

[48]  Ingeborg  Akeleye  (1741  —  1804),  Datter 
af  en  norsk  Kommandørkaptajn,  var  1763  bleven 
gift  med  Jærnværksejer  Herman  Løvenskjold, 
som  hun  blev  skilt  fra  efter  et  Par  Aars  Ægte- 
skab. Efter  Danneskjolds  Død  giftede  hun  sig 
med  en  svensk  Eventyrer,   Karl  Mander  felt. 

Denne  Bog,   til  hvilken  „Damerne  ved ~ Kan 
Matildes    Hof"    danner    et   interessant    Suppler 
vakte  ved  sin  Fremkomst  stor  og  berettiget  Op| 
Den  er   senere  i  Oversættelse  udkommen  paa 
Jankes  Forlag,  Berlin,   og  er    ligeledes    i    Tysl 
bleven  en  stor  Succes. 

